﻿လံာ်ပှၤစံၣ်ညီၣ်ကွီၢ် Judges 1

1 ဒီးတၢ်မၤအသး လၢစီၤယိၤၡူ သံဝဲ အလီၢ်ခံန့ၣ်, ပှၤအံၣ်စရ့လးဖိ သံကွၢ် ယွၤ ဒီးစံးဝဲဒၣ်, မ့ၢ်မတၤ ကလဲၤထီၣ်ဆိ ထီဒါ ပှၤကနၤဧၣ်ဖိ လၢပဂီၢ် ဒ်သိး အကဒုးတၢ် ဒီးအီၤန့ၣ် တဂၤလဲၣ်. 2 ဒီးယွၤ စံးဝဲဒၣ်, ယူဒၤ ကလဲၤထီၣ်လီၤ. ကွၢ်ကွၢ်, ယဟ့ၣ်လီၤလံ ထံဧိၤကီၢ်ဧိၤ လၢအစုပူၤလံ. 3 ဒီးယူဒၤ စံးဘၣ် အဒီပုၢ်ဝဲၢ် စူၤမ့းအိၣ်, ဟဲထီၣ် ဒီးယၤဆူ ယတၢ်အဂီၢ် အပူၤ ဒ်သိး ပကဒုးသုး ဒီးပှၤကနၤဧၣ်ဖိန့ၣ် တက့ၢ်. ဒီးယဲဒၣ်အံၤ ယကလဲၤ စ့ၢ်ကီး ဒီးနၤ ဆူနတၢ်အဂီၢ်ဒၣ်နဲ အပူၤလီၤ. ဒီးစူၤမ့းအိၣ် လဲၤထီၣ် ဒီးအီၤလီၤ. 4 ဒီးယူဒၤ လဲၤထီၣ်, ဒီးယွၤ ဟ့ၣ်လီၤ ပှၤကနၤဧၣ်ဖိ, ဒီးပှၤပရးစၤဖိ လၢအစုပူၤ, ဒီးကျီသံကွံာ်အီၤ လၢဘ့အစ့းပူၤ, ပှၤကညီ တကလးလီၤ. 5 ဒီးထံၣ်န့ၢ် အဒိနံၤဘ့စ့း လၢဘ့စ့း အပူၤ, ဒီးဒုးသုး ဒီးအီၤ, ဒီးကျီကွံာ် ပှၤကနၤဧၣ်ဖိ, ဒီးပှၤပရးစၤဖိန့ၣ်လီၤ. 6 ဒီးအဒိနံၤဘ့စ့းန့ၣ် ဃ့ၢ်ဝဲ, ဒီးအဝဲသ့ၣ် လူၤ, ဒီးချုးန့ၢ် အီၤ, ဒီးဒီၣ်တဲာ်ကွံာ် အစုမုၢ်ဒိၣ်, ဒီးအခီၣ်မုၢ်ဒိၣ်န့ၣ်လီၤ. 7 ဒီးအဒိနံၤဘ့စ့းန့ၣ် စံးဝဲဒၣ်, စီၤပၤ နွံဆံ လၢအစုမုၢ်ဒိၣ် ဒီးအခီၣ်မုၢ်ဒိၣ် ဘၣ်ဒီၣ်တဲာ်ကွံာ်န့ၣ် ထၢန့ၢ်တၢ် လၢယစီၢ်နီၤခိၣ် အဖီလာ်လီၤ. ဒ်ယမၤတ့ၢ် အသိးန့ၣ် ကစၢ် ဟ့ၣ်ကၣ်ယၤ ဒ်န့ၣ်အသိးလီၤ. ဒီးပှၤဟဲစိာ်အီၤဆူ ယရူၤၡလ့ၣ်, ဒီးသံဝဲ ဖဲန့ၣ်လီၤ. 8 ဒီးပှၤယူဒၤဖိ ဒုးတၢ် ဒီးယရူၤၡလ့ၣ်, ဒီးမၤန့ၢ်အီၤ, ဒီး ကျီကွံာ်အီၤ လၢနးအကနၣ်, ဒီးဆူးထီၣ်ကွံာ် ဝ့ၢ်န့ၣ် လၢမ့ၣ်အူလီၤ. 9 လၢခံက့ၤ ဒီးပှၤယူဒၤဖိ လဲၤလီၤ ဒုးတၢ် ဒီးပှၤကနၤဧၣ်ဖိ လၢအအိၣ် လၢကစၢၢ်ကလိ, ဒီး လၢကလံၤထံးတခီ, ဒီး လၢတၢ်ပျီပူၤလီၤ. 10 ဒီးယူဒၤ လဲၤထီဒါ ပှၤကနၤဧၣ်ဖိ လၢအအိၣ် လၢဃ့ဘြိၣ် အပူၤ, (ဒီး လၢသီန့ၣ် ဃ့ဘြိၣ် အမံၤ မ့ၢ်ကံးရယးအၢ်ဘၤ), ဒီးကျီသံကွံာ် စီၤၡ့ၤၡဲ, ဒီးစီၤအဃံမ့ၣ်, ဒီးစီၤတးလမဲလီၤ. 11 ဒီးလဲၤထီၣ် ဖဲန့ၣ် ထီဒါ ပှၤဒဘံၢ်ဖိ, ဒီး လၢသီန့ၣ် ဒဘံၢ် အမံၤမ့ၢ် ကံးရယးစ့ဖ့ၢ်လီၤ, 12 ဒီးစီၤကၤလ့း စံးဝဲဒၣ်, ပှၤလၢအကျီကွံာ် ကံးရယးစ့ဖ့ၢ်, ဒီးမၤန့ၢ်အီၤ တဂၤန့ၣ် ယကဟ့ၣ်လီၤအီၤ လၢယဖိမုၣ် နီၢ်ဧၤကစ့ၤ လၢအမါလီၤ. 13 ဒီးစီၤကၤလ့း အပုၢ် စီၤကနးစး အဖိခွါ, စီၤဧီၤသန့လးန့ၣ် မၤန့ၢ်ဝဲ, ဒီးအဝဲဒၣ် ဟ့ၣ်လီၤအီၤ လၢအဖိမုၣ် နီၢ်ဧၤကစ့ၤ လၢအမါန့ၣ်လီၤ. 14 ဒီးတုၤ အဟဲ ဆူအအိၣ် ဒီးတၢ်မၤအသး လၢအထိၣ်ဂဲၤအီၤ ဒ်သိး အကဃ့ ဟီၣ်ခိၣ် အကဝီၤ တပူၤ လၢအပၢ်လီၤ. ဒီးယုၢ်လီၤဝဲ လၢအကသ့ၣ်ယီၤ အလိၤ, ဒီးစီၤကၤလ့း စံးဘၣ်အီၤ, ဘၣ်နသး လၢမနုၤ တမံၤလဲၣ်. 15 ဒီးအဝဲဒၣ် စံးဘၣ်အီၤ, ဟ့ၣ်လီၤယၤ လၢတၢ်ဆိၣ်ဂ့ၤ တက့ၢ်. အဂ့ၢ်ဒ်အံၤ, နဟ့ၣ်လီၤလံယၤ လၢဟီၣ်ခိၣ် လၢကလံၤထံး တခီလံ. ဟ့ၣ်လီၤ စ့ၢ်ကီး ယၤ လၢထံထီၣ်ပၢၢ်တဖၣ် တက့ၢ်. ဒီးစီၤကၤလ့း ဟ့ၣ်လီၤအီၤ လၢထံထီၣ်ပၢၢ် လၢထးခီ, ဒီးထံထီၣ်ပၢၢ် လၢလာ်ခီတဖၣ်န့ၣ်လီၤ. 16 ဒီးပှၤက့ၣ်ဖိ, စီၤမိၤၡ့ အမံၤပှၢ် တဂၤ အဖိတဖၣ်, လဲၤထီၣ် လၢသ့ၣ်စူၣ်ပလူၣ် အဝ့ၢ် အိၣ်ဒီး ပှၤယူဒၤဖိ ဆူယူဒၤ အပှၢ်မုၢ်ကနၢ လၢအအိၣ် လၢဧရး လၢကလံၤထံးတခီ, ဒီးလဲၤဝဲ, ဒီးအိၣ်ဝဲဆိးဝဲ လၢပှၤဂီၢ်မုၢ်န့ၣ် အကျါလီၤ. 17 ဒီးယူဒၤ လဲၤဝဲ ဒီး အဒီပုၢ်ဝဲၢ် စူၤမ့းအိၣ်, ဒီးအဝဲသ့ၣ်တဖၣ်န့ၣ် ကျီကွံာ် ပှၤကနၤဧၣ်ဖိ လၢအအိၣ်ဝဲဆိးဝဲ လၢစ့ဖး အပူၤ, ဒီးမၤဟးဂီၤကွံာ်အီၤလီၤ. ဒီးဝ့ၢ်အမံၤမ့ၢ် ဃိၢ်မါလီၤ. 18 ဒီးယူဒၤ မၤန့ၢ် ဂါစၤ ဒီး အကီၢ်အဃၢၤ, ဒီးအၤၡကလိၣ် ဒီးအကီၢ်အဃၢၤ ဒီးဧ့ဘြိၣ်, ဒီးအကီၢ်အဃၢၤန့ၣ်လီၤ. 19 ဒီးယွၤ ဆိၣ်ဝဲ ဒီးယူဒၤ, ဒီးဟီထီၣ်ကွံာ် ပှၤကစၢၢ်ခိၣ်ဖိလီၤ. မ့မ့ၢ် ဟီထီၣ်ကွံာ် တၢ်ပၢၤခိၣ်ဖိန့ၣ် တသ့ဘၣ်. အဂ့ၢ်ဒ်အံၤ, အိၣ်ဝဲ ဒီးလ့ၣ်ကဟၣ်ထးလီၤ. 20 ဒီးဟ့ၣ်လီၤ ဃ့ဘြိၣ် လၢစီၤကၤလ့း, ဒ်စီၤမိၤၡ့ စံးဝဲ အသိးန့ၣ်လီၤ. ဒီးဟီထီၣ်ကွံာ် စီၤဧနး အဖိခွါ သၢဂၤလီၤ. 21 ဒီးပှၤဘံၣ်ယၤမံၣ်ဖိ တဟီထီၣ်ကွံာ်ဘၣ် ပှၤယဘူၣ်ဖိ လၢအအိၣ်ဝဲဆိးဝဲ လၢယရူၤၡလ့ၣ် အပူၤဘၣ်. မ့မ့ၢ် ပှၤယဘူၣ်ဖိ အိၣ်ဝဲဆိးဝဲ ဒီးပှၤဘံၣ်ယၤမံၣ်ဖိ လၢယရူၤၡလ့ၣ် အပူၤ တုၤ မုၢ်မဆါ တနံၤအံၤလီၤ. 22 ဒီးစီၤယိၤသး အပှၤဟံၣ်ဖိ လဲၤထီဒါ စ့ၢ်ကီး ဘ့ၤသ့လး, ဒီးယွၤ အိၣ်ဒီးအီၤလီၤ. 23 ဒီးစီၤယိၤသး အပှၤဟံၣ်ဖိ မၢလီၤ ပှၤလဲၤတရံး ဘ့ၤသ့လးလီၤ. ဒီး လၢသီန့ၣ် ဝ့ၢ်အမံၤ မ့ၢ်လူးစးလီၤ. 24 ဒီးပှၤခိးတၢ်တဖၣ်န့ၣ် ထံၣ်ဘၣ် ပှၤတဂၤ ဟဲထီၣ် လၢဝ့ၢ်ပူၤ, ဒီးစံးဘၣ်အီၤ, ဒုးနဲၣ်လၢ် ပှၤ လၢတၢ်လဲၤနုာ် လၢဝ့ၢ်ပူၤန့ၣ် တက့ၢ်, ဒီးပကမၤနၤ လၢတၢ်ဘျုးတၢ်ဖှိၣ်လီၤ. 25 ဒီးအဝဲဒၣ် ဒုးနဲၣ်အီၤ လၢတၢ်လဲၤနုာ် လၢဝ့ၢ်ပူၤ, ဒီးအဝဲသ့ၣ်တဖၣ်န့ၣ် ကျီကွံာ် ဝ့ၢ်န့ၣ် လၢနးအကနၣ်လီၤ. မ့မ့ၢ် ပှၤတဂၤ, ဒီးအပှၤဟံၣ်ဖိ ခဲလၢာ်န့ၣ် ပျၢ်ဝဲလီၤ. 26 ဒီးပှၤတဂၤန့ၣ် လဲၤဝဲဆူ ပှၤဃ့ၤသးဖိ အကီၢ်ပူၤ, ဒီးတ့ ဝ့ၢ်တဝ့ၢ်, ဒီးယုၢ်ဝဲအမံၤ လၢလူးစးလီၤ. အဝဲန့ၣ်မ့ၢ် အမံၤ တုၤ မုၢ်မဆါ တနံၤအံၤလီၤ. 27 ဒီးမနၤၡ့ၤ တဟီထီၣ်ကွံာ်ဘၣ် ပှၤအိၣ်ဝဲဆိးဝဲ လၢဘ့ၤသၡၣ် ဒီးအတဝီတဖၣ်, ဒီးပှၤအိၣ်လၢတၤနး ဒီးအတဝီတဖၣ်, ဒီးပှၤအိၣ်လၢဒိၢ် ဒီးအတဝီတဖၣ်, ဒီးပှၤအိၣ်လၢယံးဘျၣ် ဒီးအတဝီတဖၣ်, ဒီးပှၤအိၣ်လၢမကံးဒိၤ ဒီးအတဝီတဖၣ်ဘၣ်. ဒီးပှၤကနၤဧၣ်ဖိ အိၣ်ဒၣ်တၢ် လၢထံဧိၤကီၢ်ဧိၤ အပူၤန့ၣ်လီၤ. 28 ဒီးတုၤ အံၣ်စရ့လး ဆူၣ်ထီၣ် ဒီး, တၢ်မၤအသး လၢအဒုးဟ့ၣ် ပှၤကနၤဧၣ်ဖိ လၢသွဲ, ဒီးတဟီထီၣ်ကွံာ်ဘၣ်အီၤ သပှၢ်တၢၢ်ဘၣ်. 29 ဒီးအ့ဖရဲၣ် တဟီထီၣ်ကွံာ်ဘၣ် ပှၤကနၤဧၣ်ဖိ လၢအအိၣ်ဝဲဆိးဝဲ လၢက့စ့ၢ် အပူၤဘၣ်. မ့မ့ၢ် ပှၤကနၤဧၣ်ဖိ အိၣ်ဝဲ လၢက့စ့ၢ်အပူၤ လၢအကျါလီၤ. 30 ဒီးစဘူလိၣ် တဟီထီၣ်ကွံာ်ဘၣ် ပှၤအိၣ်ဝဲဆိးဝဲ လၢကံတြိၣ် အပူၤ, ဒီးပှၤအိၣ်ဝဲ လၢနၤဟလိလး အပူၤဘၣ်. ဒီးပှၤကနၤဧၣ်ဖိ အိၣ်ဝဲဆိးဝဲ လၢအကျါ, ဒီးကဲထီၣ် ပှၤဟ့ၣ်သွဲဖိလီၤ. 31 ဒီးအၤၡ့ၢ် တဟီထီၣ်ကွံာ်ဘၣ် ပှၤအိၣ်ဝဲဆိးဝဲ လၢဧးကိၤ အပူၤ, ဒီးပှၤအိၣ်ဝဲ လၢစံဒိၣ် အပူၤ, ဒီး လၢအၤဃလာ် အပူၤ, ဒီး လၢအၤကစံာ် အပူၤ, ဒီး လၢဃ့လဘၤ အပူၤ, ဒီး လၢအဖံး အပူၤ, ဒီး လၢရဃိာ် အပူၤဘၣ်. 32 ဒီးပှၤအၤၡ့ၢ်ဖိ အိၣ်ဝဲဆိးဝဲ လၢပှၤကနၤဧၣ်ဖိ, ပှၤကီၢ်ဖိ, အကျါန့ၣ်လီၤ. အဂ့ၢ်ဒ်အံၤ, တဟီထီၣ်ကွံာ်ဘၣ်အီၤဘၣ်. 33 ဒီးနးသၤလံ တဟီထီၣ်ကွံာ်ဘၣ် ပှၤအိၣ်ဝဲဆိးဝဲ လၢဘ့ၤသၡ့မ့ၣ် အပူၤ, ဒီးပှၤအိၣ်ဝဲဆိးဝဲ လၢဘ့ၤသၤနး အပူၤဘၣ်. ဒီးအိၣ်ဝဲဆိးဝဲ လၢပှၤကနၤဧၣ်ဖိ, ပှၤကီၢ်ဖိ, အကျါန့ၣ်လီၤ. ဘၣ်ဆၣ်ဒီး ပှၤအိၣ်ဝဲ လၢဘ့ၤသၡ့မ့ၣ် အပူၤ, ဒီးပှၤအိၣ်ဝဲ လၢဘ့ၤသၤနး အပူၤတဖၣ်န့ၣ် ကဲထီၣ် ပှၤဟ့ၣ်သွဲ လၢအီၤလီၤ. 34 ဒီးပှၤအမိၢ်ဖိ မၢဆူၣ် ပှၤဒၣ်ဖိ လဲၤထီၣ်ဆူ ကစၢၢ် အလိၤလီၤ. အဂ့ၢ်ဒ်အံၤ, တဟ့ၣ် အဟဲလီၤဆူ တၢ်ပၢၤခိၣ်ဘၣ်. 35 ဒီးပှၤအမိၢ်ဖိ အိၣ်ဒၣ်တၢ် လၢကစၢၢ် ဃ့ရ့း, လၢအးယၤလိၣ် အပူၤ, ဒီး လၢၡးလဘံၣ် အပူၤလီၤ. ဘၣ်ဆၣ်ဒီး စီၤယိၤသး အပှၤဟံၣ်ဖိ အစု မၤနၢၤတၢ်, ဒီးအဝဲသ့ၣ် ကဲထီၣ် ပှၤဟ့ၣ်သွဲဖိလီၤ. 36 ဒီးပှၤအမိၢ်ဖိ အကီၢ်ဃၢၤန့ၣ် အိၣ်ဝဲ လၢတၢ်ဟဲထီၣ် လၢဧးကရးဘံၣ်, လၢစ့လၤ, ဒီးဆူထးခီန့ၣ်လီၤ.

1 ဒီးယွၤအကလူး တဂၤန့ၣ် ဟဲထီၣ် လၢကံးလကၤလးဆူ ဘိးကံၣ်, ဒီးစံးဝဲဒၣ်, ယဒုးဟဲထီၣ်ကွံာ်သု လၢအဲၤကူပတူး အပူၤ, ဒီးယဒုးဟဲနုာ်သု ဆူ ထံဧိၤကီၢ်ဧိၤ အပူၤ လၢယဆိၣ်တၢ် ဒီးသုပၢ်တဖၣ် လၢအဂ့ၢ်အကျိၤ, ဒီးယစံး, စိၤရီၤ ယတမၤဟးဂီၤဘၣ် ယတၢ်အၢၣ်လီၤအီလီၤ ဒီးသုဘၣ်. 2 ဒီးသုတဘၣ်မၤ တၢ်အၢၣ်လီၤအီလီၤ ဒီးပှၤအိၣ်ဝဲဆိးဝဲ လၢကီၢ်ပူၤအံၤဘၣ်. သုဘၣ်မၤလီၤပှီၢ်ကွံာ် အတၢ်လုၢ်လီၢ်လီၤ. ဘၣ်ဆၣ်ဒီး သုတဒိကနၣ်ဘၣ် ယကလုၢ်ဘၣ်, သုမၤ တၢ်အံၤ မ့ၢ်အဘၣ်မနုၤလဲၣ်. 3 မၤသးဒ်န့ၣ်ဒီး ယစံးစ့ၢ်ကီး ယတဟီထီၣ်ကွံာ်ဘၣ်အီၤ လၢသုမဲာ်ညါဘၣ်. မ့ၢ်အကကဲထီၣ် တၤဆှုၣ်တၤမဲ လၢသုကပၤပူၤ, ဒီး အကစၢ်တဖၣ်န့ၣ် ကကဲထီၣ် တၢ်ပျံၤသကွီၤ လၢသုဂီၢ်လီၤ. 4 ဒီးယွၤအကလူး ကတိၤ တၢ်ကတိၤန့ၣ် ဒီးပှၤအံၣ်စရ့လးဖိ ခဲလၢာ်ဒီး, တၢ်မၤအသး လၢပှၤဂီၢ်မုၢ်ထုထီၣ် အကလုၢ်, ဒီးဟီၣ်ဝဲလီၤ. 5 ဒီးယုၢ်ဝဲ တၢ်အလီၢ်အမံၤ လၢဘိးကံၣ်, ဒီးလုၢ်တၢ် လၢယွၤ ဖဲန့ၣ်လီၤ. 6 ဒီး လၢစီၤယိၤၡူ ပျၢ် ပှၤဂီၢ်မုၢ်န့ၣ် ပှၤအံၣ်စရ့လးဖိ လဲၤ တဂၤဆူအတၢ်န့ၢ်သါ, တဂၤဆူအတၢ်န့ၢ်သါ, ဒ်သိး အကမၤန့ၢ် ထံဧိၤကီၢ်ဧိၤန့ၣ်လီၤ. 7 ဒီးပှၤဂီၢ်မုၢ် မၤ ယွၤ အတၢ် လၢစီၤယိၤၡူ အမုၢ်နံၤ အပူၤ ခဲလၢာ်, ဒီး လၢပှၤသူၣ်က့သးပှၢ် လၢအမူဒံး လၢစီၤယိၤၡူ အလီၢ်ခံ, ဒီးထံၣ်ဘၣ် ယွၤအတၢ်မၤဖးဒိၣ် လၢအမၤ လၢအံၣ်စရ့လး အဂီၢ်တဖၣ် အမုၢ်နံၤ ခဲလၢာ်န့ၣ်လီၤ. 8 ဒီးယွၤအခ့အပှၤ စီၤနိၣ် အဖိခွါ စီၤယိၤၡူ အသးပှၢ် အနံၣ် တကယၤတဆံ, ဒီးသံဝဲလီၤ. 9 ဒီးပှၤခူၣ်လီၤကွံာ် အီၤ လၢအတၢ်န့ၢ်သါ အကီၢ်အဃၢၤ လၢတံမနးဃ့ရ့း လၢအအိၣ် လၢကစၢၢ် အ့ဖရဲၣ် အလိၤ လၢကစၢၢ် ကၤဧၣ် လၢကလံၤစိးတခီလီၤ. 10 ဒီးပှၤတစိၤ ခဲလၢာ်န့ၣ် ဘၣ် တၢ်ပာ်ဖှိၣ်အီၤ စ့ၢ်ကီး ဒီးအပၢ်တဖၣ်, ဒီးပှၤအဂၤ တစိၤ အိၣ်ထီၣ် လၢအလီၢ်ခံ လၢအတသ့ၣ်ညါဘၣ် ယွၤ, ဒီးအတၢ်မၤ လၢအမၤဝဲ လၢအံၣ်စရ့လး အဂီၢ်ဘၣ်လီၤ. 11 ဒီးပှၤအံၣ်စရ့လးဖိ မၤ တၢ်အၢ လၢယွၤအမဲာ်, ဒီးမၤ ဘဧၤလး အတၢ်လီၤ. 12 ဒီးလဲၤသဒၣ် ယွၤ, အပၢ် အကစၢ် လၢအဒုးဟးထီၣ်ကွံာ်အီၤ လၢအဲၤကူပတူး အပူၤ, ဒီးပိာ် ကစၢ်အဂၤတဖၣ် အခံ, ပှၤဂီၢ်မုၢ် လၢအအိၣ်ဝးတရံးအီၤ အကစၢ်တဖၣ်, ဒီးဘူၣ်ထီၣ်ဘါထီၣ်အီၤ, ဒီးမၤသးထီၣ် ယွၤလီၤ. 13 ဒီးလဲၤသဒၣ် ယွၤ, ဒီးမၤ ဘဧၤလး ဒီးဧၤၡတြိး အတၢ်လီၤ. 14 ဒီးယွၤအသးထီၣ် ကဲၤထီၣ်ဘၣ် အံၣ်စရ့လး, ဒီးဟ့ၣ်လီၤကွံာ်အီၤ လၢပှၤဂုာ်န့ၢ်ဖိ လၢအဂုာ်န့ၢ် အတၢ်, ဒီးဆါကွံာ်အီၤ လၢအဒုၣ်အဒါ အိၣ်ဝးတရံးအီၤတဖၣ် အစုပူၤ, ဒီးဆၢထၢၣ် လၢအဒုၣ်အဒါ အမဲာ်ညါ တသ့လၢၤဘၣ်. 15 ဒီးဖဲဒၣ် အလဲၤတၢ် အပူၤလၢ်လၢ်န့ၣ် ယွၤအစု အိၣ်ဝဲ လၢအလိၤ လၢတၢ်အၢ အဂီၢ်, ဒ်ယွၤ စံးတ့ၢ်တၢ် အသိးန့ၣ်, ဒီးဒ်ယွၤ ဆိၣ်တ့ၢ်တၢ် ဒီးအီၤ အသိးန့ၣ်, ဒီးအသူၣ်ကိၢ်အသးဂီၤ ဒိၣ်မးလီၤ. 16 ဘၣ်ဆၣ်ဒီး ယွၤ ဒုးဂဲၤဆၢထၢၣ် ပှၤစံၣ်ညီၣ်ကွီၢ်တဖၣ် လၢအမၤပူၤဖျဲးအီၤ ဒီးပှၤ လၢအဂုာ်န့ၢ် အတၢ်တဖၣ် အစုပူၤလီၤ. 17 ဒီးတဒိကနၣ်ဘၣ် စ့ၢ်ကီး ပှၤစံၣ်ညီၣ်ကွီၢ် အကလုၢ်ဘၣ်. ဒီးလဲၤမၤကမၣ် ထွဲ ကစၢ်အဂၤတဖၣ် အခံ, ဒီးဘူၣ်ထီၣ်ဘါထီၣ်အီၤ, ဒီးဃၣ်ကွံာ် ချ့သဒံး လၢကျဲပူၤ လၢအပၢ်တဖၣ် ဒိကနၣ် ယွၤ အတၢ်မၤလိာ် ဒီးပိာ်ဝဲလီၤ. တမၤဘၣ်တၢ် ဒ်န့ၣ်ဘၣ်. 18 ဒီးယွၤ ဒုးဂဲၤဆၢထၢၣ်န့ၢ် ပှၤစံၣ်ညီၣ်ကွီၢ် လၢအဂီၢ်, ဒီး ယွၤ အိၣ်ဒီး ပှၤစံၣ်ညီၣ်ကွီၢ်, ဒီးမၤပူၤမၤဖျဲးအီၤ ဒီးအဒုၣ်အဒါ အစုပူၤ, လၢပှၤစံၣ်ညီၣ်ကွီၢ် အမုၢ်နံၤ ခဲလၢာ် အတီၢ်ပူၤန့ၣ်လီၤ. အဂ့ၢ်ဒ်အံၤ, ယွၤ ပီၢ်ယၢ်လီၤက့ၤအသး လၢအဝဲသ့ၣ်တဖၣ် အတၢ်ကအုကစွါ အဃိ လၢအအိၣ် လၢပှၤမၤအၢမၤသီ, ဒီးမၤကိၢ်မၤဂီၤအီၤ အဃိလီၤ. 19 ဒီးတုၤ ပှၤစံၣ်ညီၣ်ကွီၢ် တဂၤ သံဒီး, တၢ်မၤအသး လၢအဝဲသ့ၣ် က့ၤကဒါက့ၤ, ဒီးမၤဘၣ်အၢလီၤအသး နးန့ၢ် အပၢ်တဖၣ် လၢအပိာ် ကစၢ်အဂၤတဖၣ် အခံ ဒ်သိး အကမၤ အတၢ်, ဒီးဘူၣ်ထီၣ်ဘါထီၣ်အီၤ, ဒီးတဆိတ့ၢ်ဘၣ် လၢအတၢ်မၤတဖၣ်, ဒီး လၢကျဲကီန့ၣ်ဘၣ်. 20 ဒီးယွၤအသးထီၣ် ကဲၤထီၣ်ဘၣ် အံၣ်စရ့လး, ဒီးစံးဝဲဒၣ်, မ့ၢ် ပှၤဂီၢ်မုၢ်အံၤ လုၣ်သ့ၣ်ခါပတာ် ယတၢ်အၢၣ်လီၤအီလီၤ လၢယမၤလိာ် အပၢ်တဖၣ်, ဒီးတဒိကနၣ် ယကလုၢ်ဘၣ်ဒီး, 21 ယတဟီထီၣ်ကွံာ် စ့ၢ်ကီးလၢၤဘၣ် ပှၤကလုာ်တဖၣ် လၢစီၤယိၤၡူ လၢအသံန့ၣ် ပာ်လီၤတဲာ်တဖၣ် လၢအမဲာ်ညါဘၣ်. 22 ဒ်သိး ယကမၤကွၢ် အံၣ်စရ့လး လၢအီၤ, ကတိၢ်န့ၢ် ယွၤအကျဲ လၢအကပိာ်ဝဲ ဒ်အပၢ် မၤဝဲ အသိးန့ၣ် ဧါ, တတိၢ်ဘၣ်လဲၣ်န့ၣ်လီၤ. 23 ဒီးယွၤ ပာ်လီၤတဲာ် ပှၤကလုာ်တဖၣ်, ဒီးတဟီထီၣ်ကွံာ်ဘၣ်အီၤ ချ့သဒံးဘၣ်. ဒီးတဟ့ၣ်လီၤကွံာ်အီၤ လၢစီၤယိၤၡူ အစုပူၤဘၣ်.


လံာ်ပှၤစံၣ်ညီၣ်ကွီၢ် Judges 3

1 ဒီးအဝဲအံၤမ့ၢ် ပှၤကလုာ်တဖၣ် လၢယွၤ ပာ်လီၤတဲာ် ဒ်သိး အကမၤကွၢ် အံၣ်စရ့လး လၢအီၤ, ကယဲၢ် ပှၤလၢအတသ့ၣ်ညါဘၣ် ကနၤဧၣ် အတၢ်ဒုးသုး ခဲလၢာ်န့ၣ်, 2 ဒ်သိး ပှၤအံၣ်စရ့လး အစိၤတဖၣ် ကသ့ၣ်ညါ မၤလိ တၢ်ဒုးသုး, ဖဲဒၣ် ပှၤလၢအတသ့ၣ်ညါဘၣ်ဝဲ လၢသီန့ၣ်လီၤ. 3 ပှၤဖလ့ၡသးဖိ အပဒိၣ် ယဲၢ်ဂၤ, ဒီးပှၤကနၤဧၣ်ဖိ ခဲလၢာ်, ဒီးပှၤစံဒိၣ်ဖိ, ဒီးပှၤဃံၤဝံဖိ လၢအအိၣ်ဝဲဆိးဝဲ လၢကစၢၢ် လဘၤနိၣ် အလိၤ, လၢဘဧၤလးဃ့ရမိၣ် ပၢၢ်လၢတၢ်လဲၤနုာ် လၢဃမါသးလီၤ. 4 ဒီးအိၣ်ဝဲ ဒ်သိး ဒီးအကမၤကွၢ် အံၣ်စရ့လး လၢအီၤ, ကဒိကနၣ် ယွၤ အတၢ်မၤလိာ် လၢအမၤလိာ် အပၢ်တဖၣ် လၢစီၤမိၤၡ့ အစုပူၤဧါ, တဒိကနၣ်ဘၣ်လဲၣ်န့ၣ် ဒ်သိး အကသ့ၣ်ညါလီၤ. 5 ဒီးပှၤအံၣ်စရ့လးဖိ အိၣ်ဝဲဆိးဝဲ လၢပှၤကနၤဧၣ်ဖိ, ပှၤဃ့ၤသးဖိ, ဒီးပှၤအမိၢ်ဖိ, ဒီးပှၤပရးစၤဖိ, ဒီးပှၤဃံၤဝံဖိ, ဒီးပှၤယဘူၣ်ဖိ အကျါန့ၣ်လီၤ. 6 ဒီးဟံးန့ၢ် အဖိမုၣ်တဖၣ် လၢအမါ, ဒီးဟ့ၣ်လီၤ အဖိမုၣ်တဖၣ် လၢအဝဲသ့ၣ် အဖိခွါတဖၣ်န့ၣ်, ဒီးမၤ အကစၢ်တဖၣ် အတၢ်လီၤ. 7 ဒီးပှၤအံၣ်စရ့လးဖိ မၤ တၢ်အၢ လၢယွၤအမဲာ်, ဒီးသးပ့ၤနီၣ် ယွၤ, အကစၢ်, ဒီးမၤ ဘဧၤလး ဒီးအၡ့ရၤ အတၢ် လီၤ. 8 ဒီးယွၤအသးထီၣ် ကဲၤထီၣ်ဘၣ် အံၣ်စရ့လး, ဒီးဆါကွံာ်အီၤ လၢမ့းစပတၤမံ အစီၤပၤ ကူၡၣ်ရံးၡၤသဲၣ် အစုပူၤ, ဒီးပှၤအံၣ်စရ့လးဖိ မၤ စီၤကူၡၣ်ရံးၡၤသဲၣ် အတၢ်န့ၣ် ဃိးနံၣ်လီၤ. 9 ဒီးပှၤအံၣ်စရ့လးဖိ ကိးထီၣ် ယွၤ, ဒီးယွၤ ဒုးဂဲၤဆၢထၢၣ် တၢ်အုၣ်က့ၤခီၣ်က့ၤ လၢပှၤအံၣ်စရ့လးဖိ အဂီၢ်, လၢအအုၣ်က့ၤခီၣ်က့ၤအီၤ, စီၤကၤလ့း အပုၢ် စီၤကနးစး အဖိခွါ စီၤဧီၤသန့လးလီၤ. 10 ဒီးယွၤအသး အိၣ်ထီၣ် လၢအလိၤ, ဒီးအဝဲဒၣ် စံၣ်ညီၣ် အံၣ်စရ့လး, ဒီးလဲၤထီၣ် ဒုးသုး, ဒီးယွၤ ဟ့ၣ်လီၤကွံာ် မ့းစပတၤမံ အစီၤပၤ ကူၡၣ်ရံးၡၤသဲၣ် လၢအစုပူၤ ဒီးအစု မၤနၢၤ စီၤကူၡၣ်ရံးၡၣ်သဲၣ်လီၤ. 11 ဒီးထံဧိၤကီၢ်ဧိၤန့ၣ် အိၣ်ဘှံး အနံၣ် လွံၢ်ဆံ, ဒီးစီၤကနးစး အဖိခွါ စီၤဧီၤသန့လးန့ၣ် သံဝဲလီၤ. 12 ဒီးပှၤအံၣ်စရ့လးဖိ မၤကဒီး တၢ်အၢ လၢယွၤအမဲာ်ညါ ဒီးယွၤ ဒုးဆူၣ်ထီၣ် မိၤအး အစီၤပၤ ဧ့းကလိၣ် ထီဒါ အံၣ်စရ့လးလီၤ. အဂ့ၢ်ဒ်အံၤ, မၤ တၢ်အၢ လၢယွၤအမဲာ်ညါလီၤ. 13 ဒီးဒုးအိၣ်ဖှိၣ် ပှၤဧၣ်မိၣ်ဖိ, ဒီးပှၤဧမၤလ့းဖိ, ဒီးလဲၤကျီကွံာ် အံၣ်စရ့လး, ဒီးမၤန့ၢ် သ့ၣ်စူၣ်ပလူၣ် အဝ့ၢ်န့ၣ်လီၤ. 14 ဒီးပှၤအံၣ်စရ့လးဖိ မၤ မိၤအး အစီၤပၤ ဧ့းကလိၣ် အတၢ် တဆံဃိးနံၣ်လီၤ. 15 ဒီးပှၤအံၣ်စရ့လးဖိ ကိးထီၣ်ဆူ ယွၤ, ဒီးယွၤ ဒုးဂဲၤဆၢထၢၣ်က့ၤ တၢ်အုၣ်က့ၤခီၣ်က့ၤအီၤ, ပှၤဘံၣ်ယၤမံၣ်ဖိ, ပှၤမၤတစ့ၣ်စု, စီၤက့ရၤ အဖိခွါ စီၤအ့ဟူာ်လီၤ. ဒီးပှၤအံၣ်စရ့လးဖိ ဟ့ၣ်ယုၢ် ခိၣ်ဖး လၢအစုပူၤ ဆူမိၤအး အစီၤပၤ ဧ့းကလိၣ်လီၤ. 16 ဒီးစီၤအ့ဟူာ် မၤ ဘီဒီဘ့ၣ်တၢ် ခံခီလၢာ် တဘ့ၣ်အထီ တပျၢ် လၢအဂီၢ်, ဒီးစၢဃာ် လၢအကံၣ်ဒုၣ်ထွဲ အလိၤ လၢအကူအသိး အဖီလာ်လီၤ. 17 ဒီးလဲၤစိာ် ခိၣ်ဖးန့ၣ် ဆူမိၤအး အစီၤပၤ ဧ့းကလိၣ် အအိၣ်လီၤ. ဒီးစီၤဧ့းကလိၣ်န့ၣ်မ့ၢ် ပှၤအဘီၣ်ဒိၣ်မးလီၤ. 18 ဒီးတုၤ အဟ့ၣ်လီၤ ခိၣ်ဖး ဝံၤဒီး, ပျၢ်ပှၤ လၢအစိာ် ခိၣ်ဖးတဖၣ်န့ၣ်လီၤ. 19 မ့မ့ၢ် အကစၢ်ဒၣ်ဝဲန့ၣ် ဃၣ်အသး လၢတၢ်ခူၣ်လၢၢ် အလီၢ် လၢကံးလကၤလး အဃၢၤ, ဒီးစံးဝဲဒၣ်, ယအိၣ်ဒီး တၢ်ကတိၤခူသူၣ် တထံၣ် လၢနဂီၢ်, စီၤပၤဧၢ, ဒီးအဝဲဒၣ် စံး, အိၣ်ဘှီၣ်ကလာ် တက့ၢ်. ဒီးပှၤ လၢအဆၢထၢၣ် လၢအဃၢၤန့ၣ် ဟးထီၣ်ကွံာ် လၢအအိၣ် ခဲလၢာ်လီၤ. 20 ဒီးစီၤအ့ဟူာ် ဟဲဆူ အအိၣ်, ဒီးအဝဲဒၣ် ဆ့ၣ်နီၤ လၢဒၢးခုၣ်ထီၣ်ထီ အပူၤ ထဲအဝဲ တဂၤဧိၤန့ၣ်လီၤ. ဒီးစီၤအ့ဟူာ် စံးဝဲဒၣ်, ယအိၣ်ဒီး ယွၤအတၢ်ကတိၤ လၢနဂီၢ်လီၤ. ဒီးဂဲၤဆၢထၢၣ် လၢအလီၢ်ဆ့ၣ်နီၤလီၤ. 21 ဒီးစီၤအ့ဟူာ် ယူာ်ထီၣ် အစုစ့ၣ်, ဒီးဟံးန့ၢ် ဘီဒီန့ၣ် လၢအကံၣ်ဒုၣ်ထွဲ အလိၤ, ဒီးဆဲးဖှိးအီၤ လၢအဟၢဖၢပူၤလီၤ. 22 ဒီးအတိၢ် လဲၤနုာ်ထွဲ အကနၣ်အခံ, ဒီးတၢ်ညၣ် အသိစဲဘူး ဒီးအကနၣ်, အဂ့ၢ်ဒ်အံၤ, တထုးထီၣ်ကွံာ် ဘီဒီန့ၣ် လၢအဟၢဖၢပူၤဘၣ်. ဒီးဟဲထီၣ်ဝဲ လၢအချၢဃံလီၤ. 23 ဒီးစီၤအ့ဟူာ် ဟးထီၣ်ဝဲ လၢတၢ်ခိၣ်ဒုးထီၣ် အပူၤ, ဒီး ကးတံာ်ဃာ် ဒၢးအတြဲၤ, ဒီးဝံာ်ဃာ်ဝဲ လၢနီၣ်ဝံာ်လီၤ. 24 ဒီးတုၤ အဟးထီၣ်ဒီး, တၢ်အခ့အပှၤ ဟဲဝဲ, ဒီးထံၣ်ဘၣ်ဝဲ, ဒီးကွၢ်ကွၢ်, ဒၢးအတြဲၤ ဝံာ်ဃာ်အသး လၢနီၣ်ဝံာ်, ဒီးအဝဲသ့ၣ်န့ၣ် စံးဝဲဒၣ်, မ့ၢ်အလုးဘၢ အခီၣ် လၢဒၢးခုၣ်ထီၣ်ထီ အပူၤန့ၣ်လီၤ. 25 ဒီးအိၣ်ခိး တုၤအမဲာ်ဆှး, ဒီးကွၢ်ကွၢ်, အဝဲဒၣ် တအိးထီၣ်ဘၣ် ဒၢးအတြဲၤဘၣ်, ဒီးဟံးန့ၢ်ဝဲ လၢနီၣ်ဝံာ်, ဒီးအိးထီၣ်ဝဲ, ဒီးကွၢ်ကွၢ်, အကစၢ် လီၤဃံၤ သံလံ လၢဟီၣ်ခိၣ် အဖီခိၣ်လံ. 26 ဒီး လၢအဝဲသ့ၣ် အိၣ်ခိး အဖၢမုၢ်ဒီး, စီၤအ့ဟူာ် ပူၤဖျဲးဝဲ, ဒီးလဲၤပူၤကွံာ် တၢ်ခူၣ်လၢၢ် အလီၢ်, ဒီးပူၤဖျဲးဝဲဆူ စ့ဧ့ၢ်သၤ အပူၤလီၤ. 27 ဒီးတုၤ အတုၤဒီး, တၢ်မၤအသး လၢအအူ ကွဲၤ လၢကစၢၢ် အ့ဖရဲၣ် အလိၤ, ဒီးပှၤအံၣ်စရ့လးဖိ ဟဲလီၤ ဒီးအီၤ လၢကစၢၢ် အလိၤ, ဒီးအဝဲဒၣ် အိၣ်လၢအမဲာ်ညါလီၤ. 28 ဒီးစံးဘၣ်အီၤ, ပိာ်ယခံ တက့ၢ်. အဂ့ၢ်ဒ်အံၤ ယွၤ ဟ့ၣ်လီၤလံ သုဒုၣ်သုဒါ ပှၤမိၤအးဖိ လၢသုစုပူၤလံ. ဒီးအဝဲသ့ၣ် ဟဲလီၤ ပိာ်အခံ, ဒီးမၤန့ၢ် ယၢ်ဒ့ၣ် အတၢ်ခီဂာ် အလီၢ်ဆူ မိၤအးတခီ, ဒီးတဟ့ၣ် ပှၤ ခီဂာ် နီတဂၤဘၣ်. 29 ဒီးအကတီၢ်ဖဲန့ၣ် ကျီကွံာ် ပှၤမိၤအးဖိ တကလး ဃၣ်ဃၣ်, ပှၤအဘီၣ်, ဒီးပှၤသုးဖိ ခဲလၢာ်, ဒီးတပူၤဖျဲးဘၣ် နီတဂၤဘၣ်. 30 ဒီးတၢ် လၢမုၢ်တနံၤန့ၣ် မိၤအး ဃၣ်ဝဲ လၢအံၣ်စရ့လး အစုပူၤ, ဒီးထံဧိၤကီၢ်ဧိၤန့ၣ် အိၣ်ဘှံးဝဲ အနံၣ် ဃိးဆံလီၤ. 31 ဒီးအဝဲဒၣ် အလီၢ်ခံန့ၣ် စီၤဧးနး အဖိခွါ စီၤၡးမကၢ် အိၣ်ထီၣ် လၢအကျီသံကွံာ် ပှၤဖလ့ၡသးဖိ ဃုကယၤ လၢနီၣ်ဆဲးဂီၤဖံး, ဒီးအဝဲဒၣ် အုၣ်က့ၤခီၣ်က့ၤ စ့ၢ်ကီး အံၣ်စရ့လးလီၤ.

1 ဒီးတုၤ စီၤအ့ဟူာ် သံဝဲ ဒီး, ပှၤအံၣ်စရ့လးဖိ မၤကဒီး တၢ်အၢ လၢယွၤအမဲာ်လီၤ. 2 ဒီးယွၤ ဆါကွံာ်အီၤ လၢကနၤဧၣ် အစီၤပၤ ယၤဘံၣ် လၢအပၢတၢ် လၢဃါစိၢ် အပူၤ ဒီးအသုးမုၢ်အခိၣ်မ့ၢ် စီၤစံစရၤ လၢအအိၣ်ဝဲဆိးဝဲ လၢဃရိၡ့း ဘၣ်ဃးဒီး ပှၤကလုာ်တဖၣ်န့ၣ်လီၤ. 3 ဒီးပှၤအံၣ်စရ့လးဖိ ကိးထီၣ်ဆူ ယွၤလီၤ. အဂ့ၢ်ဒ်အံၤ, အိၣ်ဝဲ ဒီးလ့ၣ်ကဟၣ်ထး ခွံကယၤ, ဒီးမၤအၢမၤသီ ပှၤအံၣ်စရ့လးဖိ အနံၣ် ခံဆံ နးမးလီၤ. 4 ဒီးအကတီၢ်ဖဲန့ၣ် စီၤလံးပံ အမါ ဝံပိာ်မုၣ် နီၢ်ဒဘိရၤ စံၣ်ညီၣ် အံၣ်စရ့လးလီၤ. 5 ဒီးအိၣ်ဝဲဆိးဝဲ လၢနီၢ်ဒဘိရၤ အသ့ၣ်စူၣ်ပလူၣ် အဖီလာ် လၢရၤမါ, ဒီးဘ့ၤသ့လး အဘၢၣ်စၢၤ, လၢကစၢၢ် အ့ဖရဲၣ် အလိၤ, ဒီးပှၤအံၣ်စရ့လးဖိ လဲၤဆူ အအိၣ် လၢတၢ်စံၣ်ညီၣ် အဂီၢ်လီၤ. 6 ဒီးမၢလီၤတၢ်, ဒီး ကိးန့ၢ် စီၤအဘံနိၣ် အဖိခွါ စီၤဘါရး လၢက့ဒ့ၣ်နးသၤလံ အပူၤ, ဒီးစံးဘၣ်အီၤ, ယွၤ အံၣ်စရ့လး အကစၢ် မၤလိာ်ဝဲ, လဲၤတၢ်, သုဘူးနသး ဆူကစၢၢ် တၤဘိၢ်, ဒီးဟံးန့ၢ် ဒီးနၤ လၢပှၤနးသၤလံဖိ, ဒီးပှၤစဘူလိၣ်ဖိ တကလး, 7 ဒီးယကဒုးဟဲ စီၤယၤဘံၣ် အသုးမုၢ်အခိၣ် စီၤစံစရၤ ဆူနအိၣ်, ဆူထံကျိ ကံၡိၣ်, အိၣ်ဒီး အလ့ၣ်ကဟၣ်တဖၣ်, ဒီးအပှၤဂီၢ်မုၢ်, ဒီးယကဟ့ၣ်လီၤကွံာ်အီၤ လၢနစုပူၤ, တမ့ၢ်ဘၣ်ဧါ. 8 ဒီးစီၤဘါရး စံးဘၣ်အီၤ, နမ့ၢ်လဲၤ ဒီးယၤဒီး, ယကလဲၤလီၤ. မ့မ့ၢ်နမ့ၢ် တလဲၤဘၣ် ဒီးယၤဘၣ်ဒီး, ယတလဲၤဘၣ်. 9 ဒီးစံးဝဲဒၣ်, ယကလဲၤ ဒီးနၤ သပှၢ်တၢၢ်လီၤ. ဘၣ်ဆၣ်ဒီး နကျဲ လၢနလဲၤတၢ် တကဲထီၣ်ဘၣ် လၢနလၤကပီၤ အဂီၢ်ဘၣ်. အဂ့ၢ်ဒ်အံၤ, ယွၤ ကဆါကွံာ် စီၤစံစရၤ လၢပိာ်မုၣ် တဂၤ အစုပူၤလီၤ. ဒီးနီၢ်ဒဘိရၤ ဂဲၤဆၢထၢၣ် ဒီးလဲၤဃုာ် ဒီးစီၤဘါရး ဆူက့ဒ့ၣ်လီၤ. 10 ဒီးစီၤဘါရး ကိးန့ၢ် စဘူလိၣ် ဒီးနးသၤလံ ဆူက့ဒ့ၣ်, ဒီးလဲၤထီၣ် ဒီးပှၤတကလး လၢအခီၣ်ထံး, ဒီးနီၢ်ဒဘိရၤ လဲၤ ဒီးအီၤလီၤ. 11 (ဒီးစီၤမိၤၡ့ အမံၤပှၢ် စီၤဃိတာ် အဖိ, စီၤဃ့ဘ့ၢ်, ပှၤက့ၣ်ဖိ မၤလီၤဖးအသး ဒီးပှၤက့ၣ်ဖိ ဒီးသူၣ် အဒဲ လၢတၢ်ပျီပူၤ စၤဧနဲၣ် လၢအအိၣ် လၢက့ဒ့ၣ် အဃၢၤန့ၣ်လီၤ). 12 ဒီးပှၤဒုးနဲၣ် စီၤစံစရၤ လၢစီၤအဘံနိၣ် အဖိခွါ စီၤဘါရး လဲၤထီၣ်တ့ၢ် ဆူကစၢၢ် တၤဘိၢ်လီၤ. 13 ဒီးစီၤစံစရၤ ဒုးအိၣ်ဖှိၣ် အလ့ၣ်ကဟၣ် ခဲလၢာ်, လ့ၣ်ကဟၣ်ထး ခွံကယၤ, ဒီးပှၤဂီၢ်မုၢ် ခဲလၢာ် လၢအအိၣ်ဒီး အီၤ လၢဃရိၡ့း ဘၣ်ဃးဒီး ပှၤကလုာ်တဖၣ် ပၢၢ်လၢထံကျိ ကံၡိၣ်လီၤ. 14 ဒီးနီၢ်ဒဘိရၤ စံးဘၣ် စီၤဘါရး, ဂဲၤဆၢထၢၣ် တက့ၢ်. အဂ့ၢ်ဒ်အံၤ, အအံၤမ့ၢ် မုၢ်တနံၤ လၢယွၤ ဟ့ၣ်လီၤ စီၤစံစရၤ လၢနစုပူၤလီၤ. ယွၤ လဲၤထီၣ်လံ လၢနမဲာ်ညါ, တမ့ၢ်ဘၣ်ဧါ. ဒီးစီၤဘါရး လဲၤလီၤ လၢကစၢၢ် တၤဘိၢ် ဒီးပှၤတကလး ပိာ်အခံလီၤ. 15 ဒီးယွၤ မၤဃၣ် စီၤစံစရၤ, ဒီးအလ့ၣ်ကဟၣ် ခဲလၢာ် ဒီးအသုးမုၢ် ခဲလၢာ် လၢနးအကနၣ် လၢစီၤဘါရး အမဲာ်ညါလီၤ. ဒီးစီၤစံစရၤ ယုၢ်လီၤ လၢအလ့ၣ်ကဟၣ်, ဒီး ဃ့ၢ်ကွံာ်ဝဲ လၢအခီၣ်လီၤ. 16 ဒီးစီၤဘါရး လူၤ လ့ၣ်ကဟၣ်တဖၣ် ဒီးသုးမုၢ် ပၢၢ်လၢဃရိၡ့း ဘၣ်ဃးဒီး ပှၤကလုာ်တဖၣ်န့ၣ်လီၤ. ဒီးစီၤစံစရၤ အသုးမုၢ် ခဲလၢာ် လီၤဃံၤဝဲ လၢနးအကနၣ်လီၤ. ပှၤ တအိၣ်လီၤတဲာ်ဘၣ် နီတဂၤဘၣ်. 17 ဒီးစီၤစံစရၤ ဃ့ၢ်ဝဲ လၢအခီၣ်ဆူ ပှၤက့ၣ်ဖိ စီၤဃ့ဘ့ၢ် အမါ နီၢ်ယဧ့လး အဒဲ အအိၣ်လီၤ. အဂ့ၢ်ဒ်အံၤ, ဃါစိၢ် အစီၤပၤ ယၤဘံၣ် ဃူဝဲဖိးဝဲ ဒီးပှၤက့ၣ်ဖိ စီၤဃ့ဘ့ၢ် အပှၤဟံၣ်ဖိ လီၤ. 18 ဒီးနီၢ်ယဧ့လး လဲၤထီၣ်သဂၢၢ် စီၤစံစရၤ ဒီးစံးဘၣ်အီၤ, ဃ့ၢ်နုာ်, ယကစၢ်ဧၢ, ဃ့ၢ်နုာ်ဆူ ယအိၣ် တက့ၢ်. ဘၣ်ယိၣ်တၢ် တဂ့ၤ, ဒီးဃ့ၢ်နုာ်ဝဲဆူ အအိၣ်, လၢအဒဲပူၤ, ဒီးအဝဲဒၣ် လုးဘၢအီၤ လၢယၣ်တဘ့ၣ်လီၤ. 19 ဒီးစံးဘၣ်အီၤ, ဟ့ၣ်လီၤယၤ လၢထံတစဲး တက့ၢ်. အဂ့ၢ်ဒ်အံၤ, တၢ်သူယသး လၢထံလီၤ. ဒီးအဝဲဒၣ် အိးထီၣ် တၢ်နုၢ်ထံ အဒၢတၢ်ဖံး, ဒီးဒုးအီဝဲ, ဒီးလုးဘၢက့ၤ အီၤလီၤ. 20 ဒီးအဝဲဒၣ် စံးဘၣ်အီၤ, ဆၢထၢၣ် လၢဒဲ အကျဲစၢၤန့ၣ် တက့ၢ်. ဒီးတုၤ ပှၤတဂၤဂၤ ဟဲသံကွၢ်နၤ, ဒီးစံး, ပှၤကညီ အိၣ်ဖဲအံၤဧါန့ၣ် ဒီး, တၢ်ကမၤအသး လၢနဘၣ် စံး, တအိၣ်ဘၣ်န့ၣ်လီၤ. 21 ဒီးစီၤဃ့ဘ့ၢ် အမါ နီၢ်ယဧ့လး ဟံးန့ၢ်ဝဲ အနီၣ်ပျၤ တဘိ, ဒီးဟံးန့ၢ် နီၣ်ဒိ တဖျၢၣ် လၢအစုပူၤ, ဒီးလဲၤ ကစုကစု ဆူ အအိၣ်, ဒီးပျၤနုာ် နီၣ်ပျၤ လၢအနၢ်သက့ၤထံး, ဒီးမၤဃာ်ဝဲ လၢဟီၣ်ခိၣ် အပူၤလီၤ. အဂ့ၢ်ဒ်အံၤ, မံသပ့ၤဝဲ, ဒီးတၢ်ဘှံးအသးလီၤ. ဒီးသံဝဲလီၤ. 22 ဒီးကွၢ်ကွၢ်, စီၤဘါရး လူၤ စီၤစံစရၤ, ဒီးနီၢ်ယဧ့လး ဟဲထီၣ်သဂၢၢ်အီၤ, ဒီးစံးဘၣ်အီၤ, ဟဲက့ၤ, ဒီးယကဒုးနဲၣ်နၤ လၢပှၤ လၢနဃုအီၤ တဂၤန့ၣ်လီၤ. ဒီးလဲၤနုာ်ဝဲဆူ အအိၣ် ဒီးကွၢ်ကွၢ်, စီၤစံစရၤမံ လီၤသံ, ဒီးနီၣ်ပျၤ အိၣ်ဝဲ လၢအနၢ်သက့ၤထံး အပူၤလီၤ. 23 ဒီး လၢမုၢ်တနံၤန့ၣ် ယွၤ မၤဃၣ် ကနၤဧၣ် အစီၤပၤ ယၤဘံၣ် လၢပှၤအံၣ်စရ့လးဖိ အမဲာ်ညါလီၤ. 24 ဒီးပှၤအံၣ်စရ့လးဖိ အစု မၤနၢၤ ကနၤဧၣ် အစီၤပၤ ယၤဘံၣ် အါထီၣ်အါထီၣ်, တုၤ အမၤဟးဂီၤ ကနၤဧၣ် အစီၤပၤ ယၤဘံၣ်လီၤ.

1 ဒီးတၢ် လၢမုၢ်တနံၤန့ၣ် နီၢ်ဒဘိရၤ, ဒီးစီၤအဘံနိၣ် အဖိခွါ စီၤဘါရး သးဝံၣ်တၢ်, ဒီးစံးဝဲဒၣ်, 2 မ့ၢ်အံၣ်စရ့လး ထူၣ်ဖျဲးဝဲ ဒီး, ပှၤဂီၢ်မုၢ် ပာ်လီၤအသး တီနံဒၣ်တၢ် ဒီး, စံးထီၣ်ပတြၢၤ ယွၤ တက့ၢ်. 3 ကနၣ် စီၤပၤသ့ၣ်ဧၢ, ဒိကနၣ် ပဒိၣ်သ့ၣ်ဧၢ, ယဲ ယကစံးထီၣ်ပတြၢၤ ယွၤဒၣ်ယဲ, ယကသးဝံၣ်ထီၣ် ယွၤ, အံၣ်စရ့လး အကစၢ်လီၤ. 4 ယွၤဧၢ, လၢနဟးထီၣ် လၢစ့ဧၢ်, လၢနလဲၤထီၣ် လၢအဒိၣ် အတၢ်ပျီပူၤန့ၣ်, ဟီၣ်ခိၣ် ဟူးဝးဝဲ, ဒီးမူခိၣ် ဒုးလီၤစီၤတၢ်, တၢ်အၢၣ် ဒုးလီၤစီၤ စ့ၢ်ကီး ထံလီၤ. 5 ကစၢၢ်ကလိ ပှံၢ်လီၤကွံာ် လၢယွၤအမဲာ်ညါ, စံၤနါန့ၣ် လၢယွၤ အံၣ်စရ့လး အကစၢ် အမဲာ်ညါလီၤ. 6 လၢစီၤဧးနး အဖိခွါ, စီၤၡးမကၢ် အမုၢ်နံၤ, လၢနီၢ်ယဧ့လး အမုၢ်နံၤန့ၣ် ကျဲမုၢ်တဖၣ် အိၣ်ကလီ, ဒီးပှၤလဲၤတၢ်ဖိ ပိာ် ကျဲဒၢက့ၣ်တဖၣ်န့ၣ်လီၤ. 7 တဝီတဖၣ် အိၣ်သယုၢ်, အိၣ်သယုၢ် လၢအံၣ်စရ့လး အပူၤ, တုၤလၢယၤ, နီၢ်ဒဘိရၤ, ဂဲၤဆၢထၢၣ်, တုၤ ယဂဲၤဆၢထၢၣ် မိၢ်တဂၤ လၢအံၣ်စရ့လး အပူၤန့ၣ်လီၤ. 8 ပှၤဃုထၢ အကစၢ် အသီတဖၣ်လီၤ. တုၤနုၤတစု တၢ်ဒုးသုး အိၣ်ဝဲ လၢပဲတရီအထံး, ကတီၤ တဘ့ၣ်ဂ့ၤ, ဘီ တဘ့ၣ်ဂ့ၤ, အိၣ်ဖျါ, လၢအံၣ်စရ့လး လွံၢ်ကလးတဖၣ် အကျါဧါ. 9 ယသးအိၣ် အံၣ်စရ့လး အပဒိၣ်တဖၣ် လၢအဟ့ၣ်လီၤဒၣ်အသး လၢပှၤဂီၢ်မုၢ် အကျါလီၤ. စံးထီၣ်ပတြၢၤ ယွၤ တက့ၢ်. 10 ပှၤလၢအဒိး ကသ့ၣ်ယီၤဝါသ့ၣ်ဧၢ, ပှၤလၢအဆ့ၣ်နီၤ စံၣ်ညီၣ်တၢ်သ့ၣ်ဧၢ, ဒီးပှၤပိာ်ကျဲမုၢ်သ့ၣ်ဧၢ, ပိၣ်ဃဲၤ တက့ၢ်. 11 ပူၤဖျဲး ဒီးပှၤခးတၢ်ဖိ အသီၣ် ဖဲကျိးဧိၤကျးဧိၤ အထံး, ဖဲန့ၣ် ပှၤကစံၣ်တဲၤတဲလီၤ ယွၤအမၤ တၢ်တီတၢ်လိၤ, အမၤတၢ်တီတၢ်လိၤ ဘၣ်ဃးဒီး တဝီတဖၣ် လၢအံၣ်စရ့လး အကျါလီၤ. ဒီးယွၤ အပှၤဂီၢ်မုၢ် ကလဲၤလီၤ ဆူပဲတရီတဖၣ်န့ၣ်လီၤ. 12 ဖုသံနီၣ်, ဖုသံနီၣ်, ဒဘိရၤဧၢ, ဖုသံနီၣ်, ဖုသံနီၣ်, အုၣ်တၢ် တက့ၢ်. ဂဲၤဆၢထၢၣ်, စီၤဘါရးဧၢ, ဒီးဆှၢကဲကုၢ်တၢ် လၢအမၢကဲကုၢ်နၤ, စီၤအဘံနိၣ် အဖိခွါဧၢ. 13 တုၤနုၤတစု ဒုးပၢ ပှၤ လၢအအိၣ်လီၤတဲာ်တဖၣ် လၢပဒိၣ်ဖးဒိၣ် လၢပှၤဂီၢ်မုၢ်တဖၣ် အကျါ အဖီခိၣ်, ယွၤ ဒုးပၢယၤ လၢပှၤအဆူၣ်တဖၣ်န့ၣ် အဖီခိၣ်လီၤ. 14 လၢအ့ဖရဲၣ်န့ၣ် ပှၤလၢအဂံၢ် အိၣ်လၢဧမၤလ့း အပူၤ ဟဲဝဲလီၤ. လၢနလီၢ်ခံ ဘံၣ်ယၤမံၣ် အိၣ်လၢနပှၤဂီၢ်မုၢ် အကျါ, လၢမၤကံၢ်န့ၣ် ပဒိၣ်တဖၣ် ဟဲလီၤ, လၢစဘူလိၣ်န့ၣ် ပှၤကွဲးနီၣ်တၢ် အနီၣ်ထိး, 15 ဒီးယပဒိၣ် လၢယံးစၣ်ကၢ် အပူၤ အိၣ်ဝဲ ဒီးနီၢ်ဒဘိရၤ, ဒီးယံးစၣ်ကၢ် ဒီးစီၤဘါရး စ့ၢ်ကီးန့ၣ်လီၤ. တၢ်မၢ အလဲၤတၢ် လၢအခိၣ် ဆူတၢ်ပၢၤခိၣ်လီၤ. လၢရူၤဘ့ၣ် အဆၢတဖၣ်န့ၣ် တိာ်တၢ် လၢအသးကံၢ်ပူၤန့ၣ် ဒိၣ်မးဝဲလီၤ. 16 နအိၣ်လၢအကရၢ အကျါ ဒ်သိး နကနၢ်ဟူ သိ ကိးတၢ်န့ၣ် ဘၣ်မနုၤလဲၣ်. လၢရူၤဘ့ၣ် အဆၢတဖၣ်န့ၣ် ကူၣ်တၢ်ဖးတၢ် လၢအသးကံၢ်ပူၤန့ၣ် ဒိၣ်မးဝဲလီၤ. 17 ကံးလဧး အိၣ်ဝဲဆိးဝဲ လၢယၢ်ဒ့ၣ် ဝၢ်ဘးခီ, ဒီးဒၣ် အိၣ်ဝဲ လၢကဘီပူၤန့ၣ် ဘၣ်မနုၤလဲၣ်. အၤၡ့ၢ် အိၣ်ဝဲ လၢပီၣ်လဲၣ်နံၤ, ဒီးအိၣ်ဝဲဆိးဝဲ လၢအထံကျိဖိ အဃၢၤန့ၣ်လီၤ. 18 စဘူလိၣ်မ့ၢ် ပှၤဂီၢ်မုၢ် လၢအတပးကဲဘၣ်အသး ပၢၢ်လၢတၢ်သံ, ဒီးနးသၤလံန့ၣ် လၢတၢ်ပျီပူၤ အလီၢ်ထီၣ်ထီ အဖီခိၣ်. 19 စီၤပၤတဖၣ် ဟဲဒုးသုး, တုၤနုၤတစု ကနၤဧၣ် အစီၤပၤတဖၣ် ဒုးတၢ်, လၢတၤနး လၢထံ မကံးဒိၤ အနံၤ, တဟံးန့ၢ်ဘၣ် စ့ နီတစဲးဘၣ်. 20 တၢ်ဒုးတၢ် လၢမူခိၣ် ဆၣ်ဧီၤဖီဧိၤ လၢအကျိၤတဖၣ် အပူၤန့ၣ် ဒုးသုးတၢ် ဒီးစီၤစံစရၤ, 21 ထံကျိ ကံၡိၣ် မၤလီၤထွံကွံာ်အီၤ, ထံကျိ လၢပျၢၤ ထံကျိ ကံၡိၣ်လီၤ. နယီၢ်လီၤ တၢ်အဂံၢ်အဘါ, ယသးဧၢ. 22 ဒီးကသ့ၣ် အခီၣ်မ့ၣ် သ့ၣ်ဖး လၢအဃ့ၢ်ပတီၤတၢ် အဃိ, အကသ့ၣ် အဆူၣ်တဖၣ် လၢအဃ့ၢ်ပတီၤတၢ် အဃိလီၤ. 23 ဆိၣ်အၢ မ့ရိး တက့ၢ်န့ၣ်, ယွၤအကလူး စံးဝဲဒၣ်, ဆိၣ်အၢ လၢတၢ်ဆိၣ်အၢ အပှၤဝ့ၢ်ဖိန့ၣ် တက့ၢ်. အဂ့ၢ်ဒ်အံၤ, တဟဲမၤစၢၤဘၣ် ယွၤဘၣ်, တမၤစၢၤဘၣ် ယွၤ ထီဒါ ပှၤအဆူၣ်န့ၣ်ဘၣ်. 24 ပှၤက့ၣ်ဖိ စီၤဃ့ဘ့ၢ် အမါ နီၢ်ယဧ့လးန့ၣ်, မ်အဘၣ် တၢ်ဆိၣ်ဂ့ၤ လၢပိာ်မုၣ်တဖၣ် အဖီခိၣ် တက့ၢ်. မ်အဘၣ် တၢ်ဆိၣ်ဂ့ၤ အါန့ၢ် ပိာ်မုၣ်တဖၣ် လၢဒဲပူၤ တက့ၢ်. 25 ဃ့ထံ, ဒီးအဝဲဒၣ် ဟ့ၣ်အီၤ လၢတၢ်နုၢ်ထံ, ဟဲစိာ် တၢ်နုၢ်ထံ လီၤသကၤ လၢပဒိၣ် အလီခီ အပူၤလီၤ. 26 ပာ်အစု လၢနီၣ်ပျၤ အလိၤ, ဒီးအစုထွဲ လၢပှၤမၤတၢ်သ့ အနီၣ်ဒိ အလိၤ, ဒီးတီၢ် စီၤစံစရၤ လၢနီၣ်ဒိ, တီၢ်အခိၣ်, ဒီးဆဲးဖျိ အနၢ်သက့ၤထံးလီၤ. 27 အဝဲဒၣ် ကိာ်လီၤ လၢအခီၣ်ထံး, လီၤဃံၤဝဲ, မံလီၤဝဲ ဖဲအခီၣ်ထံးန့ၣ် ကိာ်လီၤဝဲ, လီၤဃံၤဝဲလီၤ. ဖဲအကိာ်လီၤဝဲန့ၣ် လီၤဃံၤ သံဝဲ ဖဲန့ၣ်လီၤ. 28 စီၤစံစရၤ အမိၢ် ကွၢ်တၢ် လၢတၢ်ထူၣ်ဖျိ, ဒီးကိးထီၣ် လၢတၢ်ထူၣ်ဖျိ, အလ့ၣ်ကဟၣ် ဟဲန့ၣ် မၤယံာ်မၤနီၢ် အသး ဘၣ်မနုၤလဲၣ်. အလ့ၣ်ကဟၣ် အပၣ် ဃၢ ထဲထဲအံၤ ဘၣ်မနုၤလဲၣ်. 29 အပဒိၣ်မုၣ် လၢအကူၣ်တၢ်သ့တဖၣ် စံးဆၢအီၤ, မ့ၢ်မး, စံးဆၢလီၤ အသးဒၣ်ဝဲ, 30 တထံၣ်န့ၢ်ဘၣ် တၢ်ဘၣ်ဧါ, နီၤဖးလံ တၢ်ဂုာ်န့ၢ်, တမ့ၢ်ဘၣ်ဧါ, ပှၤတဂၤ အဂီၢ်န့ၣ် ပမုၣ်ကနီၤ တဂၤ ခံဂၤ စုာ်စုာ်, လၢစီၤစံစရၤ အဂီၢ်န့ၣ် တၢ်ဂုာ်န့ၢ် အတၢ်ကံၣ်ဃ့, တၢ်ဂုာ်န့ၢ် အတၢ်ကံၣ်ဃ့, လၢပှၤဆးအီၤ ခံခီလိာ် လၢပှၤဘၣ်ဂုာ်န့ၢ် အကိာ်အလိၤလီၤ. 31 မ်နဒုၣ်နဒါ ခဲလၢာ် ဟးဂီၤ ဒ်န့ၣ်, ယွၤဧၢ, မ့မ့ၢ် ပှၤလၢအအဲၣ်အီၤတဖၣ်န့ၣ် မ်အအိၣ် ဒ်မုၢ် လၢအလဲၤထီၣ် လၢအဂံၢ်ဆူၣ်အဘါဆူၣ် အသိးန့ၣ် တက့ၢ်. ဒီးထံဧိၤကီၢ်ဧိၤ အိၣ်ဘှံးဝဲ အနံၣ် လွံၢ်ဆံလီၤ.

1 ဒီးပှၤအံၣ်စရ့လးဖိ မၤ တၢ်အၢ လၢယွၤအမဲာ်, ဒီးယွၤ ဟ့ၣ်လီၤကွံာ်အီၤ ဆူမံးဒယၣ် အစုပူၤ နွံနံၣ်လီၤ. 2 ဒီးမံးဒယၣ် အစု မၤနၢၤ အံၣ်စရ့လးလီၤ. ဒီး လၢပှၤမံးဒယၣ်ဖိ အဃိန့ၣ် ပှၤအံၣ်စရ့လးဖိ မၤန့ၣ်ဝဲ လၢတၢ်ကဆူးတဖၣ် လၢကစၢၢ်ကလိ အကျါ, ဒီးတၢ်အိပူၤ, ဒီး တိာ်တဖၣ်လီၤ. 3 ဒီးအံၣ်စရ့လး ဖှံတၢ် ဝံၤဒီး တၢ်မၤအသး လၢပှၤမံးဒယၣ်ဖိ ဟဲဝဲ, ဒီးပှၤဧမၤလ့းဖိ, ဒီးပှၤမုၢ်ထီၣ်ဖိန့ၣ် ဟဲ ထီဒါအီၤလီၤ. 4 ဒီးသူၣ်ဒဲ ထီဒါအီၤ, ဒီးမၤဟးဂီၤ ကယဲၢ် ဟီၣ်ခိၣ် အတၢ်အါထီၣ် ပၢၢ်လၢနလဲၤနုာ်ဆူ ဂါစၤ, ဒီးသိဂ့ၤ, ဂီၤဖံးဂ့ၤ, ကသ့ၣ်ယီၤဂ့ၤ, တပာ်လီၤတဲာ်ဘၣ် လၢအံၣ်စရ့လး အဂီၢ်ဘၣ်. 5 အဂ့ၢ်ဒ်အံၤ, အဝဲသ့ၣ် ဟဲထီၣ် ဒီး အဆၣ်ဖိကီၢ်ဖိ အဒၢ, ဒီးအဒဲတဖၣ်, ဒီးဟဲအါဝဲ ဒ်ဒွဲၣ်ဧိၤသကံၤဧိၤ အသိးန့ၣ်လီၤ. အဝဲသ့ၣ် ဒီးအကီၤလၤအူးသ့ၣ်တဖၣ်န့ၣ် ပှၤဂံၢ်အီၤ တသ့ဘၣ်, ဒီးဟဲနုာ် ထံဧိၤကီၢ်ဧိၤ အပူၤ ဒ်သိး အကမၤဟးဂီၤအီၤလီၤ. 6 ဒီးပှၤအံၣ်စရ့လးဖိ ဘၣ်ဖှီၣ် နးနးကလဲာ် လၢပှၤမံးဒယၣ်ဖိ အဃိလီၤ. ဒီးပှၤအံၣ်စရ့လးဖိ ကိးထီၣ် ယွၤလီၤ. 7 ဒီးတုၤ ပှၤအံၣ်စရ့လးဖိ ကိးထီၣ်ယွၤ လၢပှၤမံးဒယၣ်ဖိ အဃိဒီး, 8 တၢ်မၤအသး လၢယွၤ မၢလီၤ ဝံတဂၤ ဆူပှၤအံၣ်စရ့လးဖိ အအိၣ် လၢအစံးဘၣ်အီၤ, ယွၤ အံၣ်စရ့လး အကစၢ် စံးတၢ် ဒ်အံၤ, ယဒုးဟဲထီၣ်သု လၢအဲၤကူပတူး, ဒီးယဒုးဟဲထီၣ်သု လၢပှၤကုၢ်ဖိ အဟံၣ်ပူၤ, 9 ဒီးယမၤပူၤမၤဖျဲးသု လၢပှၤအဲၤကူပတူးဖိ အစုပူၤ, ဒီး လၢကယဲၢ် ပှၤလၢအမၤနးမၤဖှီၣ်သု အစုပူၤ ခဲလၢာ်, ဒီးယဟီထီၣ်ကွံာ်အီၤ လၢသုမဲာ်ညါ, ဒီးဟ့ၣ်လီၤသု လၢအထံအကီၢ်, 10 ဒီးယစံးဘၣ်သု, ယဲဒၣ်အံၤ ယမ့ၢ်ယွၤ သုကစၢ် လီၤ, ပျံၤ ပှၤအမိၢ်ဖိ အကစၢ်တဖၣ် လၢသုအိၣ်လၢအကီၢ်ပူၤ တဂ့ၤ. ဘၣ်ဆၣ်ဒီး သု တဒိကနၣ်ဘၣ် ယကလုၢ်ဘၣ်. 11 ဒီးယွၤအကလူးန့ၣ် ဟဲဆ့ၣ်နီၤ လၢသ့ထိးဖၣ် တထံး အဖီလာ် လၢအအိၣ်ဝဲ လၢဧိၤဖြၤ ဘၣ်ဃးဒီး ပှၤအဘံၤဧ့စ့ၢ်ဖိ စီၤယိၤအၣ်လီၤ. ဒီး အဖိခွါ စီၤကံးဒဧိၣ် တီၢ် ဘူကၠူၣ် လၢနီၣ်စံၢ်စပံးသၣ် အပူၤ, ဒ်သိး အကပာ်ခူသူၣ်အီၤ ဒီးပှၤမံးဒယၣ်ဖိန့ၣ်လီၤ. 12 ဒီးယွၤအကလူးန့ၣ် လီၣ်ဖျါထီၣ်အသး လၢအမဲာ်ညါ, ဒီးစံးဘၣ်အီၤ, ယွၤ အိၣ်ဒီးနၤ, ပှၤသုးဖိအဆူၣ် တဂၤဧၢ. 13 ဒီးစီၤကံးဒဧိၣ် စံးဘၣ်အီၤ, ယကစၢ်ဧၢ, ယွၤ မ့ၢ်အိၣ်ဒီးပှၤဒီး, တၢ် ခဲလၢာ်အံၤ ဘၣ်ပှၤ မ့ၢ်အဘၣ်မနုၤလဲၣ်. ဒီးအတၢ်လီၤလး ခဲလၢာ် လၢပပၢ် စံၣ်တဲၤတဲလီၤ ပှၤ, ဒီး စံးဝဲ, ယွၤ ဒုးဟဲထီၣ် ပှၤ လၢအဲၤကူပတူး အပူၤ, တမ့ၢ်ဘၣ်ဧါန့ၣ်, မ့ၢ်အအိၣ်ဖဲလဲၣ်. မ့မ့ၢ်ခဲကနံၣ်အံၤ ယွၤ လဲၤသဒၣ်လံ ပှၤလံ, ဒီးဟ့ၣ်လီၤကွံာ်လံ ပှၤ လၢပှၤမံးဒယၣ်ဖိ အစုပူၤလံ. 14 ဒီးယွၤ ကွၢ်အီၤ, ဒီးစံးဝဲဒၣ်, လဲၤတၢ် လၢနဂံၢ်ဆူၣ် နဘါဆူၣ်အံၤ တက့ၢ်. ဒီးနကအုၣ်က့ၤခီၣ်က့ၤ အံၣ်စရ့လး လၢပှၤမံးဒယၣ်ဖိ အစုပူၤလီၤ. ယမၢလီၤနၤ တမ့ၢ်ဘၣ်ဧါ. 15 ဒီးအဝဲဒၣ် စံးဘၣ်အီၤ, ယကစၢ်ဧၢ, ယကအုၣ်က့ၤခီၣ်က့ၤ အံၣ်စရ့လး လၢမနုၤတမံၤလဲၣ်. ကွၢ်ကွၢ်, ယမ့ၢ် ပှၤဖှီၣ်ဖိယာ်ဖိ လၢမနၤၡ့ၤ အပူၤ, ဒီးယဲဒၣ်အံၤ ယမ့ၢ် ပှၤအဆံးကတၢၢ် လၢယပၢ် အပှၤဟံၣ်ဖိ အကျါလီၤ. 16 ဒီးယွၤ စံးဘၣ်အီၤ, မ့ၢ်မး ယကအိၣ်ဒီးနၤ, ဒီးနကကျီကွံာ် ပှၤမံးဒယၣ်ဖိ ဒ်ပှၤတဂၤဧိၤ အသိးန့ၣ်လီၤ. 17 ဒီးအဝဲဒၣ် စံးဘၣ်အီၤ, ယမ့ၢ် ဘၣ်ဘျုးဘၣ်ဖှိၣ် လၢနမဲာ်ညါ ဒီး, ဒုးနဲၣ်လၢ်ယၤ လၢတၢ်အပနီၣ်လီၤလး တမံၤ, လၢနကတိၤတၢ် ဒီးယၤန့ၣ် တက့ၢ်. 18 သုတဟးထီၣ်လၢ်ဖဲန့ၣ် တုၤယဟဲက့ၤဆူနအိၣ်, ဒီးဟဲစိာ် ယခိၣ်ဖး, ဒီး ပာ်လီၤ လၢနမဲာ်ညါန့ၣ် တဂ့ၤ. ဒီးစံးဝဲဒၣ်, ယကအိၣ် တုၤနဟဲက့ၤလီၤ. 19 ဒီးစီၤကံးဒဧိၣ် လဲၤနုာ်, ဒီးကတဲာ်ကတီၤ မဲာ်တဲးလဲးဖိ တဒု, ဒီးကိၣ်ဘ့ၣ်ဘၣ် တအိၣ်ဒီး ကိၣ်မံၣ် လၢကိၣ်ကမူၣ် တအ့ဖးလီၤ. တၢ်ညၣ်န့ၣ် ပာ်ဝဲ လၢနာ် တဖျၢၣ် အပူၤ ဒီးတၢ်ညၣ်အထံန့ၣ် ပာ်ဝဲ လၢသပၢၤပူၤ, ဒီးဟဲစိာ်ဝဲဆူ အအိၣ် လၢသ့ထိးဖၣ် အဖီလာ်, ဒီးပာ်လီၤဝဲလီၤ. 20 ဒီးယွၤအကလူးန့ၣ် စံးဘၣ်အီၤ, ဟံးန့ၢ် တၢ်ညၣ်, ဒီး ကိၣ်ဘ့ၣ်ဘၣ် တအိၣ်ဒီး ကိၣ်မံၣ်, ဒီးပာ်အီၤ လၢလၢၢ် တဖျၢၣ်အံၤ အဖီခိၣ်, ဒီးလူလီၤ တၢ်ညၣ်အထံန့ၣ် တက့ၢ် ဒီးမၤဝဲ ဒ်န့ၣ်လီၤ. 21 ဒီးယွၤအကလူးန့ၣ် ယူာ်ထီၣ် နီၣ်ထိးဘိ အနါစ့ၤ လၢအအိၣ် လၢအစုပူၤ, ဒီးထိး တၢ်ညၣ် ဒီးကိၣ်ဘ့ၣ်ဘၣ် တအိၣ်ဒီး ကိၣ်မံၣ်တဖၣ်န့ၣ် ဒီးမ့ၣ်အူ ဟဲထီၣ် လၢလၢၢ်ပူၤ, ဒီးအီၣ်ကွံာ် တၢ်ညၣ်, ဒီးကိၣ်ဘ့ၣ်ဘၣ် တအိၣ်ဘၣ်ဒီး ကိၣ်မံၣ်တဖၣ်န့ၣ်လီၤ. ဒီးယွၤအကလူးန့ၣ် ဟးထီၣ်ကွံာ် လၢအမဲာ်ညါလီၤ. 22 ဒီးတုၤ စီၤကံးဒဧိၣ် ထံၣ်ဘၣ်ဝဲ လၢအမ့ၢ် ယွၤအကလူး ဒီးစီၤကံးဒဧိၣ် စံးဝဲဒၣ်, အၣ်လါ, ကစၢ်ယွၤဧၢ, မ့ၢ်ယကွၢ်ဆၢညါ ဒီးယွၤအကလူးန့ၣ် အဂ့ၢ်လီၤ. 23 ဒီးယွၤ စံးဘၣ်အီၤ, မ်နဘၣ် တၢ်အမုာ် တက့ၢ်. ဘၣ်ယိၣ်တၢ် တဂ့ၤ, နတသံဘၣ်. 24 ဒီးစီၤကံးဒဧိၣ် မၤ တၢ်လုၢ်လီၢ် ဖဲန့ၣ် လၢယွၤအဂီၢ်, ဒီး ယုၢ်ဝဲ အမံၤ လၢယွၤ ၡၤလိၣ်လီၤ. အိၣ်ဒံး တုၤ မုၢ်မဆါ တနံၤအံၤ လၢဧိးဖြၤ လၢပှၤအဘံၤဧ့စ့ၢ်ဖိ အကျါန့ၣ်လီၤ. 25 ဒီးတၢ်မၤအသး လၢမုၢ်တနၤန့ၣ် လၢယွၤ စံးဘၣ်အီၤ, ဟံးန့ၢ် နပၢ် အဂီၤဖံး လၢအသးပှၢ် နွံနံၣ်, ခံဒု တဒု, ဒီးမၤလီၤပှီၢ်ကွံာ် ဘဧၤလး အတၢ်လုၢ်လီၢ် လၢအအိၣ်ဒီး နပၢ်, ဒီးကူာ်လီၤကွံာ် အၡ့ရၤ အိၣ်လၢအဃၢၤ, 26 ဒီးမၤထီၣ် တၢ်လုၢ်လီၢ် လၢယွၤ နကစၢ် အဂီၢ် လၢတိာ် တဖျၢၣ်အံၤ အဖီခိၣ်, ကတဲာ်ကတီၤတၢ်, ဒီးဟံးန့ၢ် ဂီးဖံး ခံဒုတဒု, ဒီးလုၢ် တၢ်လုၢ်မ့ၣ်အူ လၢအၡ့ရၤ အသ့ၣ် လၢနကူာ်လီၤကွံာ်န့ၣ် တက့ၢ်. 27 ဒီးစီၤကံးဒဧိၣ် ဟံးန့ၢ် ပှၤကညီ ဆံဆဲၣ်ဂၤ လၢအခ့အပှၤ အကျါ, ဒီးမၤဝဲ ဒ်ယွၤ ကတိၤတၢ် ဒီးအီၤ အသိးန့ၣ်လီၤ. ဒီးမ့ၢ်အပျံၤ အပၢ် အပှၤဟံၣ်ဖိ, ဒီးပှၤဝ့ၢ်ဖိ ဒီး, မၤဝဲ လၢမုၢ်ဆါခီ တသ့ဘၣ်. ဒီးမၤဝဲ လၢမုၢ်နၤလီၤ. 28 ဒီးမုၢ်ဆ့ၣ်ထီၣ်န့ၣ် ပှၤဝ့ၢ်ဖိ ဂဲၤဆၢထၢၣ် ဂီၤဂီၤ, ဒီးကွၢ်ကွၢ်, ဘဧၤလး အတၢ်လုၢ်လီၢ် လီၤပှီၢ်ကွံာ်လံ. ဒီးအၡ့ရၤ အိၣ်လၢအဃၢၤန့ၣ် ဘၣ်တၢ်ကူာ်လီၤကွံာ်လံအီၤ လံ. ဒီးဂီၤဖံး ခံဒုတဒု ဘၣ် တၢ်လုၢ်လံအီၤ လၢတၢ်လုၢ်လီၢ် လၢတၢ်မၤအီၤ အဖီခိၣ်လံ. 29 ဒီးကတိၤလိာ်အသး တဂၤ ဒီးတဂၤ, မ့ၢ်မတၤ မၤ တၢ်အံၤ တဂၤလဲၣ်. ဒီးဃုတၢ်, ဒီးသံကွၢ်တၢ်, ဒီးစံးဝဲဒၣ်, စီၤယိၤအၣ် အဖိခွါ စီၤကံးဒဧိၣ် မၤ တၢ်အံၤလီၤ. 30 ဒီးပှၤဝ့ၢ်ဖိ စံးဘၣ် စီၤယိၤအၣ်, ဟဲစိာ် နဖိခွါ ဒ်သိး အကသံန့ၣ် တက့ၢ်. အဂ့ၢ်ဒ်အံၤ, မၤလီၤပှီၢ်ကွံာ်လံ ဘဧၤလး အတၢ်လုၢ်လီၢ်လံ. ဒီးအဂ့ၢ်ဒ်အံၤ, ကူာ်လီၤကွံာ်လံ အၡ့ရၤ လၢအအိၣ် လၢအဃၢၤလံ. 31 ဒီးစီၤယိၤအၣ် စံးဘၣ် ကယဲၢ် ပှၤလၢအဆၢထၢၣ်ထီဒါ အီၤ ခဲလၢာ်န့ၣ်, သုကကတိၤကွီၢ် လၢဘဧၤလး အဂီၢ် စ့ၢ်ကီးဧါ, သုကအုၣ်က့ၤခီၣ်က့ၤအီၤ စ့ၢ်ကီးဧါ. ပှၤလၢအကကတိၤကွီၢ် လၢအဂီၢ်န့ၣ်, မ်အသံ လၢမုၢ်ဂီၤဒံး အဖၢမုၢ်အံၤ တက့ၢ်. မ့မ့ၢ် ကစၢ် တဂၤဒီး, ကကတိၤကွီၢ် လၢအဂီၢ်ဒၣ်ဝဲလီၤ. အဂ့ၢ်ဒ်အံၤ, ပှၤမၤလီၤပှီၢ်ကွံာ် အတၢ်လုၢ်လီၢ်န့ၣ်လီၤ. 32 ဒီးတၢ် လၢမုၢ်တနံၤန့ၣ်, ပှၤယုၢ်ဝဲ အမံၤ လၢစီၤယရူဘဧၤလး, ဒ်ပစံးတၢ် အသိး, မ်ဘဧၤလး ကတိၤကွီၢ် ဒီးအီၤ တက့ၢ်. အဂ့ၢ်ဒ်အံၤ, မၤလီၤပှီၢ်ကွံာ်လံ အတၢ်လုၢ်လီၢ်လံ. 33 ဒီး ကယဲၢ် ပှၤမံးဒယၣ်ဖိ, ဒီးပှၤဧမၤလ့းဖိ ဒီးပှၤမုၢ်ထီၣ်ဖိ အိၣ်ဖှိၣ်ရိဖှိၣ်, ဒီးလဲၤခီဂာ်တၢ်, ဒီးသူၣ်ဒဲ လၢတၢ်ပျီပူၤ ယံးစရ့လး အပူၤလီၤ. 34 ဒီးတၢ်ဒုးသိး စီၤကံဒဧိၣ် လၢယွၤအသး, ဒီးအဝဲဒၣ် အူ ကွဲၤ, ဒီးပှၤအဘံၤဧ့စ့ၢ်ဖိ အိၣ်ဖှိၣ်ရိဖှိၣ် ထွဲအခံလီၤ. 35 ဒီးမၢလီၤ ကလူးတဖၣ် လဲၤ လၢပှၤမနၤၡ့ၤဖိ ခဲလၢာ် အကျါ ဒီးအဝဲသ့ၣ် အိၣ်ဖှိၣ်ရိဖှိၣ် စ့ၢ်ကီး ထွဲအခံ, ဒီးမၢလီၤ ကလူးတဖၣ် လၢပှၤအၤၡ့ၢ်ဖိ အကျါ, ဒီး လၢပှၤစဘူလိၣ်ဖိ အကျါ, ဒီး လၢနးသၤလံဖိ အကျါ, ဒီးအဝဲသ့ၣ် ဟဲသဂၢၢ်အီၤလီၤ. 36 ဒီးစီၤကံးဒဧိၣ် စံးဘၣ်ယွၤ, နမ့ၢ်အုၣ်က့ၤခီၣ်က့ၤ အံၣ်စရ့လး လၢယစုပူၤ ဒ်နစံးတ့ၢ် အသိးန့ၣ် ဒီး, 37 ကွၢ်ကွၢ်, ယ ကပာ်လီၤ သိအဆူၣ် တလိၣ် လၢကြဲၢ်ပူၤလီၤ. ပစီၤထံ မ့ၢ်အိၣ်ထဲ လၢသိအဆူၣ် တလိၣ် အလိၤဧိၤ, ဒီးဃ့ဝဲ လၢဟီၣ်ခိၣ် ခဲလၢာ် အဖီခိၣ်ဒီး, ယကသ့ၣ်ညါ လၢနကအုၣ်က့ၤခီၣ်က့ၤ အံၣ်စရ့လး လၢယစုပူၤ, ဒ်နစံးတ့ၢ် အသိးန့ၣ်လီၤ. 38 ဒီးတၢ်မၤအသး ဒ်န့ၣ်လီၤ. ဒီးမုၢ်ဆ့ၣ်ထီၣ်န့ၣ် ဂဲၤဆၢထၢၣ် ဂီၤဂီၤ ဒီးစံၢ်သိအဆူၣ် တလိၣ် ဒီးဝံာ်လီၤကွံာ် ပစီၤထံ လၢသိအဆူၣ် တလိၣ် အပူၤန့ၣ် ပှဲၤသလၢ တဖျၢၣ် လီၤ. 39 ဒီးစီၤကံးဒဧိၣ် စံးဘၣ် ယွၤ, မ်နသးထီၣ် အသု တကဲၤထီၣ်ဘၣ်ယၤ တဂ့ၤ, ယကကတိၤတၢ် ထဲတဘီအံၤ, ဒုးမၤကွၢ်ယၤ လၢနၤ ထဲတဘျီအံၤ လၢသိအဆူၣ် တလိၣ်န့ၣ် တက့ၢ်. မ်တၢ်ဃ့ထဲ လၢသိအဆူၣ် တလိၣ် အလိၤဧိၤန့ၣ် ဒီး ပစီၤထံ အိၣ်ဝဲ လၢဟီၣ်ခိၣ်န့ၣ် ခဲလၢာ် တက့ၢ်. 40 ဒီး လၢမုၢ်တနံၤန့ၣ် ယွၤ မၤဝဲ ဒ်န့ၣ်, ဒီးတၢ်ဃ့ထဲ လၢသိအဆူၣ် တလိၣ် အလိၤဧိၤ, ဒီးပစီၤထံ အိၣ်ဝဲ လၢဟီၣ်ခိၣ်န့ၣ် ခဲလၢာ်လီၤ.

1 ဒီးစီၤယရူဘဧၤလး (အဝဲန့ၣ်မ့ၢ် စီၤကံးဒဧိၣ်), ဒီးပှၤဂီၢ်မုၢ် ခဲလၢာ် လၢအအိၣ်ဒီးအီၤန့ၣ် ဂဲၤဆၢထၢၣ် လၢမုၢ်ဆ့ၣ်ထီၣ် ဂီၤဂီၤ, ဒီးသူၣ်ဒဲ လၢထံဃရိး အဃၢၤလီၤ ဒီးပှၤမံးဒယၣ်ဖိ အသူၣ်ဒဲ အလီၢ် အိၣ်ဝဲ လၢကလံၤစိးတခီ လၢတၢ်စိခိၣ် မိၤရံ အခီၣ်ထံး လၢတၢ်ပျီပူၤလီၤ. 2 ဒီးယွၤ စံးဘၣ် စီၤကံးဒဧိၣ်, ပှၤဂီၢ်မုၢ် လၢအအိၣ်ဒီးနၤန့ၣ် အါကဲၣ်ဆိး လၢယကဟ့ၣ်လီၤ ပှၤမံးဒယၣ်ဖိ လၢအစုပူၤ အဂီၢ်န့ၣ်လီၤ. အံၣ်စရ့လး ကပာ်ကဖိ ဘၣ်ဖုးအသး လၢယဖီခိၣ် ဒီးစံး, ယစုဒၣ်ယဲအံၤ အုၣ်က့ၤခီၣ်က့ၤယၤလီၤ. 3 ဒီးခဲကနံၣ်အံၤ လဲၤကိးထီၣ် လၢပှၤဂီၢ်မုၢ် အနၢ်ပူၤ, ဒီးစံး ပှၤလၢအပျံၤတၢ် ဒီးဘၣ်ယိၣ်တၢ်န့ၣ် မ်အက့ၤကဒါက့ၤ, ဒီးဟးထီၣ် လၢကစၢၢ် ကံးလဧး ဂီၤဂီၤ တက့ၢ်. ဒီးပှၤက့ၤကဒါက့ၤ လၢပှၤဂီၢ်မုၢ် အကျါန့ၣ် ပှၤ ခံကလး ခံကထိ, ဒီးအိၣ်လီၤတဲာ် ပှၤ တကလးလီၤ. 4 ဒီးယွၤ စံးဘၣ် စီၤကံးဒဧိၣ်, ပှၤဂီၢ်မုၢ်န့ၣ် အါကဲၣ်ဆိးဒံးလီၤ. ဒုးဟဲလီၤအီၤ ဆူထံနံၤ, ဒီးယကမၤကွၢ်အီၤ ဖဲန့ၣ် လၢနဂီၢ်လီၤ. ဒီးဖဲဒၣ် ပှၤလၢယကစံးဘၣ်နၤ, အဝဲဒၣ် တဂၤအံၤ ကလဲၤ ဒီးနၤ, တၢ်ကမၤအသး လၢအဝဲန့ၣ် ကလဲၤ ဒီးနၤလီၤ. ဒီးဖဲဒၣ် ပှၤလၢယစံးဘၣ်နၤ, အဝဲဒၣ် တဂၤအံၤ တဘၣ်လဲၤ ဒီးနၤဘၣ် တဂၤလၢ်လၢ်န့ၣ် အဝဲဒၣ်န့ၣ် တဘၣ်လဲၤဘၣ်လီၤ. 5 ဒီးဒုးလဲၤလီၤ ပှၤ ဆူထံနံၤ, ဒီးယွၤ စံးဘၣ် စီၤကံးဒဧိၣ် ကယဲၢ် ပှၤလၢအလ့ၣ်ထံ လၢအပျ့ၤ ဒ်ထွံၣ်လ့ၣ်တၢ် အသိးန့ၣ် အဝဲဒၣ် နဘၣ်ပာ် လၢအလီၢ်တပူၤဒၣ် ကိးဂၤဒဲး, ဒီးတခီ ကယဲၢ် ပှၤလၢအကိာ်လီၤချံးခီၣ် ဒ်သိး အကအီတၢ် ကိးဂၤဒဲးန့ၣ်လီၤ. 6 ဒီးပှၤ လၢအလ့ၣ်တၢ် လၢအစုဆူ အထးခိၣ်န့ၣ် ဂံၢ်ဝဲ သၢကယၤလီၤ. မ့မ့ၢ် ပှၤအိၣ်လီၤတဲာ်တဖၣ် ခဲလၢာ် ကိာ်လီၤ လၢအခီၣ်လ့ၢ်ခိၣ် ဒ်သိး အကအီထံလီၤ. 7 ဒီးယွၤ စံးဘၣ် စီၤကံးဒဧိၣ်, ယကအုၣ်က့ၤခီၣ်က့ၤသု လၢပှၤသၢကယၤ လၢအလ့ၣ်တၢ်န့ၣ်, ဒီးဟ့ၣ်လီၤကွံာ် ပှၤမံးဒယၣ်ဖိ လၢနစုပူၤ, ဒီးမ်ပှၤဂီၢ်မုၢ် ခဲလၢာ် က့ၤကဒါက့ၤ တဂၤ ဆူအလီၢ်ဒၣ်ဝဲ, တဂၤ ဆူအလီၢ်ဒၣ်ဝဲ စုာ်စုာ် တက့ၢ်. 8 ဒီးပှၤဂီၢ်မုၢ် ဟံးန့ၢ် တၢ်အီၣ်တၢ်အီ လၢအစုပူၤ, ဒီးအကွဲၤ, ဒီးတၢ်ပျၢ်အံၣ်စရ့လး ခဲလၢာ် တဂၤ ဆူအဒဲဒၣ်ဝဲ, တဂၤ ဆူအဒဲဒၣ်ဝဲ စုာ်စုာ်, ဒီးဟံးဃာ် ပှၤ သၢကယၤန့ၣ်လီၤ. ဒီးပှၤမံးဒယၣ်ဖိ သူၣ်ဒဲ အလီၢ်န့ၣ် အိၣ်ဝဲ လၢအဖီလာ် လၢတၢ်ပျီပူၤလီၤ. 9 ဒီး လၢမုၢ်တနၤန့ၣ် တၢ်မၤအသး လၢယွၤ စံးဘၣ်အီၤ, ဂဲၤဆၢထၢၣ်, လဲၤလီၤဆူ ပှၤသူၣ်ဒဲအလီၢ်န့ၣ် တက့ၢ်, အဂ့ၢ်ဒ်အံၤ, ယဟ့ၣ်လီၤလံအီၤ လၢနစုပူၤလံ, 10 ဘၣ်ဆၣ်ဒီး လဲၤလီၤန့ၣ် နမ့ၢ်ပျံၤတၢ် ဒီး, လဲၤ ဒီးနခ့နပှၤ စီၤဖူရါ ဆူပှၤသုးမုၢ် အလီၢ်န့ၣ် တက့ၢ်. 11 ဒီးနကနၢ်ဟူတၢ် လၢအကတိၤဝဲ, ဒီးနစု ကဆူၣ်ထီၣ် လၢခံ ဒ်သိး နကလဲၤလီၤဆူ ပှၤသုးမုၢ် အအိၣ်လီၤ. ဒီးလဲၤလီၤ ဒီး အခ့အပှၤ စီၤဖူရါ ဆူပှၤသုးဖိ လၢသူၣ်ဒဲအလီၢ်ပူၤ အအိၣ် လၢခိလီၤ. 12 ဒီးပှၤမံးဒယၣ်ဖိ, ဒီးပှၤဧမၤလ့းဖိ, ဒီးပှၤမုၢ်ထီၣ်ဖိ ခဲလၢာ်, မံလီၤ လၢပျီပူၤ အါဝဲ ဒ်ဒွဲၣ်ဧိၤသကံၤဧိၤ အသိးန့ၣ်, ဒီးအကီၤလၤအူးတဖၣ်န့ၣ် ပှၤဂံၢ်အီၤ တသ့ဘၣ်, အါဝဲ ဒ်မဲးဧိၤဟီၣ်ဧိၤ လၢပီၣ်လဲၣ်နံၤ အသိးန့ၣ်လီၤ. 13 ဒီးစီၤကံးဒဧိၣ် ဟဲ တုၤဝဲ, ဒီးကွၢ်ကွၢ်, ပှၤတဂၤ စံၣ်တဲၤတဲလီၤ အဂိၤမီၣ် လၢအတၢ်မံမီၢ်, ဒီးစံးဝဲဒၣ်, ကွၢ်ကွၢ်, ယမံမီၢ် တၢ်မံမီၢ်, ဒီးကွၢ်ကွၢ်, ဘုမုယီၤ အကိၣ်ဘ့ၣ်ဘၣ် တဘ့ၣ် လီၤတဲာ် တလ့ၣ်အသး လၢမံးဒယၣ်သူၣ်ဒဲ အလီၢ်ပူၤ, ဒီးလဲၤဝဲဆူ ဒဲအအိၣ်, ဒီးဘၣ်အီၤ, ဒီးမၤလီၤပှီၢ်, ဒီးမၤကဒါဝဲ, ဒီးဒဲအိၣ်ဒါလီၤအသး လၢဟီၣ်ခိၣ်ချၢလီၤ. 14 ဒီးအဂိၤမီၣ် စံးဆၢတၢ် ဒီးစံးဝဲဒၣ်, အဝဲန့ၣ် တမ့ၢ်ဘၣ် တၢ်ဂၤဘၣ်. မ့ၢ် ပှၤအံၣ်စရ့လးဖိ စီၤယိၤအၣ် အဖိခွါ စီၤကံးဒဧိၣ် အနး တဘ့ၣ်န့ၣ်လီၤ. ပကစၢ် ဟ့ၣ်လီၤလံ ပှၤမံးဒယၣ်ဖိ, ဒီးသုးမုၢ် ခဲလၢာ် လၢအစုပူၤလံ. 15 ဒီးတုၤ စီၤကံးဒဧိၣ် နၢ်ဟူ ပှၤစံၣ်တဲၤတဲလီၤ တၢ်မံမီၢ်, ဒီး အဒိၣ်အယိာ်ဒီး, တၢ်မၤအသး လၢအဘူၣ်ထီၣ်ဘါထီၣ်တၢ် ဒီးက့ၤကဒါက့ၤဆူ အံၣ်စရ့လး သူၣ်ဒဲအလီၢ်, ဒီးစံးဝဲဒၣ်, ဂဲၤဆၢထၢၣ် တက့ၢ်. အဂ့ၢ်ဒ်အံၤ, ယွၤ ဟ့ၣ်လီၤကွံာ်လံ မံးဒယၣ် အသုးမုၢ် လၢသုစုပူၤလံ. 16 ဒီးနီၤဖး ပှၤ သၢကယၤ လၢပှၤသၢဖု, ဒီးဟ့ၣ် ကွဲၤ တဖျၢၣ် လၢပှၤအစုပူၤ တဂၤလၢ်လၢ်, ဒီးသပၢၤ အိၣ်ကလီ တဖျၢၣ်, ဒီးဆှီ လၢသပၢၤပူၤလီၤ. 17 ဒီးစံးဘၣ်အီၤ, ကွၢ်လိယၤ, ဒီးမၤဒ်န့ၣ်သိး တက့ၢ်. ဒီး ကွၢ်ကွၢ်, တုၤ ယတုၤ လၢသူၣ်ဒဲအလီၢ် လၢခိဒီး, တၢ်ကမၤအသး လၢဒ် လၢယမၤ အသိးန့ၣ် သုဘၣ်မၤ ဒ်န့ၣ်သိး လီၤ. 18 တုၤ ယအူ ကွဲၤ, ယဲဒၣ်ဒီး ကယဲၢ် ပှၤလၢအအိၣ်ဒီး ယၤဒီး, အူ ကွဲၤ စ့ၢ်ကီး လၢသူၣ်ဒဲအလီၢ် ကိးခီဒဲး ဒီးစံး, ယွၤ ဒီးစီၤကံးဒဧိၣ် အနးတဘ့ၣ်န့ၣ် တက့ၢ်. 19 ဒီး လၢပှၤဆိးသီတၢ် အကတီၢ် အခၢၣ်သးတတီၤ အခီၣ်ထံး ဖဲပှၤပာ်သီပှၤခိးတၢ်န့ၣ် ဒီး, စီၤကံးဒဧိၣ် ဒီးပှၤ တကယၤ အိၣ်ဒီးအီၤ, လဲၤတုၤ လၢပှၤသူၣ်ဒဲအလီၢ် လၢခိ, ဒီးအူကွဲၤ, ဒီးမၤသ့ၣ်ဖး သပၢၤ လၢအစုပူၤလီၤ. 20 ဒီးပှၤသၢဖုန့ၣ် အူကွဲၤ, ဒီးမၤသ့ၣ်ဖး သပၢၤ, ဒီးဟံးန့ၢ် ဆှီ လၢအစုစ့ၣ်, ဒီးကွဲၤန့ၣ် လၢအစုထွဲ လၢအကအူတၢ် ဒီးကိးထီၣ်, ယွၤ ဒီးစီၤကံးဒဧိၣ် အနးတဘ့ၣ်လီၤ. 21 ဒီးပှၤဆၢထၢၣ် တဂၤ လၢအလီၢ်ဒၣ်ဝဲ, တဂၤ လၢအလီၢ်ဒၣ်ဝဲ, အိၣ်ဝတရံး ပှၤသူၣ်ဒဲအလီၢ်န့ၣ်, ဒီးပှၤသုးမုၢ် ခဲလၢာ် ဃ့ၢ်, ဒီးကိးပသူ, ဒီးဟးဃ့ၢ်ဝဲလီၤ. 22 ဒီးပှၤသၢကယၤ အူကွဲၤ, ဒီးယွၤ ပာ်ပှၤအနး ထီဒါ အဂိၤမီၣ် ကိးဂၤဒဲး, လၢပှၤသူၣ်ဒဲအလီၢ် ဒီပူၤညါ, ဒီးပှၤသုးမုၢ် ဃ့ၢ်ဆူ ဘ့ၤသၡံးတၤ လၢစ့ၤရ့း အပူၤ ဆူ အၤဘ့လးမဃိလၤ အဃၢၤ, ဆူတးဘးလီၤ. 23 ဒီးအံၣ်စရ့လး အပှၤကညီ အိၣ်ဖှိၣ်ရိဖှိၣ် လၢနးသၤလံ, ဒီး လၢအၤၡ့ၢ်, ဒီး လၢမနၤၡ့ၤ ခဲလၢာ် အကျါ, ဒီးလူၤ ပှၤမံးဒယၣ်ဖိန့ၣ်လီၤ. 24 ဒီးစီၤကံးဒဧိၣ် မၢလီၤ ကလူးတဖၣ်ဆူ ကစၢၢ် အ့ဖရဲၣ် ဒီဖျၢၣ်ညါ, ဒီးစံးဝဲဒၣ်, ဟဲက့ၤလီၤ ဒုးတၢ် ဒီးပှၤမံးဒယၣ်ဖိ, ဒီးမၤန့ၢ် ထံတဖၣ် ပၢၢ်လၢဘ့ၤသဘါရၤ ဒီးယၢ်ဒ့ၣ် လၢအမဲာ်ညါ တက့ၢ်. ဒီးအ့ဖရဲၣ် အပှၤကညီ ခဲလၢာ် အိၣ်ဖှိၣ်ရိဖှိၣ်, ဒီးမၤန့ၢ် ထံတဖၣ် ပၢၢ်လၢဘ့ၤသဘါရၤ ဒီးယၢ်ဒ့ၣ်လီၤ. 25 ဒီးမၤန့ၢ် ပှၤမံးဒယၣ်ဖိ အပဒိၣ်ဖးဒိၣ် ခံဂၤ, စီၤဧိရ့ာ်ဒီး စီၤစအ့ာ်, ဒီးမၤသံ စီၤဧိရ့ာ် လၢလၢၢ်ဧိရ့ာ် အလိၤ, ဒီးမၤသံ စီၤစအ့ာ် လၢနီၣ်စံၢ်စပံးသၣ် စအ့ာ်, ဒီးလူၤ မံးဒယၣ်, ဒီး ဟဲစိာ် စီၤဧိရ့ာ်, ဒီးစီၤစအ့ာ် အခိၣ်တဖၣ်ဆူ စီၤကံးဒဧိၣ် အအိၣ် လၢယၢ်ဒ့ၣ် ဝၢ်ဘးခီန့ၣ်လီၤ.

1 ဒီးအ့ဖရဲၣ် အပှၤကညီ စံးဘၣ်အီၤ, တုၤ နလဲၤ ဒုးတၢ် ဒီးပှၤမံးဒယၣ်ဖိ ဒီး နတကိး ပှၤဘၣ်ဒီး, နမၤပှၤ ဒ်အံၤ ဘၣ်မနုၤလဲၣ်. ဒီးဂ့ၢ်လိာ်ဘှီလိာ် ဒီးအီၤ ဆူၣ်ဆူၣ်ကလဲာ်လီၤ. 2 ဒီးအဝဲဒၣ် စံးဘၣ်အီၤ, ယမၤသတြီၤတၢ် ဒီးသု မနုၤ တမံၤလဲၣ်. စပံးသၣ် အိၣ်လီၤတဲာ် လၢအ့ဖရဲၣ် အထၢဖှိၣ် စပံးသၣ်န့ၣ် ဂ့ၤန့ၢ် အဘံၤဧ့ၢ်စ့ အစပံးသၣ် ခဲလၢာ် တက့ၢ်န့ၣ် တမ့ၢ်ဘၣ်ဧါ. 3 ယွၤ ဟ့ၣ်လီၤ မံးဒယၣ် အပဒိၣ်ဖးဒိၣ် ခံဂၤ, စီၤဧိရ့ာ် ဒီးစီၤစအ့ာ် လၢသုစုပူၤလီၤ. ဒီးယ မၤသတြီၤတၢ် ဒီးသုသ့မနုၤလဲၣ် ဒီးတုၤ အစံးတၢ်န့ၣ် ဒီး, အတၢ်သးထီၣ်အီၤန့ၣ် စၢ်လီၤဝဲလီၤ. 4 ဒီးစီၤကံးဒဧိၣ် လဲၤခီဂာ် ယၢ်ဒ့ၣ်, အဝဲဒၣ် ဒီးပှၤသၢကယၤ အိၣ်ဒီးအီၤလီၤ. တၢ်ဘှံးအသး ဘၣ်ဆၣ်ဒီး လူၤဝဲ လီၤ. 5 ဒီးစံးဘၣ် စူးကိၤသး အပှၤကညီ, ဟ့ၣ်လီၤစာ် ကိၣ်အဖျၢၣ်တဖၣ် လၢပှၤဂီၢ်မုၢ် လၢအပိာ်ယခံ တက့ၢ်. အဂ့ၢ်ဒ်အံၤ, အသးလီၤဘှါ, ဒီးယလူၤ စီၤစ့ဘၤ, ဒီးစီၤစးလမူနၤ, မံးဒယၣ် အစီၤပၤတဖၣ်လီၤ. 6 ဒီးစူးကိၤသး အပဒိၣ်ဖးဒိၣ်တဖၣ် စံးဝဲဒၣ်, မ့ၢ် စီၤစ့ဘၤ ဒီးစီၤစးလမူနၤ အစုတဖၣ် အိၣ်လၢနစုပူၤ လၢပကဟ့ၣ် ကိၣ် လၢနပှၤသုးမုၢ် စ့ၢ်ကီးဧါ. 7 ဒီးစီၤကံးဒဧိၣ် စံးဝဲဒၣ်, မၤသးဒ်န့ၣ်ဒီး တုၤ ယွၤ ဟ့ၣ်လီၤ စီၤစ့ဘၤ ဒီး စီၤစးလမူနၤ လၢယစုပူၤဒီး, ယကကွးကွံာ် သုညၣ် လၢပှၢ်လၢ်ကျါ အတၤဆှုၣ် ဒီးတၤဆှုၣ်တၤမဲတဖၣ်လီၤ. 8 ဒီးလဲၤထီၣ် ဖဲန့ၣ် ဆူပနံၤအ့လး, ဒီးကတိၤတၢ် ဒီးပှၤ ဒ်န့ၣ်အသိး ဒီး ပနံၤအ့လး အပှၤကညီ စံးဆၢအီၤ ဒ်စူးကိၤသး အပှၤကညီ စံးဆၢတၢ် အသိးန့ၣ်လီၤ. 9 ဒီးစံးဘၣ် စ့ၢ်ကီး ပနံၤအ့လး အပှၤကညီ, တုၤ ယဟဲကဒါက့ၤ မုာ်မုာ်ဒီး, ယကမၤလီၤပှီၢ်ကွံာ် တၢးထီ တဖျၢၣ်အံၤလီၤ. 10 ဒီးစီၤစ့ဘၤ ဒီးစီၤစးလမူနၤ အိၣ်လၢကၢ်ကိၢ်, ဒီးအသုးမုၢ် အိၣ်ဒီးအီၤ, ပှၤတကလး ယဲၢ်ကထိ ဃၣ်ဃၣ်, ပှၤလၢအအိၣ်လီၤတဲာ် လၢပှၤမုၢ်ထီၣ်ဖိ အသုးမုၢ် ခဲလၢာ် အကျါ လီၤ. အဂ့ၢ်ဒ်အံၤ, ပှၤတကလီၤ ခံကလး လၢအဘီၣ်ထီၣ် နးန့ၣ် လီၤဃံၤဝဲလီၤ. 11 ဒီးစီၤကံးဒဧိၣ် လဲၤထီၣ် လၢပှၤ လၢအအိၣ်ဝဲဆိးဝဲ လၢဒဲပူၤတဖၣ် အကျဲ လၢနိဘၤ ဒီး ယၤကဘၤ အမုၢ်ထီၣ် တခီ ဒီးကျီကွံာ် ပှၤသုးမုၢ်လီၤ. အဂ့ၢ်ဒ်အံၤ, ပှၤသုးမုၢ်န့ၣ် တပလီၢ်ဘၣ် အသးဘၣ်လီၤ. 12 ဒီးစီၤစ့ဘၤ, ဒီးစီၤစးလမူနၤ ဃ့ၢ်ဝဲ, ဒီးအဝဲဒၣ် လူၤ အီၤ, ဒီးမၤန့ၢ် မံးဒယၣ် အစီၤပၤ ခံဂၤ, စီၤစ့ဘၤ ဒီးစီၤစးလမူနၤ, ဒီးမၤနၢၤ ပှၤသုးမုၢ် ခဲလၢာ်လီၤ. 13 ဒီးစီၤယိၤအၣ် အဖိခွါ စီၤကံးဒဧိၣ် ဟဲက့ၤကဒါက့ၤ လၢတၢ်ဒုးသုး လၢတၢ်ထီၣ်ထီ ဃ့ရ့း အလိၤန့ၣ်လီၤ. 14 ဒီးဖီၣ်န့ၢ် ဖိၣ်သၣ်ခွါ တဂၤ လၢစူးကိၤသး အပှၤကညီတဖၣ်ကျါ, ဒီးသံကွၢ်အီၤ, ဒီးအဝဲဒၣ် ကွဲးန့ၢ်အီၤ လၢစူးကိၤသး အပဒိၣ်တဖၣ် ဒီးအပှၤသူၣ်က့သးပှၢ် အမံၤ, ပှၤ နွံဆံနွံဂၤလီၤ. 15 ဒီးဟဲက့ၤဆူ စူးကိၤသး အပှၤကညီ, ဒီးစံးဝဲဒၣ်, ကွၢ်ကွၢ်, စီၤစ့ဘၤ ဒီးစီၤစးလမူနၤ လၢသုဒုၣ်ဒွဲၣ်ယၤ လၢအဃိန့ၣ်, ဒီးသုစံး, စီၤစ့ဘၤ ဒီးစီၤစးလမူနၤ အစုတဖၣ် အိၣ်လၢနစုပူၤ ခဲကနံၣ်အံၤ, ဒ်သိး ပကဟ့ၣ် ကိၣ် လၢနခ့နပှၤ လၢတၢ်ဘှံးအသးန့ၣ် စ့ၢ်ကီၤဧါန့ၣ်လီၤ. 16 ဒီးဟံးန့ၢ် ဝ့ၢ် အပှၤသူၣ်က့သးပှၢ်, ဒီးပှၢ်လၢ်ကျါ, အတၤဆှုၣ် ဒီးတၤဆှုၣ်တၤမဲတဖၣ်, ဒီးသိၣ်ဃီၣ် စူးကိၤသး အပှၤကညီ လၢအီၤလီၤ. 17 ဒီးမၤလီၤပှီၢ်ကွံာ် ပနံၤအ့လး အတၢးထီ တဖျၢၣ်န့ၣ်, ဒီး မၤသံ ဝ့ၢ် အပှၤကညီလီၤ. 18 ဒီးစံးဘၣ် စီၤစ့ဘၤ ဒီးစီၤစးလမူနၤ, ပှၤလၢသုမၤသံ အီၤ ဖဲတၤဘိၢ်န့ၣ်မ့ၢ် ပှၤဒ်လဲၣ်. ဒီးစံးဆၢဝဲဒၣ်, ဒ်နၤအသိး အဝဲသ့ၣ်န့ၣ်မ့ၢ် ဒ်န့ၣ်အသိး, တဂၤ လီၤဂာ် စီၤပၤ အဖိ အသိး စုာ်စုာ်လီၤ. 19 ဒီးစံးဝဲဒၣ်, အဝဲသ့ၣ်န့ၣ်မ့ၢ် ယဒီပုၢ်ဝဲၢ်, ယမိၢ် အဖိခွါလီၤ. ယွၤ မူဝဲ, သုမ့ၢ်အုၣ်က့ၤခီၣ်က့ၤတ့ၢ်အီၤ မူဒံး ဒီး, ယတမၤသံဘၣ်သုဘၣ်. 20 ဒီးစံးဘၣ် အဖိဝဲၢ်ကိ စီၤယ့သ့ၢ်, ဂဲၤဆၢထၢၣ် မၤသံအီၤ တက့ၢ်. ဘၣ်ဆၣ်ဒီး ဖိၣ်သၣ်ခွါ တဂၤန့ၣ် တဘီၣ်ထီၣ်ဘၣ် အနးဘၣ်. အဂ့ၢ်ဒ်အံၤ, ပျံၤဝဲလီၤ. မ့ၢ်အဖိၣ်သၣ်ခွါ ဒံးလီၤ. 21 ဒီးစီၤစ့ဘၤ, ဒီၤစီၤစးလမူနၤ စံးဝဲဒၣ်, ဂဲၤဆၢထၢၣ် နဲ, ဒီးကျီကွံာ် ပှၤ တက့ၢ်. အဂ့ၢ်ဒ်အံၤ, ဒ်ပှၤကညီ အသိးန့ၣ် အဂံၢ်အဘါ အိၣ် ဒ်န့ၣ်အသိးလီၤ. ဒီးစီၤကံးဒဧိၣ် ဂဲၤဆၢထၢၣ်, ဒီးမၤသံ စီၤစ့ဘၤ ဒီးစီၤစးလမူနၤ, ဒီးဟံးန့ၢ် လါ အဂီၤတဖၣ် လၢအအိၣ် လၢအကီၤလၤအူး အကိာ်တဖၣ်လီၤ. 22 ဒီးအံၣ်စရ့လး အပှၤကညီ စံးဘၣ် စီၤကံးဒဧိၣ်, ပၢပှၤနဲဒၣ်, ဒီးနဖိခွါ အဖိန့ၣ် တက့ၢ်. အဂ့ၢ်ဒ်အံၤ, နမၤပူၤမၤဖျဲး ပှၤ လၢမံးဒယၣ် အစုပူၤလီၤ. 23 ဒီးစီၤကံးဒဧိၣ် စံးဝဲဒၣ်, ယတပၢဘၣ်သုဘၣ်, ဒီးယဖိခွါ တပၢဘၣ် သုဘၣ်, ယွၤ ကပၢသုလီၤ. 24 ဒီးစီၤကံးဒဧိၣ် စံးဘၣ်အီၤ, ယကဃ့ တၢ်တမံၤ လၢသု, လၢသုကဟ့ၣ်ယၤ လၢသုတၢ်ဂုာ်န့ၢ် အပသံး ကိးဂၤဒဲးလီၤ. အဂ့ၢ်ဒ်အံၤ, အိၣ်ဝဲ ဒီးအပသံးထူလီၤ. မ့ၢ်ဝဲ လၢပှၤယံးၡမၤဧ့လးဖိ အဂ့ၢ်လီၤ. 25 ဒီးစံးဝဲဒၣ်, ပကဟ့ၣ် တီနံဒၣ်တၢ်လီၤ. ဒီးဒါလီၤ ယၢ် တဘ့ၣ်, ဒီးပှၤတ့ၢ်လီၤ အတၢ်ဂုာ်န့ၢ် အပသံး လၢအပူၤ ကိးဂၤဒဲးလီၤ. 26 ဒီးပသံးထူ လၢအဃ့ဝဲန့ၣ် လီၤတယၢၢ် ထူၡက့လး တကထိ နွံကယၤလီၤ. လၢန့ၣ် အမဲာ်ညါ လၢတၢ်ဂီၤတဖၣ် ဒီးနၢ်စဲၤနၢ်ဖီတဖၣ်, ဒီးတၢ်အကူအသိး လုးတကုာ် လၢမံးဒယၣ် အစီၤပၤ ကူဝဲသိးဝဲ, ဒီး လၢန့ၣ် အမဲာ်ညါ အကီၤလၤအူး အသွဲတဖၣ် လၢအအိၣ် လၢအကိာ်န့ၣ် အိၣ်ဝဲလီၤ. 27 ဒီးစီၤကံးဒဧိၣ် တ့ဝဲ လၢအ့ဖိး တဘ့ၣ် လၢအီၤ, ဒီးပာ်ဝဲ လၢအဝ့ၢ်ပူၤ, လၢဧိးဖြၤ အပူၤ, ဒီးအံၣ်စရ့လး ခဲလၢာ် လဲၤမၤကမၣ် ဘၣ်ထွဲအခံ ဖဲန့ၣ်လီၤ. ဒီးတၢ်န့ၣ်တမံၤ ကဲထီၣ် တၢ်အပျံၤသကွီၢ် လၢစီၤကံးဒဧိၣ်, ဒီးအပှၤဟံၣ်ဖိ အဂီၢ်လီၤ. 28 ဒီးမံးဒယၣ် ဃၣ်ဝဲ လၢပှၤအံၣ်စရ့လးဖိ အမဲာ်ညါ, ဒီး တမိာ်ထီၣ်လၢၤဘၣ် အခိၣ်ဘၣ်, ဒီးထံဧိၤကီၢ်ဧိၤန့ၣ် အိၣ်ဘှံးဝဲ အနံၣ် လွံၢ်ဆံ လၢကံးဒဧိၣ် အမုၢ်နံၤတဖၣ် အပူၤန့ၣ်လီၤ. 29 ဒီးစီၤယိၤအၣ် အဖိခွါ စီၤယရူဘဧၤလး က့ၤက့ၤ, ဒီး အိၣ်ဝဲ လၢအဟံၣ်ဒၣ်ဝဲ အပူၤလီၤ. 30 ဒီးစီၤကံးဒဧိၣ် အိၣ်ဒီး အဖိခွါ နွံဆံ လၢအဟဲထီၣ် လၢအကံၣ်ဒုၣ်ပူၤလီၤ. အဂ့ၢ်ဒ်အံၤ, အိၣ်ဒီး အမါ အါဂၤလီၤ. 31 ဒီးအသံၣ်မါ လၢအအိၣ်ဝဲ လၢၡက့ၣ် တဂၤ ဆံးစၢ်န့ၢ်အီၤ လၢအဖိခွါ တဂၤ, ဒီးယုၢ်ဝဲ အမံၤ လၢစီၤအဘံၤမ့လ့းလီၤ. 32 ဒီးစီၤယိၤအၣ် အဖိခွါ စီၤကံးဒဧိၣ် သံဝဲ, အခိၣ်ဝါဂ့ၤ လီၤ. ဒီးပှၤခူၣ်လီၤကွံာ်အီၤ လၢအပၢ် စီၤယိၤအၣ် အသွၣ်ခိၣ်ပူၤ လၢဧိးဖြၤ အပူၤ, လၢပှၤအဘံၤဧ့စ့ၢ်ဖိ အကျါလီၤ. 33 ဒီးတုၤ စီၤကံးဒဧိၣ် သံဝဲ ဒီး, တၢ်မၤအသး လၢပှၤအံၣ်စရ့လးဖိ ဃၣ်ကဒီးအသး, ဒီးလဲၤမၤကမၣ်ထွဲ ဘဧၤလးတဖၣ် အခံ, ဒီးပာ် ဘဧၤလးဘရံး လၢအကစၢ်, 34 ဒီးပှၤအံၣ်စရ့လးဖိ တသ့ၣ်နီၣ်ထီၣ်က့ၤဘၣ် ယွၤ အကစၢ်, လၢအမၤပူၤဖျဲးအီၤ လၢအဒုၣ်အဒါ ခဲလၢာ် အစုပူၤ လၢအအိၣ်ဝးတရံးအီၤန့ၣ်ဘၣ်. 35 ဒီးတမၤဘျုးမၤဖှိၣ်ဘၣ် စီၤယရူဘဧၤလး, စီၤကံးဒဧိၣ် အပှၤဟံၣ်ဖိ, ဒ်ကယဲၢ် တၢ် လၢအဝဲဒၣ် မၤဂ့ၤ ပှၤအံၣ်စရ့လးဖိ အသိးန့ၣ်ဘၣ်လီၤ.

1 ဒီးစီၤယရူဘဧၤလး အဖိခွါ စီၤအဘံၤမ့လ့း လဲၤဝဲဆူ ၡက့ၣ် အပူၤ, ဆူအမိၢ် အဒီပုၢ်ဝဲၢ် အအိၣ်, ဒီးကတိၤလိာ်အသး ဒီးအီၤ, ဒီးအမိၢ်အပၢ် အပှၤဟံၣ်ဖိ ခဲလၢာ်, ဒီးစံးဝဲဒၣ်, 2 ကတိၤတၢ် လၢပှၤၡက့ၣ်ဖိ ခဲလၢာ် အနၢ်ပူၤ, စီၤယရူဘဧၤလး အဖိခွါ ပှၤနွံဆံ ခဲလၢာ် ပၢ သုဂ့ၤ တက့ၢ် ဧါ, ပှၤ တဂၤဃီ ပၢ သုဂ့ၤ တက့ၢ်လဲၣ်. ဒီးသ့ၣ်နီၣ်ထီၣ်က့ၤ လၢယမ့ၢ် သုဃံ ဒီးသုညၣ် တက့ၢ်. 3 ဒီးအမိၢ် အဒီပုၢ်ဝဲၢ်တဖၣ် ကတိၤ တၢ်ကတိၤ ခဲလၢာ်န့ၣ် လၢအဂ့ၢ်အကျိၤ လၢပှၤၡက့ၣ်ဖိတဖၣ် အနၢ်ပူၤ, ဒီး အသးအိၣ်လၢအကပိာ် စီၤအဘံၤမ့လ့း အခံလီၤ. အဂ့ၢ်ဒ်အံၤ, စံးဝဲ, အဝဲဒၣ် မ့ၢ်ပဒီပုၢ်ဝဲၢ်လီၤ. 4 ဒီးဟ့ၣ်လီၤဝဲ လၢအီၤ လၢစ့အဘ့ၣ် နွံဆံ လၢဘဧၤလးဘရံး အဟံၣ်ပူၤလီၤ. ဒီးစီၤအဘံၤမ့လ့း ငါဝဲ လၢစ့န့ၣ် လၢပှၤ ကလီကလီ ဒီးပှၤမၤတရီတပါတၢ်တဖၣ် လၢအပိာ်အခံလီၤ. 5 ဒီးလဲၤဝဲဆူ အပၢ် အဟံၣ် လၢဧိးဖြၤ, ဒီးမၤသံ အဒီပုၢ်ဝဲၢ် စီၤယရူဘဧၤလး အဖိခွါ, ပှၤနွံဆံ လၢလၢၢ် တဖျၢၣ်ဃီ အဖီခိၣ်လီၤ. ဘၣ်ဆၣ်ဒီး စီၤယရူဘဧၤလး အဖိသဒါ စီၤယိၤသၣ် အိၣ်လီၤတဲာ်ဝဲလီၤ. အဂ့ၢ်ဒ်အံၤ, ပာ်ခူသူၣ်အသးလီၤ. 6 ဒီးပှၤၡက့ၣ်ဖိ ခဲလၢာ် အိၣ်ဖှိၣ်ရိဖှိၣ်, ဒီး ကယဲၢ် မံးလိၤ အဟံၣ်ဖိ, ဒီးလဲၤဝဲ, ဒီးပာ် စီၤအဘံၤမ့လ့း လၢစီၤပၤ လၢတၢ်ထူၣ်အသ့ထိးဖၣ် အခီၣ်ထံး လၢအအိၣ်ဝဲ လၢၡက့ၣ် အပူၤလီၤ. 7 ဒီးပှၤစံးဘၣ် စီၤယိၤသၣ်, ဒီးအဝဲဒၣ် လဲၤတၢ် ဒီးဆၢထၢၣ် လၢကစၢၢ် ကရံးစံၣ် အဒီခိၣ်, ဒီးထုထီၣ် အကလုၢ်, ဒီးကိးထီၣ်, ဒီးစံးဘၣ်အီၤ, ကနၣ် ယကလုၢ် တက့ၢ်, ၡက့ၣ် အပှၤကညီသ့ၣ်ဧၢ, ဒ်သိး ယွၤ ကကနၣ် သုကလုၢ် အဂ့ၢ်လီၤ. 8 သ့ၣ်ဧိၤဝၣ်ဧိၤ လဲၤ ဒီးလဲၤတၢ်, ဒ်သိး အကဖှူ စီၤပၤ တဂၤ လၢ အဖီခိၣ်, ဒီးစံး သ့ၣ်စၤယံး, ပၢ ပှၤ တက့ၢ်. 9 ဒီး သ့ၣ်စၤယံးန့ၣ် စံးဘၣ်အီၤ, ယကလဲၤသဒၣ် ယသိ လၢပှၤမၤလၤကပီၤ ယွၤ ဒီးပှၤကညီ လၢအီၤ, ဒီးလဲၤဟူးဝး လၢသ့ၣ်ဧိၤဝၣ်ဧိၤ အဖီခိၣ် စ့ၢ်ကီးဧါ. 10 ဒီးသ့ၣ်ဧိၤဝၣ်ဧိၤန့ၣ် စံးဘၣ် ချၢၣ်ဒၢ, ဟဲနဲ, ပၢပှၤ တက့ၢ်. 11 ဒီးချၢၣ်ဒၢန့ၣ် စံးဘၣ်အီၤ, ယကလဲၤသဒၣ် ယတၢ်အဆၢ, ဒီးယသၣ်အဂ့ၤ, ဒီးလဲၤဟူးဝး လၢသ့ၣ်ဧိၤဝၣ်ဧိၤ အဖီခိၣ် စ့ၢ်ကီးဧါ. 12 ဒီးသ့ၣ်ဧိၤဝၣ်ဧိၤန့ၣ် စံးဘၣ် စပံးမုၢ်, ဟဲနဲ, ပၢပှၤ တက့ၢ်. 13 ဒီးစပံးမုၢ်န့ၣ် စံးဘၣ်အီၤ, ယကလဲၤသဒၣ် ယစပံးထံ လၢအဒုးသးခု ယွၤ ဒီးပှၤကညီ, ဒီးလဲၤဟူးဝး လၢသ့ၣ်ဧိၤဝၣ်ဧိၤ အဖီခိၣ် စ့ၢ်ကီးဧါ. 14 ဒီးသ့ၣ်ဧိၤဝၣ်ဧိၤ ခဲလၢာ်န့ၣ် စံးဘၣ် မးတီၢ်အၤတၤ, ဟဲနဲ, ပၢပှၤ တက့ၢ်. 15 ဒီးမးတီၢ်အၤတၤန့ၣ် စံးဘၣ် သ့ၣ်ဧိၤဝၣ်ဧိၤ, သုမ့ၢ်ဖှူယၤ လၢစီၤပၤ လၢသုဖီခိၣ် နီၢ်နီၢ် ဒီး, ဟဲသန့ၤသုသး လၢယကဒုပူၤ တက့ၢ်. ဒီးမ့တမ့ၢ်ဘၣ် ဒီး, မ်မ့ၣ်အူ ဟဲထီၣ် လၢမးတီၢ်အၤတၤ အပူၤ, ဒီး အီၣ်ကွံာ် လဘၤနိၣ် အသ့ၣ်ဆှိအ့ရ့းန့ၣ် တက့ၢ်. 16 ဒီးခဲကနံၣ်အံၤ လၢသုပာ် စီၤအဘံၤမ့လ့း စီၤပၤန့ၣ် လၢသုမ့ၢ်မၤ ဒီးတၢ်အမ့ၢ်အတီ ဒီးတၢ်အလၢအပှဲၤ ဒီး, သု မ့ၢ်မၤဂ့ၤ စီၤယရူဘဧၤလး, ဒီးအပှၤဟံၣ်ဖိ, ဒီးမၤအီၤ, ဒ်အစုကြၢးဝဲ အသိးန့ၣ် ဒီး, 17 (အဂ့ၢ်ဒ်အံၤ, ယပၢ် ဒုးတၢ် လၢသုဂီၢ်, ဒီးညိကွံာ်အသး လၢသုဂီၢ်, ဒီးမၤပူၤမၤဖျဲး သု ဒီးမံးဒယၣ် အစုပူၤလီၤ. 18 ဒီးသုဂဲၤဆၢထၢၣ် ထီဒါ ယပၢ် အပှၤဟံၣ်ဖိ လၢမုၢ်မဆါ တနံၤအံၤ, ဒီးမၤသံလံ အဖိခွါ ပှၤနွံဆံ လၢလၢၢ် တဖျၢၣ်ဃီ အဖီခိၣ်, ဒီးပာ်လံ အကုၢ်ပိာ်မုၣ် အဖိခွါ စီၤအဘံၤမ့လ့း လၢပှၤၡက့ၣ်ဖိတဖၣ် အစီၤပၤလီၤ. အဂ့ၢ်ဒ်အံၤ, မ့ၢ်သုဒီပုၢ်ဝဲၢ် တဂၤလီၤ). 19 ဒီးသုမ့ၢ်မၤ စီၤယရူဘဧၤလး ဒီးအပှၤဟံၣ်ဖိ ဒီးတၢ်မ့ၢ်တၢ်တီ, ဒီးတၢ်အလၢအပှဲၤ လၢမုၢ်မဆါ တနံၤအံၤဒီး, သးခု လၢစီၤအဘံၤမ့လ့း အပူၤ, ဒီးမ်အဝဲဒၣ် သးခု လၢသုပူၤ တက့ၢ်. 20 မ့တမ့ၢ်ဘၣ် ဒ်န့ၣ်ဒီး, မ်မ့ၣ်အူ ဟဲထီၣ် လၢစီၤအဘံမ့လ့း အပူၤ ဒီးအီၣ်ကွံာ် ပှၤၡက့ၣ်ဖိတဖၣ်, ဒီးမံးလိၤ အပှၤဟံၣ်ဖိ, ဒီးမ်မ့ၣ်အူ ဟဲထီၣ် လၢပှၤၡက့ၣ်ဖိ အပူၤ, ဒီး လၢမံးလိၤ အပှၤဟံၣ်ဖိ အပူၤ, ဒီးအီၣ်ကွံာ် စီၤအဘံၤမ့လ့းန့ၣ် တက့ၢ်. 21 ဒီးစီၤယိၤသၣ်န့ၣ် ဟးထီၣ်ကွံာ်, ဒီးဃ့ၢ်တၢ်, ဒီး လဲၤဝဲဆူ ဘ့ၢ်, ဒီးအိၣ်ဝဲဆိးဝဲဖဲန့ၣ် လၢအဒီပုၢ်ဝဲၢ် စီၤအဘံၤမ့လ့း အဃိန့ၣ်လီၤ. 22 ဒီးစီၤအဘံၤမ့လ့း ပၢ အံၣ်စရ့လး သၢနံၣ် 23 ဒီးယွၤ မၢလီၤ သးအၢ တဂၤ လၢစီၤအဘံၤမ့လ့း ဒီးပှၤၡက့ၢ်ဖိတဖၣ် အဘၢၣ်စၢၤ, ဒီးပှၤၡက့ၣ်ဖိတဖၣ် မၤ စီၤအဘံၤမ့လ့း ဒီးလီတၢ်, 24 ဒ်သိး တၢ်မၤအၢ စီၤယရူဘဧၤလး အဖိခွါ ပှၤနွံဆံန့ၣ် ကဟဲ, ဒီးဒ်သိး အသွံၣ် ကဘၣ် အဒီပုၢ်ဝဲၢ် စီၤအဘံၤမ့လ့း လၢအမၤသံအီၤ, ဒီးဘၣ် ပှၤၡက့ၣ်ဖိတဖၣ် လၢအမၤစၢၤအီၤ လၢအမၤသံ အဒီပုၢ်ဝဲၢ် အပူၤန့ၣ်လီၤ. 25 ဒီးပှၤၡက့ၣ်ဖိတဖၣ် ပာ် ပှၤခိးခူသူၣ်တၢ် လၢကစၢၢ်ခိၣ်, ဒီးအဝဲသ့ၣ် မၤန့ၢ်ဆူၣ် ကယဲၢ် ပှၤလၢအလဲၤ ပူၤတၢ် လၢအဃၢၤ ခဲလၢာ် အတၢ်လီၤ. ဒီးပှၤစံးဘၣ်တဲဘၣ် စီၤအဘံၤမ့လ့းလီၤ. 26 ဒီးစီၤဧ့ဘ့း အဖိခွါ စီၤကၤလး ဟဲဝဲ ဒီးအဒီပုၢ်ဝဲၢ်, ဒီး လဲၤပူၤကွံာ်ဆူ ၡက့ၣ်, ဒီးပှၤၡက့ၣ်ဖိတဖၣ်န့ၣ် သန့ၤအသး လၢအီၤလီၤ. 27 ဒီးလဲၤဝဲဆူ စံာ်ဧိၤပျီဧိၤ, ဒီးထၢဖှိၣ်တၢ် လၢအစပံးလီၢ်, ဒီးယီၢ်တၢ်, ဒီးမၤသးခုအသး, ဒီးလဲၤနုာ် လၢအကစၢ် အဟံၣ်ပူၤ, ဒီးအီၣ်တၢ် ဒီးအီတၢ်, ဒီးဆိၣ်အၢ စီၤအဘံၤမ့လ့းလီၤ. 28 ဒီးစီၤဧ့ဘ့း အဖိခွါ စီၤကၤလးန့ၣ် စံးဝဲဒၣ်, စီၤအဘံၤမ့လ့းန့ၣ်မ့ၢ် မတၤတဂၤလဲၣ်, ဒီးၡက့ၣ်အံၤ မ့ၢ်မတၤ လၢပကမၤ အတၢ်န့ၣ် တဂၤလဲၣ်. မ့ၢ် စီၤယရူၤဘဧၤလး အဖိခွါ, တမ့ၢ်ဘၣ်ဧါ. ဒီးစီၤစဘူလး မ့ၢ်အပှၤကွၢ်တၢ် တဂၤ, တမ့ၢ်ဘၣ်ဧါ. မၤ စီၤၡက့ၣ် အပၢ် စီၤဃမိၢ် အပှၤကညီ အတၢ် တက့ၢ်. ပကမၤ အဝဲဒၣ် အတၢ် မ့ၢ်အဘၣ်မနုၤလဲၣ်. 29 မ်ပှၤဂီၢ်မုၢ်အံၤ အိၣ်လၢယစု အဖီလာ် တက့ၢ်. ဒီးယကသုးကွံာ် စီၤအဘံၤမ့လ့းလီၤ. ဒီးစံးဘၣ် စီၤအဘံၤမ့လ့းန့ၣ် မၤအါထီၣ် နပှၤသုးမုၢ်, ဒီးဟဲထီၣ် တက့ၢ်. 30 ဒီးဝ့ၢ်အပဒိၣ်ဖးဒိၣ် စီၤစဘူလးန့ၣ် နၢ်ဟူ စီၤဧ့ဘ့း အဖိခွါ စီၤကၤလး အတၢ်ကတိၤ, ဒီးအသးထီၣ်လီၤ. 31 ဒီး မၢ ကလူးတဖၣ် လဲၤခူသူၣ်ဆူ စီၤအဘံၤမ့လ့း အအိၣ်, ဒီး စံးဝဲဒၣ်, ကွၢ်ကွၢ်, စီၤဧ့ဘ့း အဖိခွါ စီၤကၤလး ဒီးအဒီပုၢ်ဝဲၢ်တဖၣ် ဟဲ တုၤ လၢၡက့ၣ်, ဒီးကွၢ်ကွၢ်, မၤတံာ်မၤတာ် ဝ့ၢ်ထီဒါနၤလီၤ. 32 ဒီးခဲကနံၣ်အံၤ ဂဲၤဆၢထၢၣ် လၢမုၢ်နၤ, နဲဒၣ် ဒီးပှၤအိၣ်ဒီးနၤ, ဒီးအိၣ်ခိးခူသူၣ် လၢစံာ်ဧိၤပျီဧိၤ အပူၤ တက့ၢ်. 33 ဒီးမုၢ်ဆ့ၣ်ထီၣ်န့ၣ် တုၤ မုၢ် ဟဲထီၣ်ဒီး, တၢ်ကမၤအသး လၢနကဂဲၤဆၢထၢၣ် ဂီၤဂီၤ, ဒီးသလၣ်ထီၣ်တၢ် လၢဝ့ၢ် အမဲာ်ညါ, ဒီးကွၢ်ကွၢ်, အဝဲဒၣ် ဒီးပှၤအိၣ်ဒီး အီၤ ကဟဲထီၣ်ဆူ နအိၣ်, ဒီးနကမၤဘၣ်အီၤ ဒ်နစု ကထံၣ်န့ၢ်တၢ် အသိးန့ၣ်လီၤ. 34 ဒီးစီၤအဘံၤမ့လ့း ဂဲၤဆၢထၢၣ် ဒီးပှၤ အိၣ်ဒီးအီၤ ခဲလၢာ် လၢမုၢ်နၤ, ဒီးခိးခူသူၣ်တၢ် လၢၡက့ၣ် အမဲာ်ညါ လၢပှၤလွံၢ်ဖုလီၤ. 35 ဒီးစီၤဧ့ဘ့း အဖိခွါ စီၤကၤလး ဟးထီၣ်, ဒီးဆၢထၢၣ် လၢတၢ်လဲၤနုာ် လၢဝ့ၢ်အပဲတရီ အပူၤ, ဒီးစီၤအဘံၤမ့လ့း ဂဲၤထၢၣ် ဒီးပှၤ အိၣ်ဒီးအီၤ လၢအအိၣ်ခိးခူသူၣ်တၢ် အပူၤ လီၤ. 36 ဒီးစီၤကၤလးန့ၣ် ထံၣ် ပှၤဂီၢ်မုၢ်, ဒီးစံးဘၣ် စီၤစဘူလး, ကွၢ်ကွၢ်, ပှၤဟဲလီၤ လၢကစၢၢ်ခိၣ်လီၤ. ဒီးစီၤစဘူလး စံးဘၣ်အီၤ, နထံၣ်ဘၣ် ကစၢၢ်ကလိ အကဒု ဒ်ပှၤကညီ အသိးန့ၣ်လီၤ. 37 ဒီးစီၤကၤလးန့ၣ် ကတိၤကဒီးတၢ်, ဒီးစံးဝဲဒၣ်, ကွၢ်ကွၢ်, ပှၤဂီၢ်မုၢ် ဟဲလီၤ လၢတၢ်ဒ့ပူၤ, ဒီးပှၤတဖုဒၣ် ဟဲဝဲ လၢမဧိနနံ အသ့ထိးဖၣ် အခီၣ်ထံးလီၤ. 38 ဒီးစီၤစဘူလးန့ၣ် စံးဘၣ်အီၤ, နထးခိၣ် လၢနစံး လၢအီၤ, တၢ် လၢစီၤအဘံၤမ့လ့း မ့ၢ်မတၤ လၢပကမၤ အတၢ် တဂၤလဲၣ်န့ၣ်မ့ၢ် အအိၣ်ဖဲလဲၣ်. ပှၤဂီၢ်မုၢ်အံၤမ့ၢ် ပှၤလၢနမၤတရီတပါအီၤန့ၣ် တမ့ၢ်ဘၣ်ဧါ. ဟးထီၣ်လၢ် ခဲကနံၣ်အံၤ, ဒီးဒုးတၢ် ဒီးအီၤ တက့ၢ်. 39 ဒီးစီၤကၤလး ဟးထီၣ် လၢပှၤၡက့ၣ်ဖိတဖၣ် အမဲာ်ညါ, ဒီးဒုးတၢ် ဒီးစီၤအဘံၤမ့လ့းလီၤ. 40 ဒီးစီၤအဘံၤမ့လ့း လူၤအီၤ, ဒီးအဝဲဒၣ် ဃ့ၢ်ဝဲ လၢအမဲာ်ညါ, ဒီးအါဂၤ လီၤဃံၤဝဲ ဒီးဘၣ် တၢ်ဆဲးအီၤ, ပၢၢ်လၢတၢ်လဲၤနုာ် လၢပဲတရီ အပူၤလီၤ. 41 ဒီးစီၤအဘံၤမ့လ့း အိၣ်ဝဲဆိးဝဲ လၢအရူမၤ အပူၤ, ဒီး စီၤစဘူလး ဟီထီၣ်ကွံာ် စီၤကၤလး ဒီးအဒီပုၢ်ဝဲၢ် ဒ်သိး အသု တအိၣ်လၢၤ လၢၡက့ၣ် အပူၤ တဂ့ၤလီၤ. 42 ဒီးမုၢ်ဆ့ၣ်ထီၣ် တနံၤန့ၣ် တၢ်မၤအသး လၢပှၤဂီၢ်မုၢ် လဲၤဝဲဆူ စံာ်ဧိၤပျီဧိၤ အပူၤ, ဒီးစံးဘၣ် စီၤအဘံၤမ့လ့း 43 ဒီးအဝဲဒၣ် ဟံးန့ၢ် ပှၤဂီၢ်မုၢ်, ဒီးနီၤဖးအီၤ လၢပှၤသၢဖု, ဒီး အိၣ်ခိးခူသူၣ် လၢစံာ်ဧိၤပျီဧိၤ အပူၤ, ဒီးကွၢ်တၢ် ဒီး, ကွၢ်ကွၢ်, ပှၤဂီၢ်မုၢ် ဟဲထီၣ် လၢဝ့ၢ်ပူၤ, ဒီးအဝဲဒၣ် ဂဲၤဆၢထၢၣ် လၢအဖီခိၣ်, ဒီးကျီကွံာ်အီၤလီၤ. 44 ဒီးစီၤအဘံၤမ့လး, ဒီးပှၤတဖု အိၣ်ဒီးအီၤန့ၣ် ဃ့ၢ်သဖှိ, ဒီးဆၢထၢၣ် လၢတၢ်လဲၤနုာ် ဝ့ၢ်အပဲတရီန့ၣ်, ဒီးပှၤခံဖုဒၣ်န့ၣ် ဃ့ၢ်သဖှိ လၢကယဲၢ် ပှၤအိၣ်ဝဲ လၢတၢ်စံာ်ဧိၤပျီဧိၤ အပူၤ အဖီခိၣ်, ဒီးကျီသံကွံာ်အီၤလီၤ. 45 ဒီးစီၤအဘံၤမ့လ့း ဒုးတၢ် ဒီးဝ့ၢ်န့ၣ် သ့တနံၤကျၢၤ, ဒီးမၤန့ၢ် ဝ့ၢ်, ဒီးမၤသံ ပှၤဂီၢ်မုၢ် လၢအအိၣ် လၢအပူၤ, ဒီး မၤလီၤပှီၢ် ဝ့ၢ်, ဒီးဖှံ အံသၣ် လၢအလီၢ်န့ၣ်လီၤ. 46 ဒီးၡက့ၣ် အတၢးထီ အပှၤကညီ ခဲလၢာ် နၢ်ဟူတၢ်, ဒီး လဲၤနုာ် လၢတိာ်တတိာ် အပူၤ ဘၣ်ဃးဒီး အကစၢ် ဘရံး အဟံၣ်န့ၣ်လီၤ. 47 ဒီးပှၤစံးဘၣ်တဲဘၣ် စီၤအဘံၤမ့လ့း လၢၡက့ၣ် အတၢးထီ အပှၤကညီ ခဲလၢာ် အိၣ်ဖှိၣ်ရိဖှိၣ်လီၤ. 48 ဒီးစီၤအဘံၤမ့လ့း လဲၤထီၣ်ဆူ ကစၢၢ် စးလမိၣ်, အဝဲဒၣ် ဒီး ကယဲၢ် ပှၤ အိၣ်ဒီးအီၤ, ဒီးစီၤအဘံၤမ့လ့း ဟံးန့ၢ် ကွါ လၢအစုပူၤ ဒီး ကူာ်လီၤကွံာ် သ့ၣ်ဒ့တဒ့, ဒီးဟံးန့ၢ်ဝဲ, ဒီးပာ်ဝဲ လၢအဖံဘၣ်ခိၣ်, ဒီးစံးဘၣ် ပှၤဂီၢ်မုၢ် လၢအအိၣ်ဒီးအီၤ, တၢ် လၢသုထံၣ် လၢယမၤအံၤ, မၤ ချ့သဒံး သုဝဲ ဒ်န့ၣ်အသိး တက့ၢ်. 49 ဒီးပှၤဂီၢ်မုၢ် ခဲလၢာ် ကူာ်လီၤကွံာ် စ့ၢ်ကီး တဂၤ အသ့ၣ်ဒ့တဒ့, တဂၤ အသ့ၣ်ဒ့တဒ့ စုာ်စုာ်, ဒီးပိာ် စီၤအဘံၤမ့လ့း အခံ, ဒီးပာ်ဝဲ လၢတိာ်န့ၣ်, ဒီးဆူးထီၣ် တိာ် လၢမ့ၣ်အူ, ဒီးပှၤကညီ လၢၡက့ၣ် အတၢးထီ အပူၤ သံဝဲ စ့ၢ်ကီး ခဲလၢာ်, ပိာ်မုၣ် ဒီးပိာ်ခွါ ပှၤတကထိ ဃၣ်ဃၣ်လီၤ. 50 ဒီးစီၤအဘံၤမ့လ့း လဲၤဆူ တ့ဘ့း, ဒီးမၤန့ၢ်အီၤလီၤ. 51 ဒီးတၢးထီ ခၢၣ်သနၢၣ် တဖျၢၣ် အိၣ်ဝဲ လၢဝ့ၢ်ပူၤ, ဒီးပိာ်မုၣ် ဒီးပိာ်ခွါ, ဒီး ကယဲၢ် ပှၤလၢဝ့ၢ်ပူၤန့ၣ် ဃ့ၢ်ဝဲဆူ အပူၤ, ဒီး ကးတံာ်ဃာ်အသး, ဒီးလဲၤထီၣ်ဆူ တၢးထီ အဖီခိၣ်လီၤ. 52 ဒီးစီၤအဘံၤမ့လး လဲၤဆူ တၢးထီန့ၣ် အအိၣ်, ဒီးဒုးတၢ် ဒီးအီၤ, ဒီးလဲၤဘူး ဒီးတၢးထီ အတြဲၤ, ဒ်သိး အကဆူးထီၣ်ကွံာ်အီၤ လၢမ့ၣ်အူလီၤ. 53 ဒီးပိာ်မုၣ် တဂၤ တ့ၢ်လီၤကွံာ် ဆၢၣ်ဂူာ်လၢၢ် တကူာ် လၢစီၤအဘံၤမ့လး အခိၣ် အဖီခိၣ်, ဒီးမၤသ့ၣ်ဖး အခိၣ်သၣ်ဃံန့ၣ်လီၤ. 54 ဒီးအဝဲဒၣ် ကိးနၢ့် ချ့သဒံး ပှၤဖိၣ်သၣ်ခွါ လၢအစိာ် အစုကဝဲၤ ဒီးစံးဘၣ်အီၤ, ဘီၣ်ထီၣ် နနး, ဒီးမၤသံယၤ, ဒ်သိး ပှၤအသု တစံး လၢယဂ့ၢ် လၢပိာ်မုၣ် တဂၤ မၤသံအီၤန့ၣ် တဂ့ၤ, ဒီးအပှၤဖိၣ်သၣ်ခွါန့ၣ် ဆဲးဖျိအီၤ, ဒီးသံဝဲလီၤ. 55 ဒီးအံၣ်စရ့လး အပှၤကညီ ထံၣ်ဘၣ်ဝဲ လၢစီၤအဘံၤမ့လ့း သံလံ, ဒီးက့ၤက့ၤဝဲ တဂၤ ဆူအလီၢ်ဒၣ်ဝဲ, တဂၤ ဆူအလီၢ်ဒၣ်ဝဲ စုာ်စုာ်လီၤ. 56 ဒီးယွၤ ဟ့ၣ်ကၣ် စီၤအဘံၤမ့လ့း လၢအတၢ်အၢ လၢအမၤ အပၢ်, လၢအမၤသံ အဒီပုၢ်ဝဲၢ် နွံဆံ အဃိန့ၣ်လီၤ. 57 ဒီးၡက့ၣ် အပှၤကညီ အတၢ်အၢ ခဲလၢာ်န့ၣ် ယွၤ ဟ့ၣ်ကၣ် အီၤ လၢအခိၣ်, ဒီးစီၤယရူဘဧၤလး အဖိခွါ စီၤယိၤသၣ် အတၢ်ဆိၣ်အၢန့ၣ်ဘၣ်အီၤလီၤ.

1 ဒီး လၢစီၤအဘံၤမ့လ့း အလီၢ်ခံန့ၣ် ပှၤယံးစၣ်ကၢ်ဖိ စီၤဒိဒိၤ အဖိခွါ, စီၤပူအၤ အဖိခွါ, စီၤတိလၤ တဂၤ ဂဲၤဆၢထၢၣ် ဒ်သိး အကအုၣ်က့ၤခီၣ်က့ၤ အံၣ်စရ့လး, ဒီး အိၣ်ဝဲဆိးဝဲ လၢၡၤမံၢ် လၢကစၢၢ် အ့ဖရဲၣ် အလိၤလီၤ. 2 ဒီး စံၣ်ညီၣ် အံၣ်စရ့လး ခံဆံသၢနံၣ်, ဒီးသံဝဲ, ဒီးပှၤခူၣ်လီၤကွံာ်အီၤ လၢၡၤမံၢ် အပူၤလီၤ. 3 ဒီး အဝဲဒၣ် အလီၢ်ခံန့ၣ် ပှၤကံးလဧးဖိ စီၤယၤအံၢ် ဂဲၤဆၢထၢၣ်, ဒီးစံၣ်ညီၣ် အံၣ်စရ့လး ခံဆံခံနံၣ်လီၤ. 4 ဒီးအိၣ်ဝဲ ဒီး အဖိခွါ သၢဆံ လၢအဒိး ကသ့ၣ်ယီၤဖိ, ဒီးအဝဲသ့ၣ် အိၣ်ဝဲ ဒီးဝ့ၢ် သၢဆံ လၢပှၤကိးဝဲ လၢဃၤပိးယၤအံၢ် တုၤ မုၢ်မဆါ တနံၤအံၤ လၢအအိၣ် လၢကီၢ်ကံးလဧး အပူၤလီၤ. 5 ဒီးစီၤယၤအံၢ် သံဝဲ, ဒီးပှၤခူၣ်လီၤကွံာ်အီၤ လၢကၤမိၣ် အပူၤလီၤ. 6 ဒီးပှၤအံၣ်စရ့လးဖိ မၤကဒီး တၢ်အၢ လၢယွၤအမဲာ်, ဒီး မၤ ဘဧၤလးတဖၣ်, ဒီးဧၤၡတြိး, ဒီးပှၤစူၤရံဖိ အကစၢ် ဒီးစဒိၣ် အကစၢ်, ဒီးမိၤအး အကစၢ်, ဒီးပှၤဧၣ်မိၣ်ဖိ အကစၢ်, ဒီးပှၤဖလ့ၡသးဖိ အကစၢ်သ့ၣ်တဖၣ် အတၢ်, ဒီးလဲၤသဒၣ် ယွၤ, ဒီးတမၤဘၣ် အတၢ်ဘၣ်. 7 ဒီးယွၤအသးထီၣ် ကဲၤထီၣ်ဘၣ် အံၣ်စရ့လး ဒီးဆါကွံာ်အီၤ လၢပှၤဖလ့ၡသးဖိ အစုပူၤ, ဒီးပှၤဧၣ်မိၣ်ဖိ အစုပူၤလီၤ. 8 ဒီးတၢ် လၢနံၣ်တနံၣ်န့ၣ် မၤကိၢ်မၤဂီၤတ့ၢ် ပှၤအံၣ်စရ့လးဖိ ပှဲၤထီၣ် တဆံဃိးနံၣ်, ကယဲၢ် ပှၤအံၣ်စရ့လးဖိ အိၣ်ဝဲ လၢယၢ်ဒ့ၣ် ဝၢ်ဘးခီ, လၢပှၤအမိၢ်ဖိ အကီၢ်ပူၤ လၢအမ့ၢ် ကံးလဧးလီၤ. 9 ဒီးပှၤဧၣ်မိၣ်ဖိ ခီဂာ် ယၢ်ဒ့ၣ် ဒ်သိး အကဒုးစ့ၢ်ကီးတၢ် ဒီးယူဒၤ, ဒီးဘံၣ်ယၤမံၣ်, ဒီးအ့ဖရဲၣ် အပှၤဟံၣ်ဖိ လီၤ. ဒီးအံၣ်စရ့လး ဘၣ် တၢ်ကိၢ်တၢ်ဂီၤ ဒိၣ်မးလီၤ. 10 ဒီးပှၤအံၣ်စရ့လးဖိ ကိးထီၣ် ယွၤ ဒီးစံးဝဲဒၣ်, ပမၤကမၣ်ဘၣ်လံ နၤလံ, အဂ့ၢ်ဒ်အံၤ, ပလဲၤသဒၣ် ပကစၢ် ဒီးပမၤ ဘဧၤလးတဖၣ် အတၢ်လီၤ. 11 ဒီးယွၤ စံးဘၣ် ပှၤအံၣ်စရ့လးဖိ, ယမၤပူၤမၤဖျဲးသု ဒီးပှၤအဲၤကူပတူးဖိ, ဒီးပှၤအမိၢ်ဖိ, ဒီးပှၤဧၣ်မိၣ်ဖိ, ဒီးပှၤဖလ့ၡသးဖိ တမ့ၢ်ဘၣ်ဧါ. 12 ဒီးပှၤစံဒိၣ်ဖိ, ဒီးပှၤဧမၤလ့းဖိ, ဒီးပှၤမၤဧိၣ်ဖိသ့ၣ်တဖၣ်န့ၣ် မၤအၢမၤသီသု, ဒီးသုကိးထီၣ်ယၤ, ဒီးယအုၣ်က့ၤခီၣ်က့ၤသု လၢအစုပူၤလီၤ. 13 ဘၣ်ဆၣ်ဒီး သုလဲၤသဒၣ်လံ ယၤလံ. ဒီးသု မၤ ကစၢ်အဂၤတဖၣ် အတၢ်လီၤ. မၤသးဒ်န့ၣ်ဒီး ယတအုၣ်က့ၤခီၣ်က့ၤလၢၤဘၣ် သုဘၣ်. 14 လဲၤကိး ကစၢ်တဖၣ် လၢသုဃုထၢအီၤ တက့ၢ်. တုၤ သုဘၣ် တၢ်ကိၢ်တၢ်ဂီၤန့ၣ် ဒီး, မ်အအုၣ်က့ၤခီၣ်က့ၤသု တက့ၢ်. 15 ဒီးပှၤအံၣ်စရ့လးဖိ စံးဘၣ် ယွၤ, ပမၤကမၣ်လံ တၢ်လံ, မၤ ပှၤ ဒ်ကယဲၢ် တၢ် လၢအဂ့ၤ လၢနမဲာ် ခဲလၢာ် အသိးန့ၣ် တက့ၢ်. ထဲမၤပူၤမၤဖျဲးလၢ် ပှၤ လၢမုၢ်မဆါ တနံၤအံၤ တက့ၢ်. 16 ဒီးအဝဲသ့ၣ် သုးကွံာ် တခီဘီမုၢ်ဖိ အကစၢ်တဖၣ် လၢအကျါ, ဒီးမၤ ယွၤ အတၢ်, ဒီးယွၤအသး ကိၢ်ထီၣ် လၢအံၣ်စရ့လး အတၢ်နးတၢ်ဖှီၣ် အဃိလီၤ. 17 ဒီးပှၤဧၣ်မိၣ်ဖိ အိၣ်ဖှိၣ်ရိဖှိၣ်, ဒီးသူၣ်ဒဲ လၢကံးလဧး အပူၤလီၤ. ဒီးပှၤအံၣ်စရ့လးဖိ အိၣ်ဖှိၣ်ရိဖှိၣ်, ဒီးသူၣ်ဒဲ လၢမံးစပၤ အပူၤလီၤ. 18 ဒီးပှၤဂီၢ်မုၢ်, ဒီးပဒိၣ်ဖးဒိၣ်တဖၣ် စံးလိာ်အသး တဂၤ ဒီးတဂၤ ပှၤ လၢအကဒုးသုးဆိ ဒီးပှၤဧၣ်မိၣ်ဖိန့ၣ်မ့ၢ် မတၤ တဂၤလဲၣ်, ကကဲထီၣ် ပှၤကံးလဧးဖိ ခဲလၢာ် အခိၣ်လီၤ.

1 ဒီးပှၤကံးလဧးဖိ စီၤယံးဖသၤမ့ၢ် ပှၤသုးဖိ, ပှၤအဆူၣ် တဂၤ, ဒီးမ့ၢ် ပှၤဃဲသဲမုၣ် အဖိခွါ, ဒီးစီၤကံးလဧး ထီၣ်ဖိ စီၤယံးဖသၤလီၤ. 2 ဒီးစီၤကံးလဧး အမါ ဆံးစၢ်န့ၢ်အီၤ လၢအဖိခွါတဖၣ် ဒီးအမါ အဖိခွါတဖၣ်န့ၣ် ဒိၣ်ထီၣ်, ဒီးဟီထီၣ်ကွံာ် စီၤယံးဖသၤ, ဒီးစံးဘၣ်အီၤ, နတဘၣ်န့ၢ်သါဘၣ်တၢ် လၢပပၢ် အဟံၣ်ပူၤဘၣ်. အဂ့ၢ်ဒ်အံၤ, နမ့ၢ် ပိာ်မုၣ်အဂၤ တဂၤ အဖိခွါလီၤ. 3 ဒီးစီၤယံးဖသၤ ဃ့ၢ်တၢ် လၢအဒီပုၢ်ဝဲၢ် အအိၣ်, ဒီးအိၣ်ဝဲဆိးဝဲ လၢကီၢ်တိာ် အပူၤ, ဒီးပှၤကလီကလီ အိၣ်ဖှိၣ်ရိဖှိၣ် လၢစီၤယံးဖသၤ အအိၣ်, ဒီးလဲၤတၢ် ဒီးအီၤလီၤ. 4 ဒီးတၢ်မၤအသး လၢမုၢ်နံၤတဖၣ် အကျါန့ၣ် ပှၤဧၣ်မိၣ်ဖိ ဒုးတၢ် ဒီးအံၣ်စရ့လးလီၤ. 5 ဒီးတုၤ ပှၤဧၣ်မိၣ်ဖိ ဒုးတၢ် ဒီးအံၣ်စရ့လး ဒီး, တၢ်မၤအသး လၢကံးလဧး အသူၣ်က့သးပှၢ် လဲၤဝဲ ဒ်သိး အကဟဲစိာ် စီၤယံးဖသၤ လၢကီၢ်တိာ် အပူၤန့ၣ်လီၤ. 6 ဒီးစံးဘၣ် စီၤယံးဖသၤ, ဟဲက့ၤ ဒီးကဲထီၣ် ပခိၣ် ဒ်သိး ပကဒုးတၢ် ဒီးပှၤဧၣ်မိၣ်ဖိ တက့ၢ်. 7 ဒီးစီၤယံးဖသၤ စံးဘၣ် ကံးလဧး အပှၤသူၣ်က့သးပှၢ် သုသးဟ့ယၤ, ဒီးဟီထီၣ်ကွံာ်ယၤ လၢယပၢ် အဟံၣ်ပူၤန့ၣ် တမ့ၢ်ဘၣ်ဧါ. ဒီးတုၤ သုဘၣ် တၢ်ကိၢ်တၢ်ဂီၤ ခဲကနံၣ်အံၤဒီး, သုဟဲဆူ ယအိၣ် ဘၣ်မနုၤလဲၣ်. 8 ဒီးကံးလဧး အပှၤသူၣ်က့သးပှၢ် စံးဘၣ် စီၤယံးဖသၤ ပဃၣ်ကဒါက့ၤပသး ဆူ နအိၣ် ခဲကနံၣ်အံၤ, အဂ့ၢ်ဒ်အံၤ ဒ်သိး နကလဲၤတၢ် ဒီးပှၤ, ဒီးဒုးတၢ် ဒီးပှၤဧၣ်မိၣ်ဖိ, ဒီးကဲထီၣ် ပခိၣ် လၢပှၤကံးလဧးဖိ ခဲလၢာ် အဖီခိၣ်လီၤ. 9 ဒီးစီၤယံးဖသၤ စံးဘၣ် ပှၤကံးလဧး အပှၤသူၣ်က့သးပှၢ်, သုမ့ၢ်က့ၤစိာ်ယၤ ဒ်သိး ယကဒုးတၢ် ဒီးပှၤဧၣ်မိၣ်ဖိ, ဒီးယွၤ မ့ၢ်ဟ့ၣ်လီၤကွံာ်အီၤ လၢယမဲာ်ညါဒီး, ယကကဲထီၣ် သုခိၣ် စ့ၢ်ကီးဧါ. 10 ဒီးကံးလဧး အပှၤသူၣ်က့သးပှၢ် စံးဘၣ် စီၤယံးဖသၤ, ပမ့ၢ်တမၤဘၣ် ဒ်နကလုၢ် အသိးဘၣ်ဒီး, မ်ယွၤ ကဲထီၣ် တၢ်အုၣ်အသး လၢပဘၢၣ်စၢၤ တက့ၢ်. 11 ဒီးစီၤယံးဖသၤ လဲၤဝဲ ဒီး ကံးလဧး အပှၤသူၣ်က့သးပှၢ်, ဒီးပှၤဂီၢ်မုၢ် ပာ်အီၤ လၢအခိၣ်, ဒီးပဒိၣ်ဖးဒိၣ် လၢအဖီခိၣ်လီၤ. ဒီးစီၤယံးဖသၤ ကတိၤ အတၢ်ကတိၤ ခဲလၢာ် လၢယွၤအမဲာ်ညါ လၢမံးစပၤန့ၣ်လီၤ. 12 ဒီးစီၤယံးဖသၤ မၢ ကလူးတဖၣ် လဲၤဝဲဆူ ပှၤဧၣ်မိၣ်ဖိ အစီၤပၤ အအိၣ်, ဒီးစံးဝဲ, လၢနဟဲထီဒါယၤ ဒ်သိး နကဒုးတၢ် လၢယကီၢ်ပူၤဒီး, မ့ၢ်န ဘၣ်ဃးဒီး ယၤဒ်လဲၣ်. 13 ဒီးပှၤဧၣ်မိၣ်ဖိ အစီၤပၤ စံးဆၢ စီၤယံးဖသၤ အကလူးတဖၣ်, အဂ့ၢ်ဒ်အံၤ, လၢအံၣ်စရ့လး ဟဲထီၣ် လၢအဲၤကူပတူး အပူၤန့ၣ် အဝဲသ့ၣ် ဟံးန့ၢ် ယထံယကီၢ် လၢအၢ်နိၣ် ပၢၢ်လၢယးဘိး, ဒီး ပၢၢ်လၢယၢ်ဒ့ၣ်လီၤ. ဒီးခဲကနံၣ်အံၤ, ဟ့ၣ်က့ၤ တၢ်န့ၣ်တဖၣ် မုာ်မုာ် တက့ၢ်. 14 ဒီးစီၤယံးဖသၤ မၢကဒီး ကလူးတဖၣ် လဲၤဆူ ပှၤဧၣ်မိၣ်ဖိ အစီၤပၤ အအိၣ်, 15 ဒီးစံးဘၣ်အီၤ, စီၤယံးဖသၤ စံးဒ်အံၤ, အံၣ်စရ့လး တဟံးန့ၢ်ဘၣ် မိၤအး အကီၢ်, ဒီးပှၤဧၣ်မိၣ်ဖိ အကီၢ်ဘၣ်. 16 မ့မ့ၢ် လၢအံၣ်စရ့လး ဟဲထီၣ် လၢအဲၤကူပတူး, ဒီးလဲၤခီဂာ် ပှၢ်မုၢ်ကနၢ ပၢၢ်လၢပီၣ်လဲၣ်ဂီၤ, ဒီးလဲၤတုၤ လၢကၤဒ့ၣ်န့ၣ်, 17 အံၣ်စရ့လး မၢ ကလူးတဖၣ် လဲၤဆူ အဒိၣ် အစီၤပၤ အအိၣ်, ဒီးစံးဝဲဒၣ်, ဒုးလဲၤခီဂာ်ယၤ လၢနကီၢ်ပူၤ တက့ၢ်. ဘၣ်ဆၣ်ဒီး အဒိၣ် အစီၤပၤ တကနၣ်ဘၣ် တၢ်ဘၣ်. ဒီးမၢ တၢ်စ့ၢ်ကီး ဆူမိၤအး အစီၤပၤလီၤ. ဘၣ်ဆၣ်ဒီး အသး တအိၣ်ဘၣ်, ဒီးအံၣ်စရ့လး အိၣ်ဝဲ လၢကၤဒ့ၣ် အပူၤလီၤ. 18 ဒီးလဲၤတၢ် လၢပှၢ်မုၢ်ကနၢ, ဒီးတရံး ကီၢ်အဒိၣ်, ဒီး ကီၢ်မိၤအး, ဒီးဟဲ လၢကီၢ်မိၤအး အဃၢၤ လၢမုၢ်ထီၣ်တခီ, ဒီးသူၣ်ဒဲ လၢအၢ်နိၣ် ဝၢ်ဘးခီလီၤ. ဘၣ်ဆၣ်ဒီး တလဲၤဘၣ် လၢမိၤအး အဃၢၤ အပူၤဘၣ်. အဂ့ၢ်ဒ်အံၤ, အၢ်နိၣ်မ့ၢ် မိၤအး အဃၢၤလီၤ. 19 ဒီးအံၣ်စရ့လး မၢ ပှၤကလူးတဖၣ် လဲၤဆူ ပှၤအမိၢ်ဖိ အစီၤပၤ စံဃိၣ်, ဃ့ ၡဘိၣ် အစီၤပၤ, ဒီးအံၣ်စရ့လး စံးဘၣ်အီၤ, ဒုးခီဂာ်လၢ် ပှၤ လၢနကီၢ်ပူၤ ဆူပလီၢ် တက့ၢ်. 20 ဒီးစီၤစံဃိၣ် တနာ်ဘၣ် အံၣ်စရ့လး အကလုၢ် ဒ်သိး အကခီဂာ် အထံအကီၢ်ဘၣ်. ဒီးစီၤစံဃိၣ် ဒုးအိၣ်ဖှိၣ်ရိဖှိၣ် အပှၤဂီၢ်မုၢ်, ဒီးသူၣ်ဒဲ လၢယါစၤ, ဒီးဒုးတၢ် ဒီးအံၣ်စရ့လးလီၤ. 21 ဒီးအံၣ်စရ့လး အကစၢ် ဟ့ၣ်လီၤကွံာ် စီၤစံဃိၣ်, ဒီးအပှၤဂီၢ်မုၢ် လၢအံၣ်စရ့လး အစုပူၤ, ဒီးအဝဲသ့ၣ် ကျီကွံာ်အီၤလီၤ. ဒီးအံၣ်စရ့လး မၤန့ၢ် ပှၤအမိၢ်ဖိ, ပှၤကီၢ်ဖိ အကီၢ် ဒီဘ့ၣ်ညါလီၤ. 22 ဒီးမၤန့ၢ် ပှၤအမိၢ်ဖိ အကီၢ်ဃၢၤ ခဲလၢာ် လၢအၢ်နိၣ် ပၢၢ်လၢယးဘိး, ဒီး လၢပှၢ်မုၢ်ကနၢန့ၣ် ပၢၢ်လၢယၢ်ဒ့ၣ်လီၤ. 23 ဒီးခဲကနံၣ်အံၤ ယွၤ အံၣ်စရ့လး အကစၢ် ဟီထီၣ်ကွံာ် ပှၤအမိၢ်ဖိ လၢအပှၤဂီၢ်မုၢ် အမဲာ်ညါ, ဒီးနကမၤန့ၢ်အီၤ စ့ၢ်ကီးဧါ, 24 နကမၤန့ၢ်တၢ် လၢနကစၢ် ကမိၣ်ဟ့ၣ် နမၤန့ၢ်အီၤ, တမ့ၢ်ဘၣ်ဧါ, ဒီး ကယဲၢ် ပှၤလၢယွၤ ပကစၢ် ကဟီထီၣ်ကွံာ် လၢပမဲာ်ညါန့ၣ် ပကမၤန့ၢ်အီၤလီၤ. 25 ဒီး ခဲကနံၣ်အံၤမ့ၢ်န ဂ့ၤန့ၢ် မိၤအး အစီၤပၤ စီၤစံးပိၢ် အဖိခွါ စီၤဘၤလးန့ၣ် တက့ၢ်ဧါ. မ့ၢ်အဝဲဒၣ် ဂ့ၢ်လိာ်ဘှီလိာ် ဒီး အံၣ်စရ့လး တဘျီဘျီဧါ. မ့ၢ်အဝဲဒၣ် ဒုးတၢ် ဒီးအီၤ တဘျီဘျီဧါ. 26 လၢအံၣ်စရ့လး အိၣ်ဝဲဆိးဝဲ လၢဃ့ၡဘိၣ် ဒီးအတဝီတဖၣ် အပူၤ, ဒီး လၢဧရိၤဧ့ၢ် အပူၤ, ဒီး လၢကယဲၢ် ဝ့ၢ်တဖၣ် လၢအအိၣ်ဝဲ လၢအၢ်နိၣ် အနံၤ အပူၤ အနံၣ် သၢကယၤ အဖၢမုၢ်န့ၣ် သုတမၤန့ၢ်က့ၤဘၣ်အီၤ လၢအကတီၢ်ဖဲန့ၣ် ဘၣ်မနုၤလဲၣ်. 27 ဒီးယဲဒၣ်အံၤ ယတမၤကမၣ်ဘၣ် နၤဘၣ်. မ့မ့ၢ် နဒုးသုး ဒီးယၤအံၤ နမၤအၢယၤလီၤ. မ်ယွၤ, တၢ်စံၣ်ညီၣ်ကွီၢ် တဂၤ, စံၣ်ညီၣ်တၢ် လၢမုၢ်မဆါ တနံၤအံၤ လၢပှၤအံၣ်စရ့လးဖိ ဒီးပှၤဧၣ်မိၣ်ဖိ အဘၢၣ်စၢၤန့ၣ် တက့ၢ်. 28 ဘၣ်ဆၣ် ပှၤဧၣ်မိၣ်ဖိ အစီၤပၤ တကနၣ်ဘၣ် စီၤယံးဖသၤ အတၢ်ကတိၤ လၢအဟ့ၣ်ယုၢ်အီၤန့ၣ်ဘၣ်. 29 ဒီးယွၤအသး ဟဲလီၤ လၢစီၤယံးဖသၤ အလိၤ, ဒီးအဝဲဒၣ် ခီဂာ် ကံးလဧး, ဒီးမနၤၡ့ၤ, ဒီးခီဂာ် မံးစပၤ ဘၣ်ဃးဒီး ကံးလဧး, ဒီး လၢမံးစပၤ ဘၣ်ဃးဒီး ကံးလဧးန့ၣ် ခီဂာ်တၢ် ဆူ ပှၤဧၣ်မိၣ်ဖိ အအိၣ်လီၤ. 30 ဒီးစီၤယံးဖသၤ ဆိၣ်တၢ် ဒီးယွၤ, ဒီးစံးဝဲဒၣ်, နမ့ၢ် ဟ့ၣ်လီၤ ပှၤဧၣ်မိၣ်ဖိ လၢယစုပူၤ သပှၢ်တၢၢ် ဒီး, 31 တုၤ ယဟဲကဒါက့ၤ မုာ်မုာ် လၢပှၤဧၣ်မိၣ်ဖိ အအိၣ် ဒီး, တၢ်ကမၤအသး လၢဖဲဒၣ် တၢ်ဟဲသဂၢၢ်ထီၣ်ယၤ လၢယဟံၣ် အတြဲၤန့ၣ် ကကဲထီၣ် ယွၤအတၢ် သပှၢ်တၢၢ်, ဒီးယကလုၢ်အီၤ လၢတၢ်လုၢ်မ့ၣ်အူလီၤ. 32 ဒီးစီၤယံးဖသၤ ခီဂာ်တၢ် ဆူပှၤဧၣ်မိၣ်ဖိ အအိၣ် ဒ်သိး အကဒုးတၢ် ဒီးအီၤ, ဒီးယွၤ ဟ့ၣ်လီၤကွံာ်အီၤ လၢအစုပူၤလီၤ. 33 ဒီးအဝဲဒၣ် ကျီကွံာ်အီၤ လၢဧရိၤဧ့ၢ် ပၢၢ်လၢန လဲၤနုာ် လၢမံးနံး, ဝ့ၢ်ခံဆံ, ဒီး ပၢၢ်လၢစပံးအလီၢ်တဖၣ် အတၢ်ပျီပူၤ, တၢ်မၤသံဖးဒိၣ်လီၤ. ဒီးပှၤဧၣ်မိၣ်ဖိ ဃၣ်ဝဲ လၢပှၤအံၣ်စရ့လးဖိ အမဲာ်ညါလီၤ. 34 ဒီးစီၤယံးဖသၤ က့ၤက့ၤတုၤ လၢမံးစပၤ ဆူအဟံၣ်, ဒီး ကွၢ်ကွၢ် အဖိမုၣ် တဂၤ ဟဲထီၣ်သဂၢၢ်အီၤ ဒီးဒၢ ဒီးတၢ်ဂဲၤကလံၣ်လီၤ. ဒီးအဝဲဒၣ် မ့ၢ်အဖိ တဂၤဃီလီၤ. လၢအဝဲဒၣ် အမဲာ်ညါန့ၣ် ဖိမုၣ်မ့ၢ်ဂ့ၤ, ဖိခွါမ့ၢ်ဂ့ၤ, တအိၣ်ဘၣ်ဝဲဘၣ်. 35 ဒီးတုၤ အထံၣ်ဘၣ်အီၤ ဒီး, တၢ်မၤအသး လၢအဖှီ အဆ့, ဒီးစံးဝဲဒၣ်, အၣ်လါ, ယဖိမုၣ်ဧၢ, နဆီၣ်လီၤယၤ နးမးလီၤ. နကဲထီၣ် ပှၤမၤကိၢ်မၤဂီၤယၤ တဂၤလီၤ. အဂ့ၢ်ဒ်အံၤ, ယအဲးထီၣ် ယထးခိၣ် လၢယွၤအမဲာ်ညါ, ဒီး ယက့ၤကဒါက့ၤ တသ့ဘၣ်. 36 ဒီးအဝဲဒၣ် စံးဘၣ်အီၤ, ယပၢ်ဧၢ, နမ့ၢ်အဲးထီၣ် နထးခိၣ် လၢယွၤအမဲာ်ညါ ဒီးမၤတၢ် ဒ်တၢ်ထီၣ်ဖျဲး လၢနထးခိၣ်န့ၣ် တက့ၢ်. အဂ့ၢ်ဒ်အံၤ, ယွၤ မၤဆၢ နဒုၣ်နဒါ, ပှၤဧၣ်မိၣ်ဖိ လၢနဂီၢ်လီၤ. 37 ဒီးစံးဘၣ် အပၢ်, မ်တၢ်တမံၤအံၤ မၤအသး လၢယဂီၢ်, မ်ယအိၣ်ဒၣ် ယတၢ် ခံလါ, ဒ်သိး ယကဟးဝ့ၤဝီၤ လၢကစၢၢ်ကလိ, ဒီးဟီၣ် လၢယမုၣ်လိၣ်ဘိ အလီၢ် အဃိ, ယဲဒၣ် ဒီးယတံၤယသကိး တက့ၢ်. 38 ဒီးစံးဝဲဒၣ်, လဲၤ တက့ၢ်, ဒီးပျၢ်အီၤ ခံလါ, ဒီးလဲၤဝဲ ဒီး အတံၤအသကိး, ဒီးဟီၣ်ဝဲ လၢအမုၣ်လိၣ်ဘိ အလီၢ် အဃိ လၢကစၢၢ်ကလိန့ၣ်လီၤ. 39 ဒီး လၢခံလါ အကတၢၢ်န့ၣ် တၢ်မၤအသး လၢအဟဲက့ၤကဒါက့ၤဆူ အပၢ် အအိၣ် လၢအမၤအီၤ ဒ်အတၢ်ဆိၣ် လၢအဆိၣ်ဝဲ အသိးန့ၣ်, ဒီးအဝဲဒၣ် တသ့ၣ်ညါဘၣ် ပိာ်ခွါဘၣ်. ဒီးကဲထီၣ်ဝဲ လၢတၢ်အလုၢ်အလၢ် လၢအံၣ်စရ့လး အပူၤ, 40 လၢတနံၣ်ဘၣ်တနံၣ်, တနံၣ်ဘၣ်တနံၣ်, ပှၤအံၣ်စရ့လး အဖိ ဖိမုၣ်တဖၣ် လဲၤစံၣ်ဃဲၤတၢ် လၢပှၤကံးလဧးဖိ စီၤယံးဖသၤ အဖိမုၣ် အဂ့ၢ်, တနံၣ် အတီၢ်ပူၤန့ၣ် လွံၢ်နံၤလီၤ.

1 ဒီးပှၤအ့ဖရဲၣ်ဖိ အိၣ်ဖှိၣ်ရိဖှိၣ်, ဒီးလဲၤဆူ ကလံၤစိးတခီ, ဒီးစံးဘၣ် စီၤယံးဖသၤ, နလဲၤခီဂာ် ဒုးတၢ် ဒီးပှၤဧၣ်မိၣ်ဖိ, ဒီးတကိးဘၣ် ပှၤ, ဒ်သိး ပကလဲၤတၢ် ဒီးနၤန့ၣ်မ့ၢ် အဘၣ်မနုၤလဲၣ်. ပကဆူးထီၣ်ကွံာ် နဟံၣ် လၢမ့ၣ်အူ လၢနဖီခိၣ်လီၤ. 2 ဒီးစီၤယံးဖသၤ စံးဘၣ်အီၤ, ယဲဒၣ်ဒီး ယပှၤဂီၢ်မုၢ် အ့ၣ်လိာ်ပသး ဒီးပှၤဧၣ်မိၣ်ဖိ နးမးလီၤ. ဒီး လၢယကိး သုန့ၣ် သုတအုၣ်က့ၤခီၣ်က့ၤယၤ လၢအစုပူၤဘၣ်. 3 ဒီးတုၤ ယထံၣ် လၢသုတအုၣ်က့ၤခီၣ်က့ၤယၤ လၢအစုပူၤဘၣ်ဒီး, ယပာ်လီၤ ယသးသမူ လၢယစုပူၤ ဒီးယခီဂာ် ထီဒါ ပှၤဧၣ်မိၣ်ဖိ, ဒီးယွၤ ဟ့ၣ်လီၤအီၤ လၢယစုပူၤ လီၤ. ဒီးသုဟဲ ဒ်သိး သုကဒုးတၢ် ဒီးယၤ လၢမုၢ်မဆါ တနံၤအံၤ ဘၣ်မနုၤလဲၣ်. 4 ဒီးစီၤယံးဖသၤ ဒုးအိၣ်ဖှိၣ်ရိဖှိၣ် ကံးလဧး အပှၤကညီ ခဲလၢာ်, ဒီးဒုးတၢ် ဒီးအ့ဖရဲၣ်, ဒီးပှၤကံးလဧး အပှၤကညီ ကျီကွံာ် အ့ဖရဲၣ်လီၤ. အဂ့ၢ်ဒ်အံၤ, စံးဝဲဒၣ်, သုဝဲ ပှၤကံးလဧးဖိမ့ၢ် ပှၤဃ့ၢ်ပူၤဖျဲး လၢအ့ဖရဲၣ် လၢအ့ဖရဲၣ် အဘၢၣ်စၢၤ ဒီးမနၤၡ့ၤ အဘၢၣ်စၢၤလီၤ. 5 ဒီးပှၤကံးလဧးဖိ မၤန့ၢ်ဆိ ကျဲခီဂာ် ယၢ်ဒ့ၣ်တဖၣ် လၢပှၤအ့ဖရဲၣ်ဖိ အမဲာ်ညါလီၤ. ဒီးတုၤ ပှၤအ့ဖရဲၣ်ဖိ လၢအပူၤဖျဲးတၢ် စံးဝဲ ဒုးခီဂာ်ယၤ တက့ၢ်န့ၣ် ဒီး, တၢ်မၤအသး လၢကံးလဧး အပှၤကညီ စံးဘၣ်အီၤ, နမ့ၢ် ပှၤအ့ဖရဲၣ်ဖိ စ့ၢ်ကီးဧါ. မ့ၢ်စံးဝဲ တမ့ၢ်ဘၣ်န့ၣ် ဒီး, 6 အဝဲသ့ၣ် စံးဘၣ်အီၤ, စံးလၢ် ၡံးဘိၤလ့းန့ၣ် တက့ၢ်. ဒီးအဝဲဒၣ် စံး လၢစံးဘိၤလ့းလီၤ. ဒီးတကတဲာ်ကတီၤဘၣ် ဒ်သိး အကတိၤတၢ်ကျါဘၣ်. ဒီးအဝဲသ့ၣ် ဟံးဃာ်အီၤ, ဒီးမၤသံအီၤ ဖဲကျဲ ခီဂာ် ယၢ်ဒ့ၣ် အပူၤလီၤ. ဒီးအကတီၢ်ဖဲန့ၣ် ပှၤအ့ဖရဲၣ်ဖိ လီၤဃံၤဝဲ လွံၢ်ကလး ခံကထိလီၤ. 7 ဒီးစီၤယံးဖသၤ စံၣ်ညီၣ် အံၣ်စရ့လး ဃုနံၣ်လီၤ. ဒီးပှၤကံးလဧးဖိ စီၤယံးဖသၤ သံဝဲ, ဒီးပှၤခူၣ်လီၤကွံာ်အီၤ လၢကံးလဧၤ အဝ့ၢ် တဖျၢၣ် အပူၤလီၤ. 8 ဒီးအဝဲဒၣ် အလီၢ်ခံန့ၣ် စီၤအံးဘစၣ် လၢဘ့ၤသလ့ဃ့ၣ်န့ၣ် စံၣ်ညီၣ် အံၣ်စရ့လးလီၤ. 9 ဒီးအိၣ်ဝဲ ဒီး အဖိခွါ သၢဆံ, ဒီးအဖိမုၣ် သၢဆံ လၢအဟံၣ် ဆူခိ ဒီးတူၢ်လိာ် ဖိမုၣ် သၢဆံ လၢခိ လၢအဖိခွါ အဂီၢ်, ဒီးစံၣ်ညီၣ် အံၣ်စရ့လး နွံနံၣ်လီၤ. 10 ဒီးစီၤအံးဘစၣ် သံဝဲ, ဒီးပှၤခူၣ်လီၤကွံာ်အီၤ လၢဘ့ၤသဃ့ဃ့ၣ် အပူၤလီၤ. 11 ဒီးအဝဲဒၣ် အလီၢ်ခံန့ၣ် ပှၤစဘူလိၣ်ဖိ စီၤအ့လိၣ် စံၣ်ညီၣ် အံၣ်စရ့လး, ဒီးစံၣ်ညီၣ် အံၣ်စရ့လး ဆံဆဲၣ်နံၣ် လီၤ. 12 ဒီးပှၤစဘူလိၣ်ဖိ စီၤအ့လိၣ် သံဝဲ, ဒီးပှၤခူၣ်လီၤကွံာ် အီၤ လၢအးယၤလိၣ် အပူၤ လၢစဘူလိၣ် အကီၢ်ပူၤန့ၣ်လီၤ. 13 ဒီးအဝဲဒၣ် အလီၢ်ခံန့ၣ် ပှၤပံးရၤသိၣ်ဖိ စီၤဟံးလ့လး အဖိခွါ စီၤဧၤဘဒိၣ် စံၣ်ညီၣ် အံၣ်စရ့လးလီၤ. 14 ဒီးအဝဲဒၣ် အိၣ်ဒီး အဖိခွါ လွံၢ်ဆံ ဒီး အလံၤ သၢဆံ လၢအဒိး ကသ့ၣ်ယီၤဖိ နွံဆံလီၤ. ဒီးစံၣ်ညီၣ် အံၣ်စရ့လး ဃိးနံၣ်လီၤ. 15 ဒီးပှၤပံးရၤသိၣ်ဖိ စီၤဟံးလ့လး အဖိခွါ စီၤဧၤဘဒိၣ်န့ၣ် သံဝဲ, ဒီးပှၤခူၣ်လီၤကွံာ်အီၤ လၢပံးရၤသိၣ် လၢအ့ဖရဲၣ် အကီၢ်ပူၤ, လၢပှၤဧမၤလ့းဖိ အကစၢၢ်လိၤလီၤ.

1 ဒီးပှၤအံၣ်စရ့လးဖိ မၤကဒီး တၢ်အၢ လၢယွၤအမဲာ်, ဒီး ယွၤ ဟ့ၣ်လီၤကွံာ်အီၤ ဆူ ပှၤဖလ့ၡသးဖိ အစုပူၤ, အနံၣ် လွံၢ်ဆံလီၤ. 2 ဒီးပှၤ လၢစိးရၤ အိၣ်ဝဲ တဂၤ လၢပှၤဒၣ်ဖိ အဒူၣ်ကျါ, ဒီး အမံၤမ့ၢ် စီၤမၤနိ, ဒီးအမါန့ၣ်မ့ၢ် ပှၤတူာ်ဖိ, ဒီးအဖိ တအိၣ်ဘၣ်. 3 ဒီးယွၤအကလူး လီၣ်ဖျါထီၣ်အသး လၢပိာ်မုၣ်န့ၣ် အမဲာ်ညါ, ဒီးစံးဘၣ်အီၤ, ကွၢ်ကွၢ်, ခဲကနံၣ်အံၤ နမ့ၢ် ပှၤတူာ်ဖိ, ဒီးတဆံးစၢ်ဘၣ်တၢ်ဘၣ်. ဘၣ်ဆၣ်ဒီး နကဒၢထီၣ်, ဒီးနကဆံးစၢ်န့ၢ် နဖိပိာ်ခွါလီၤ. 4 ဒီးခဲကနံၣ်အံၤ ပလီၢ် နသး တက့ၢ်. ဒီးစပံးထံ မ့ၢ်ဂ့ၤ, သံးဧိၤမ့ၤဧိၤ မ့ၢ်ဂ့ၤ, အီ တဂ့ၤ, ဒီးအီၣ် တၢ်တကဆှီဘၣ် နီတမံၤ တဂ့ၤ. 5 အဂ့ၢ်ဒ်အံၤ, ကွၢ်ကွၢ်, နကဒၢထီၣ်, ဒီးနကဆံးစၢ်န့ၢ် နဖိပိာ်ခွါ, ဒီးဒီလူၤ တဘၣ်ဘၣ် အခိၣ်ဘၣ်. အဂ့ၢ်ဒ်အံၤ, လၢအမိၢ်ဒၢလီၢ်လံၤလံၤန့ၣ်, ဖိသၣ်န့ၣ် ကကဲထီၣ် ပှၤနစၤရံဖိ လၢယွၤ အဂီၢ်လီၤ. ဒီးကမၤပူၤမၤဖျဲးသီ အံၣ်စရ့လး လၢပှၤဖလ့ၡသးဖိ အစုပူၤလီၤ. 6 ဒီးပိာ်မုၣ်န့ၣ် ဟဲတဲဘၣ် အဝၤ, ဒီးစံးဝဲဒၣ်, ယွၤ အပှၤကညီ တဂၤ ဟဲဆူယအိၣ်ဒီး အမဲာ် မၤသး ဒ်ယွၤအကလူး တဂၤ အမဲာ် အသိးန့ၣ်, တၢ်ပျံၤအလီၢ် ဒိၣ်မးလီၤ. ဘၣ်ဆၣ် မ့ၢ်အဟဲ လၢလဲၣ် လၢလဲၣ်န့ၣ် ယတသံကွၢ်အီၤ ဘၣ်. ဒီးတစံးဘၣ်ယၤ လၢအမံၤဘၣ်. 7 ဒီးစံးဘၣ်ယၤ, ကွၢ်ကွၢ်, နကဒၢထီၣ်, ဒီးနကဆံးစၢ်န့ၢ် နဖိပိာ်ခွါလီၤ. ဒီးခဲကနံၣ်အံၤ စပံးထံမ့ၢ်ဂ့ၤ, သံးဧိၤမ့ၤဧိၤမ့ၢ်ဂ့ၤ, အီတဂ့ၤ, ဒီးတၢ်တကဆှီဘၣ်န့ၣ် အီၣ် နီတမံၤ တဂ့ၤ. အဂ့ၢ်ဒ်အံၤ, ဖိသၣ်န့ၣ် ကကဲထီၣ် ပှၤနစၤရံဖိ လၢယွၤ အဂီၢ် လၢအမိၢ် အဒၢ လီၢ်လံၤလံၤန့ၣ် တုၤ မုၢ်တနံၤ လၢအသံဝဲလီၤ. 8 ဒီးစီၤမၤနိ ဃ့ကညး ယွၤ, ဒီးစံးဝဲဒၣ်, အိ ယကစၢ်ဧၢ, မ်ယွၤ အပှၤကညီ လၢနမၢလီၤ တဂၤန့ၣ် ဟဲက့ၤကဒီးဆူ ပအိၣ်, ဒီးပကမၤ ဖိသၣ် လၢအကအိၣ်ဖျဲၣ် တဂၤ ဒ်လဲၣ်ဒ်လဲၣ်န့ၣ် သိၣ်လိ ပှၤ တက့ၢ်. 9 ဒီးယွၤ ကနၣ် စီၤမၤနိ အကလုၢ်, ဒီးဖဲပိာ်မုၣ်န့ၣ် ဆ့ၣ်နီၤ လၢပျီပူၤ ဒီးယွၤအကလူး ဟဲကဒီး ဆူအအိၣ်လီၤ. ဒီး အဝၤ စီၤမၤနိ တအိၣ်ဘၣ် ဒီးအီၤဘၣ်. 10 ဒီးပိာ်မုၣ်န့ၣ် မၤဝဲ ချ့ချ့ ဒီးဃ့ၢ်ဝဲ, ဒီး ဒုးနဲၣ်တၢ် လၢအဝၤ, ဒီးစံးဘၣ်အီၤ, ကွၢ်ကွၢ်, ပှၤကညီ လၢအဟဲဆူ ယအိၣ်လၢမုၢ်တနံၤန့ၣ် လီၣ်ဖျါထီၣ်လံအသး လၢယမဲာ်ညါလံ. 11 ဒီးစီၤမၤနိန့ၣ် ဂဲၤဆၢထၢၣ်, ဒီးပိာ်အမါ အခံ, ဒီးလဲၤတုၤ လၢပှၤကညီန့ၣ် အအိၣ်, ဒီးစံးဘၣ်အီၤ, နမ့ၢ် ပှၤကညီ လၢအကတိၤတၢ် ဒီးပိာ်မုၣ်န့ၣ် ဧါ. ဒီးစံးဝဲဒၣ် ယၤလီၤ. 12 ဒီးစီၤမၤနိ စံးဝဲဒၣ်, ခဲကနံၣ်အံၤ, နတၢ်ကတိၤ ကကဲထီၣ် တၢ်လီၤ. ပကစံၣ်ညီၣ် ဖိသၣ် ဒ်လဲၣ်, ဒီးပကမၤအီၤ ဒ်လဲၣ်. 13 ဒီးယွၤအကလူးန့ၣ် စံးဘၣ် စီၤမၤနိ, ကယဲၢ် တၢ် လၢယစံးဘၣ်တဲဘၣ် ပိာ်မုၣ်န့ၣ် မ်အတိၢ်န့ၢ် တက့ၢ်. 14 တဘၣ်အီၣ် တၢ်ဘၣ်ဃးဒီး စပံးသၣ် နီတမံၤဘၣ်. ဒီးစပံးထံမ့ၢ်ဂ့ၤ, သံးဧိၤမ့ၤဧိၤမ့ၢ်ဂ့ၤ, မ်အသု တအီ တဂ့ၤ. ဒီးတၢ် လၢအတကဆှီဘၣ်န့ၣ် မ်အသု တအီၣ် နီတမံၤ တဂ့ၤ. ကယဲၢ် တၢ် လၢယမၤလိာ်အီၤန့ၣ် မ်အတိၢ်န့ၢ် တက့ၢ်. 15 ဒီးစီၤမၤနိ စံးဘၣ် ယွၤအကလူးန့ၣ်, မ်ပကဒုးအိၣ်ဒံး နၤ တက့ၢ်. ဒီးပကကတဲာ်ကတီၤ မဲာ်တဲးလဲးဖိ တဒု လၢနဂီၢ်လီၤ. 16 ဒီးယွၤအကလူးန့ၣ် စံးဘၣ် စီၤမၤနိ, နမ့ၢ်ဒုးအိၣ်ဒံးယၤ ဘၣ်ဆၣ်ဒီး, ယတအီၣ်ဘၣ် နကိၣ်ဘၣ်. ဒီးနမ့ၢ်လုၢ် တၢ်လုၢ်မ့ၣ်အူ ဒီး, နဘၣ်လုၢ်အီၤ လၢယွၤလီၤ. အဂ့ၢ်ဒ်အံၤ, စီၤမၤနိ တသ့ၣ်ညါဘၣ် လၢအမ့ၢ် ယွၤအကလူးဘၣ်. 17 ဒီးစီၤမၤနိ စံးဘၣ် ယွၤအကလူးန့ၣ် တုၤ နကတိၤတၢ်န့ၣ် ကဲထီၣ်ဝဲ ဒီး, ဒ်သိး ပကမၤလၤကပီၤနၤဒီး, နမံၤဒ်လဲၣ်. 18 ဒီးယွၤအကလူးန့ၣ် စံးဘၣ်အီၤ, မ့ၢ်ယမံၤ မ့ၢ်တၢ်လီၤလးဒီး, နဃ့ ယမံၤ မ့ၢ်အဘၣ်မနုၤလဲၣ်. 19 ဒီးစီၤမၤနိ ဟံးန့ၢ် မဲာ်တဲးလဲးဖိ, ဒီးတၢ်မၤဘူၣ်ကိၣ်, ဒီးလုၢ်အီၤ လၢယွၤ လၢလၢၢ်တဖျၢၣ် အလိၤ, ဒီးတၢ်လီၤလးမၤအသး, ဒီးစီၤမၤနိ ဒီးအမါ ကွၢ်ဝဲလီၤ. 20 ဒီးတုၤ မ့ၣ်အူလၣ် ထီၣ်ဝဲ လၢတၢ်လုၢ်လီၢ် ဆူမူခိၣ် ဒီး, တၢ်မၤအသး လၢယွၤအကလူးန့ၣ် လဲၤထီၣ် လၢမ့ၣ်အူလၣ် အကျါ လၢတၢ်လုၢ်လီၢ် အဖီခိၣ်, ဒီးစီၤမၤနိ ဒီးအမါ ကွၢ်ဝဲ, ဒီးထိၣ်လီၤပှီၤအသး လၢဟီၣ်ခိၣ် အဖီခိၣ်လီၤ. 21 ဒီးယွၤအကလူးန့ၣ် တလီၣ်ဖျါထီၣ်လၢၤဘၣ်အသး လၢစီၤမၤနိ ဒီးအမါ အမဲာ်ညါဘၣ်. တုၤနုၤတစု စီၤမၤနိ သ့ၣ်ညါဝဲ လၢအမ့ၢ် ယွၤအကလူးလီၤ. 22 ဒီးစီၤမၤနိ စံးဘၣ် အမါ, ပကသံ သပှၢ်တၢၢ်လီၤ. အဂ့ၢ်ဒ်အံၤ, ပထံၣ်ဘၣ်လံ ယွၤလံလီၤ. 23 မ့မ့ၢ် အမါ စံးဘၣ်အီၤ, ယွၤအသး မ့ၢ်အိၣ်လၢအကမၤသံ ပှၤ ဒီး, တတူၢ်လိာ်ဘၣ် တၢ်လုၢ်မ့ၣ်အူ, ဒီးတၢ်မၤဘူၣ်ကိၣ် လၢပစုပူၤဘၣ်. ဒီးတဒုးနဲၣ်ဘၣ် ပှၤ လၢကယဲၢ် တၢ်တဖၣ် ခဲလၢာ်န့ၣ်, ဒီးအကတီၢ်ဖဲအံၤ, တစံးဘၣ်တဲဘၣ် ပှၤ လၢတၢ်တဖၣ် ဒ်အံၤအသိးဘၣ်. 24 ဒီးပိာ်မုၣ်န့ၣ် ဆံးစၢ်န့ၢ် အဖိခွါ, ဒီးယုၢ်အမံၤ လၢစီၤၡံၣ်ၡိၣ်လီၤ. ဒီးဖိသၣ်န့ၣ် ဒိၣ်ထီၣ်, ဒီးယွၤဆိၣ်ဂ့ၤ အီၤလီၤ. 25 ဒီးယွၤအသးထိၣ်ဂဲၤသီအီၤ တဘျီဘျီ လၢဒၣ် အသူၣ်ဒဲ အလီၢ်ပူၤ, လၢစိးရၤ ဒီးအ့ၤၡတိလး အဘၢၣ်စၢၤလီၤ.

1 ဒီးစီၤၡံၣ်ၡိၣ် လဲၤလီၤဆူ တံးမနး, ဒီးထံၣ် ပိာ်မုၣ်တဂၤ လၢတံမနး အပူၤ, လၢပှၤဖလ့ၡသးဖိ အဖိမုၣ် အကျါလီၤ. 2 ဒီးဟဲက့ၤ စံၣ်တဲၤတဲလီၤ အမိၢ်အပၢ်, ဒီးစံးဝဲဒၣ်, ယထံၣ်လံ ပိာ်မုၣ်တဂၤ လၢတံမနး အပူၤ လၢပှၤဖလ့ၡသးဖိ အဖိမုၣ် အကျါလံ, ဒီးခဲကနံၣ်အံၤ မၤန့ၢ်အီၤ လၢယမါ တက့ၢ်. 3 ဒီးအမိၢ်အပၢ် စံးဘၣ်အီၤ, မ့ၢ်ပိာ်မုၣ် လၢနဒီပုၢ်ဝဲၢ် အဖိမုၣ် အကျါ, လၢယပှၤတကလုာ် အကျါန့ၣ် တအိၣ်ဘၣ်ဒီး, နလဲၤမၤန့ၢ် နမါ လၢပှၤတဒိးဘၣ် တၢ်ကူးတရံး, ပှၤဖလ့ၡသးဖိ အကျါန့ၣ် ဧါ. ဒီးစီၤၡံၣ်ၡိၣ် စံးဘၣ် အပၢ်, မၤန့ၢ်အီၤ လၢယဂီၢ် တက့ၢ်. အဂ့ၢ်ဒ်အံၤ, ဘၣ်မး ယသး လၢအီၤလီၤ. 4 (ဘၣ်ဆၣ်ဒီး အမိၢ်အပၢ် တသ့ၣ်ညါဘၣ် လၢတၢ်တမံၤန့ၣ် ဟဲ လၢယွၤ, လၢအဃု အလီၢ် လၢပှၤဖလ့ၡသးဖိန့ၣ်ဘၣ်. ဒီးအကတီၢ်ဖဲန့ၣ် ပှၤဖလ့ၡသးဖိ ပၢ အံၣ်စရ့လးလီၤ). 5 ဒီးစီၤၡံၣ်ၡိၣ် ဒီးအမိၢ် ဒီးအပၢ် လဲၤလီၤဆူ တံးမနး, ဒီး လဲၤတုၤ လၢတံးမနး အစပံး အလီၢ်တဖၣ်, ဒီးကွၢ်ကွၢ် ခ့ယုၢ်ဖိ ကညီၤဝဲ လၢအလိၤလီၤ. 6 ဒီးယွၤအသး အိၣ်ထီၣ် လၢအလိၤ ဆူၣ်ဆူၣ်ကလဲာ်, ဒီးစီၤၡံၣ်ၡိၣ် ဖှီကွံာ်အီၤ, ဒ်အကဖှီ မဲာ်တဲးလဲးဖိ အသိး, ဒီးတၢ်တအိၣ်လၢအစုပူၤ နီတမံၤဘၣ်. ဒီးတၢ် လၢအမၤဝဲန့ၣ် တစံးဘၣ်တဲဘၣ် အမိၢ်အပၢ်ဘၣ်. 7 ဒီးလဲၤလီၤဝဲ ဒီးကတိၤလိာ်အသး ဒီးပိာ်မုၣ်, ဒီးဘၣ်မး စီၤၡံၣ်ၡိၣ် အသး လၢအီၤလီၤ. 8 မုၢ်နံၤတဖၣ် အလီၢ်ခံန့ၣ် ဟဲက့ၤဝဲ ဒ်သိး အကဟံးန့ၢ်အီၤ, ဒီးဃၣ်ကပၤအသး ဒ်သိး အကကွၢ် ခ့ယုၢ် အစိၣ်လီၤ. ဒီးကွၢ်ကွၢ်, ကနဲတဖု, ဒီးကနဲစီ အိၣ်ဝဲ လၢခ့ယုၢ် အစိၣ်ပူၤလီၤ. 9 ဒီးဟံးန့ၢ်ဝဲ လၢအစုပူၤ, ဒီးအီၣ်တၢ် ဒီးလဲၤတၢ်, ဒီးဟဲဆူ အမိၢ်အပၢ် အအိၣ်, ဒီးဟ့ၣ်ဝဲ လၢအီၤ, ဒီးအဝဲသ့ၣ် အီၣ်ဝဲလီၤ. ဘၣ်ဆၣ်ဒီး တစံးဘၣ်အီၤ လၢအဟံးန့ၢ် ကနဲစီ လၢခ့ယုၢ် အစိၣ်ပူၤဘၣ်. 10 ဒီးအပၢ် လဲၤလီၤဆူ ပိာ်မုၣ် အအိၣ်, ဒီးစီၤၡံၣ်ၡိၣ် မၤ တလးမူး အမူးလီၤ. အဂ့ၢ်ဒ်အံၤ, ပှၤဖိၣ်သၣ်ခွါတဖၣ်န့ၣ် မၤဝဲ ဒ်န့ၣ်လီၤ. 11 ဒီးတုၤ ပှၤထံၣ်အီၤ ဒီး, တၢ်မၤအသး လၢအဟံးန့ၢ် ဟဲစိာ် အတံၤသကိး သၢဆံ, ဒီးအိၣ်ဝဲ ဒီးအီၤလီၤ. 12 ဒီးစီၤၡံၣ်ၡိၣ် စံးဘၣ်အီၤ, ယကပှိၤပှီၢ်တၢ် ဒီးသုလီၤ. တၢ်အမူး နွံနံၤ အတီၢ်ပူၤန့ၣ် သုမ့ၢ်ဖးန့ၢ်ယၤ, ဒီးထံၣ်န့ၢ် အီၤ ဒီး, ယကဟ့ၣ်သု လၢဆ့ဖှီဝါ အဘ့ၣ် သၢဆံ ဒီးတၢ် ကလံၤ သုသး အဂီၢ် အဘျီ သၢဆံလီၤ. 13 မ့မ့ၢ်သုဖးန့ၢ် ယၤ မ့ၢ်တသ့ဘၣ်ဒီး, သုဘၣ်ဟ့ၣ်ယၤ လၢဆ့ဖှီဝါ အဘ့ၣ် သၢဆံ ဒီးတၢ်ကလံၤ ယသး အဂီၢ် အဘျီ သၢဆံလီၤ. ဒီးအဝဲသ့ၣ် စံးဝဲဒၣ်, ပှိၤပှီၢ် နတၢ်ပှိၤပှီၢ် တက့ၢ်, ဒီးပကနၢ်ဟူ တၢ်လီၤ. 14 ဒီးအဝဲဒၣ် စံးဘၣ်အီၤ, လၢတၢ်အီၣ်တၢ် အပူၤန့ၣ် ဟဲထီၣ် တၢ်အီၣ်, ဒီး လၢတၢ်အဆူၣ် အပူၤန့ၣ် ဟဲထီၣ် တၢ်အဆၢ, ဒီးသၢနံၤ အတီၢ်ပူၤန့ၣ် ဖးတၢ်ပှိၤပှီၢ်န့ၣ် တသ့ဘၣ်. 15 ဒီး လၢမုၢ်နွံနံၤတနံၤန့ၣ် တၢ်မၤအသး လၢအဝဲသ့ၣ်တဖၣ်န့ၣ် စံးဘၣ် စီၤၡံၣ်ၡိၣ် အမါ, လွဲကဒံလွဲကဒါ နဝၤ ဒ်သိး အကဖးန့ၢ် ပှၤ လၢတၢ်ပှိၤပှီၢ်န့ၣ် တက့ၢ်. ပကဆူးထီၣ်ကွံာ် ဘၣ်ဖုး နၤ ဒီးနပၢ် အဟံၣ် လၢမ့ၣ်အူလီၤ. သု ကိးန့ၢ် ပှၤ ဒ်သိး သုကဟံးန့ၢ် ပတၢ် စ့ၢ်ကီးဧါ. မ့ၢ်ဒ်န့ၣ် တမ့ၢ်ဘၣ်ဧါ. 16 ဒီးစီၤၡံၣ်ၡိၣ် အမါ အမဲာ်ထံလီၤ လၢ အဖီခိၣ် ဒီးစံးဝဲဒၣ် ထဲနသးဟ့ယၤလီၤ. နတအဲၣ်ဘၣ် ယၤဘၣ်. နပှိၤပှီၢ်တၢ် ဒီးယပှၤတကလုာ်ဒၣ်ယဲ အဖိ, ဒီးနတဖးန့ၢ်ဘၣ် ယၤဘၣ်. ဒီးစံးဝဲဒၣ်, ကွၢ်ကွၢ်, ယတဖးန့ၢ်ဘၣ် ယမိၢ်ယပၢ်ဘၣ်, ဒီးယကဖးန့ၢ်နၤ စ့ၢ်ကီးဧါ. 17 ဒီးနွံနံၤ လၢအမူးအိၣ် အတီၢ်ပူၤန့ၣ် အမဲာ်ထံလီၤ လၢအဖီခိၣ်, ဒီးမုၢ်နွံနံၤတနံၤန့ၣ် တၢ်မၤအသး လၢအဖးန့ၢ်အီၤလီၤ. အဂ့ၢ်ဒ်အံၤ, သဆၣ်ထီၣ် ဆူၣ်အခံ, ဒီး အဝဲဒၣ် ဖး တၢ်ပှိၤပှီၢ် လၢအပှၤတကလုာ်ဒၣ်ဝဲ အဖိလီၤ. 18 ဒီးမုၢ်နွံနံၤတနံၤန့ၣ် လၢမုၢ်တချုး လီၤနုာ်ဒံးဘၣ်ဒီး, ဝ့ၢ် အပှၤကညီ စံးဘၣ်အီၤ, တၢ် လၢအဆၢန့ၢ် ကနဲစီ မ့ၢ်မနုၤ တမံၤလဲၣ်, ဒီးတၢ် လၢအဆူၣ်န့ၢ် ခ့ယုၢ် မ့ၢ်မနုၤတမံၤလဲၣ်. ဒီးအဝဲဒၣ် စံးဘၣ်အီၤ, သုမ့ၢ် တထဲၣ်တၢ် ဒီးယဂီၤဖံးမိၢ် တဒု ဘၣ်ဒီး, သုတထံၣ်န့ၢ်ဘၣ် ယတၢ်ပှိၤပှီၢ်ဘၣ်. 19 ဒီးယွၤအသး လီၤဘၣ် လၢအလိၤ, ဒီးလဲၤလီၤဝဲဆူ အၤၡကလိၣ်, ဒီးမၤသံ ပှၤကညီ သၢဆံ လၢအကျါ, ဒီးမၤန့ၢ် အတၢ်ဖိတၢ်လံၤ, ဒီးဟ့ၣ် တၢ်ကလံၤ အသးအဂီၢ်တဖၣ် လၢပှၤ လၢအဖး တၢ်ပှိၢ်ပှီၢ်န့ၣ်လီၤ. ဒီးအသးထီၣ်, ဒီးလဲၤဝဲဆူ အပၢ် အဟံၣ်ပူၤလီၤ. 20 မ့မ့ၢ် စီၤၡံၣ်ၡိၣ် အမါန့ၣ် တၢ်ဟ့ၣ်လီၤအီၤ လၢပှၤ လၢအဝဲဒၣ် မၤတ့ၢ်အီၤ လၢအသကိး တဂၤန့ၣ်လီၤ.

1 ဒီးမုၢ်နံၤတဖၣ်န့ၣ် အလီၢ်ခံ လၢကူးဘုကၠူၣ် အမုၢ်နံၤတဖၣ် အပူၤန့ၣ် တၢ်မၤအသး လၢစီၤၡံၣ်ၡိၣ် လဲၤအိၣ်သကိး အမါ အိၣ်ဒီး မဲာ်တဲးလဲးဖိ တဒု, ဒီးစံးဝဲဒၣ်, ယကလဲၤနုာ်ဆူ ယမါ အအိၣ် လၢဒၢးပူၤလီၤ. မ့မ့ၢ် ပိာ်မုၣ် အပၢ်န့ၣ် တပျဲလဲၤနုာ်ဘၣ်အီၤဘၣ်. 2 ဒီးအပၢ် စံးဝဲဒၣ်, ယဆိကမိၣ်နီၢ်နီၢ် လၢနသးဟ့အီၤ သပှၢ်တၢၢ်, ဒီးယဟ့ၣ်အီၤ လၢနတံၤနသကိး တဂၤန့ၣ်လီၤ. အပုၢ်ပိာ်မုၣ် ဂ့ၤန့ၢ် အီၤ တက့ၢ်, တမ့ၢ်ဘၣ်ဧါ. ဟံးန့ၢ်လၢ်အီၤ လၢအလီၢ် တက့ၢ်. 3 ဒီးစီၤၡံၣ်ၡိၣ် စံး လၢအဂ့ၢ်အကျိၤ, ယမ့ၢ်မၤ ပှၤဖလ့ၡသးဖိ လၢတၢ်အၢ ဘၣ်ဆၣ်ဒီး, ယတၢ်ဒဲးဘး တအိၣ်ဘၣ် ထဲသိးဒီးအီၤဘၣ်. 4 ဒီးစီၤၡံၣ်ၡိၣ် လဲၤတၢ် ဒီး ဖီၣ်န့ၢ် ထွံၣ်ဟီၣ်ခိၣ် သၢကယၤ, ဒီးဟံးန့ၢ် ဆှီတဖၣ်, ဒီးဃၣ် တၢ်အမဲၢ် ဒီးတၢ်အမဲၢ်, ဒီးပာ် ဆှီတကဒိၣ် လၢမဲၢ်ခံဘိ အဘၢၣ်စၢၤလီၤ. 5 ဒီးဒွဲၣ်ထီၣ် ဆှီတဖၣ် လၢမ့ၣ်အူ, ဒီးပျၢ်လီၤအီၤ ဒ်သိး အကလဲၤ လၢပှၤဖလ့ၡသးဖိ အဘု လၢအဆၢထၢၣ် အကျါ, ဒီးမ့ၣ်အူ အီၣ်ကွံာ် ဘုကဒိၣ်, ဒီးဘု လၢအဆၢထၢၣ်, ဒီးစပံး အလီၢ်တဖၣ်, ဒီးသ့ၣ်စၤယံး အလီၢ်တဖၣ်န့ၣ်လီၤ. 6 ဒီးပှၤဖလ့ၡသးဖိ စံးဝဲဒၣ်, မ့ၢ်မတၤ မၤ တၢ်အံၤလဲၣ်, ဒီးပှၤစံးဆၢဝဲ, ပှၤတံးမနးဖိ အမာ် စီၤၡံၣ်ၡိၣ်လီၤ. အဂ့ၢ်ဒ်အ့ၤ, အဝဲဒၣ် ဟံးန့ၢ် အမါ, ဒီးဟ့ၣ်လီၤအီၤ လၢအတံၤအသကိး တဂၤန့ၣ်လီၤ. ဒီးပှၤဖလ့ၡသးဖိ ဟဲထီၣ်, ဒီးဆူးကွံာ် ပိာ်မုၣ်န့ၣ် ဒီးအပၢ် လၢမ့ၣ်အူလီၤ. 7 ဒီးစီၤၡံၣ်ၡိၣ် စံးဘၣ်အီၤ, သုမၤတၢ် ဒ်အံၤသိး ဘၣ်ဆၣ်ဒီး, ယကမၤဆၢ တၢ်အၢ လၢသု, ဒီး လၢတၢ်န့ၣ် အလီၢ်ခံ ယကဆိတ့ၢ်လီၤ. 8 ဒီးကျီကွံာ်အီၤ လၢခီၣ်ဒုၣ် လၢကံၣ်ဒုၣ် အဖီခိၣ် လၢတၢ်ကျီသံကွံာ်ဖးဒိၣ်လီၤ. ဒီးလဲၤလီၤ, ဒီးအိၣ်ဝဲဆိးဝဲ လၢလၢၢ်အကဆူး ဧ့ၤတၣ် အပူၤလီၤ. 9 ဒီးပှၤဖလ့ၡသးဖိ လဲၤထီၣ်, ဒီးသူၣ်ဒဲ လၢယူဒၤ အပူၤ ဒီးသလၣ်ထီၣ်အသး လၢလ့ၤဃံ အပူၤလီၤ. 10 ဒီးယူဒၤ အပှၤကညီ စံးဝဲဒၣ်, သုဟဲထီဒါ ပှၤ ဘၣ်မနုၤလဲၣ်, ဒီးစံးဆၢအီၤ, ပဟဲထီၣ် ဒ်သိး ပကစၢဃာ် စီၤၡံၣ်ၡိၣ် ဒ်သိး ပကမၤအီၤ ဒ်အမၤပှၤ အသိးန့ၣ်လီၤ. 11 ဒီးပှၤယူဒၤဖိ အပှၤကညီ သၢကထိ လဲၤထီၣ်ဆူ လၢၢ် အကဆူး ဧ့ၤတၣ်, ဒီးစံးဘၣ် စီၤၡံၣ်ၡိၣ်, ပှၤဖလ့ၡသးဖိ မ့ၢ် ပှၤပၢပှၤန့ၣ် နတသ့ၣ်ညါဘၣ်ဧါ. တၢ် လၢနမၤပှၤ မ့ၢ်မနုၤ တမံၤအံၤလဲၣ်. ဒီးစံးဘၣ်အီၤ, ဒ်အဝဲသ့ၣ်တဖၣ် မၤယၤ အသိး ယမၤလံအီၤ ဒ်န့ၣ်အသိးလံ. 12 ဒီးအဝဲသ့ၣ်တဖၣ်န့ၣ် စံးဘၣ်အီၤ, ပဟဲ ဒ်သိး ပကစၢဃာ်နၤ, လၢပကဟ့ၣ်လီၤနၤ လၢပှၤဖလ့ၡသးဖိ အစုပူၤ အဂ့ၢ်လီၤ. ဒီးစီၤၡံၣ်ၡိၣ် စံးဘၣ်အီၤ, ဆိၣ်တၢ် ဒီး ယၤ လၢသုတကျီကွံာ်ဘၣ်ယၤ, သုကစၢ်ဒၣ်သုဝဲဘၣ်န့ၣ် တက့ၢ်. 13 ဒီးအဝဲသ့ၣ် ကတိၤတၢ် ဒီးအီၤ ဒီးစံးဝဲဒၣ်, တမ့ၢ်ဘၣ်, မ့ၢ်ပကစၢဃာ်နၤ, ဒီးဟ့ၣ်လီၤကွံာ်နၤ လၢအစုပူၤလီၤ. ဒီးပတမၤသံဘၣ်နၤ လ့ၤတက့ၤဘၣ်. ဒီးစၢဃာ်အီၤ လၢပျံၤသီ ခံဘိ, ဒီးဟဲစိာ်ထီၣ်အီၤ လၢလၢၢ်န့ၣ်လီၤ. 14 တုၤအတုၤ လၢလ့ၤဃံ ဒီးပှၤဖလ့ၡသးဖိ ကိးပသူထီၣ် လၢအဖီခိၣ်, ဒီးယွၤအသး လီၤဘၣ် လၢအလိၤ ဆူၣ်ဆူၣ်ကလဲာ်, ဒီးပျံၤတဖၣ် လၢအအိၣ် လၢအစုဒုၣ်လိၤန့ၣ် ကဲထီၣ်ဝဲ ဒ်ဘဲဘျံး လၢမ့ၣ်အူ အီၣ်ကွံာ်အီၤ အသိးန့ၣ် ဒီးတၢ်စၢဃာ်အစု လီၤဃ့ၣ်ကွံာ်ဝဲလီၤ. 15 ဒီးထံၣ်န့ၢ်ဝဲ လၢကသ့ၣ်ယီၤ အခၣ်ဃံသံကစဲာ် တဘိ, ဒီးယူာ်ထီၣ် အစု ဒီးဟံးန့ၢ်အီၤ, ဒီးကျီကွံာ် ပှၤတကထိ လၢအီၤလီၤ. 16 ဒီးစီၤၡံၣ်ၡိၣ် စံးဝဲဒၣ်, လၢကသ့ၣ်ယီၤ အခၣ်ဃံ, တပူ ခံပူ, လၢကသ့ၣ်ယီၤ အခၣ်ဃံ ယကျီကွံာ်လံ ပှၤတကထိလံ. 17 ဒီးတုၤ အကတိၤတၢ် ဝံၤဒီး တၢ်မၤအသး လၢအကွံာ်တ့ၢ်ကွံာ် တၢ်အခၣ်ဃံ လၢအစုပူၤ, ဒီးကိးတၢ်အလီၢ် တပူၤန့ၣ် လၢရၤမးလ့ၤဃံလီၤ. 18 ဒီးတၢ်သူအသး လၢထံ ဒိၣ်မးလီၤ, ဒီးကိးထီၣ် ယွၤ, ဒီးစံးဝဲဒၣ်, နဟ့ၣ်လီၤလံ တၢ်အုၣ်က့ၤခီၣ်က့ၤဖးဒိၣ် တမံၤအံၤ လၢနခ့နပှၤ အစုပူၤလံ, ဒီးခဲကနံၣ်အံၤ ယကသံ လၢတၢ်သူယသး လၢထံ အဃိ, ဒီးလီၤဘၣ် လၢပှၤ တဒိးဘၣ် တၢ်ကူးတရံး အစုပူၤ စ့ၢ်ကီးဧါ. 19 ဒီးယွၤ မၤသ့ၣ်ဖး တၢ်အိပူၤ လၢလ့ၤဃံ အပူၤ, ဒီးထံ ဟဲထီၣ် လၢအပူၤ, ဒီးအီဝဲ, ဒီးအသး ဟဲက့ၤကဒါက့ၤ ဒီးအသး ကျၢၤထီၣ်လီၤ. မၤသးဒ်န့ၣ်ဒီး ယုၢ်ဝဲ အမံၤ လၢဧ့ၣ်ဟးကိရ့ၤ လၢအအိၣ်ဝဲ လၢလ့ၤဃံ အပူၤ တုၤ မုၢ်မဆါ တနံၤအံၤလီၤ. 20 ဒီး လၢပှၤဖလ့ၡသးဖိ အမုၢ်နံၤတဖၣ်န့ၣ် စံၣ်ညီၣ် အံၣ်စရ့လး အနံၣ် ခံဆံလီၤ.

1 ဒီးစီၤၡံၣ်ၡိၣ် လဲၤဝဲဆူ ဂါစၤ, ဒီးထံၣ်ဘၣ် ပှၤဃဲသဲမုၣ် တဂၤ ဖဲန့ၣ်, ဒီးလဲၤနုာ်ဆူ အအိၣ်လီၤ. 2 ဒီးပှၤစံးဘၣ် ပှၤဂါစၤဖိ ဒီးစံးဝဲဒၣ်, စီၤၡံၣ်ၡိၣ် ဟဲဖဲအံၤလီၤ. ဒီးအဝဲသ့ၣ်တဖၣ်န့ၣ် အိၣ်ဝးတရံးအီၤ, ဒီးခိးခူသူၣ်အီၤ သီတနၤကျၢၤ ဖဲဝ့ၢ် အပဲတရီ, ဒီးအိၣ်ဘှီၣ်ကလာ် သီတနၤကျၢၤ ဒီးစံးဝဲဒၣ်, လၢမုၢ်ဂီၤန့ၣ်, တုၤ တၢ်ကပီၤထီၣ်ဒီး, ပကမၤသံအီၤလီၤ. 3 ဒီးစီၤၡံၣ်ၡိၣ် မံဝဲ တုၤဖးဖီမုၢ်, ဒီး လၢဖးဖီမုၢ်န့ၣ် ဂဲၤဆၢထၢၣ် ဒီး ဟံးန့ၢ် ဝ့ၢ်အပဲတရီ အတြဲၤ, ဒီးကျဲစၢၤထူၣ် ခံထူၣ်, ဒီးလဲၤတၢ် ဒီးအီၤ, ဒီးနီၣ်ဘိ, ဒီးတၢ်ခဲလၢာ်, ဒီး ပာ်ထီၣ်အီၤ လၢအဖံဘၣ်ခိၣ်, ဒီးစိာ်ထီၣ်အီၤ ဆူကစၢၢ်ခိၣ် လၢအအိၣ် လၢဃ့ဘြိၣ် အမဲာ်ညါလီၤ. 4 ဒီးတၢ်န့ၣ်တဖၣ် အလီၢ်ခံ တၢ်မၤအသး လၢအအဲၣ် ပိာ်မုၣ်တဂၤ လၢကစၢၢ်ကဆူး စိရ့း အပူၤ, ဒီးအမံၤမ့ၢ် နီၢ်ဒလံလၤလီၤ. 5 ဒီးပှၤဖလ့ၡသးဖိ အပဒိၣ်ဖးဒိၣ်တဖၣ် ဟဲဆူအအိၣ်, ဒီးစံးဘၣ်အီၤ, လွဲန့ၢ်အီၤ, ဒီးအဂံၢ်ဆူၣ် အဘါဆူၣ်န့ၣ်မ့ၢ် အအိၣ် လၢမနုၤတမံၤလဲၣ်န့ၣ်, ဒီးပ ကမၤဃၣ်အီၤ လၢမနုၤမနုၤလဲၣ်န့ၣ် ကွၢ် တက့ၢ်, ဒ်သိး ပကစၢဃာ်အီၤ, ဒီးမၤနးမၤဖှီၣ်အီၤ, ဒီးပကဟ့ၣ်လီၤနၤ လၢစ့တဂၤ အဘ့ၣ် တကထိ တကယၤ, တဂၤ အဘ့ၣ် တကထိ တကယၤ ကိးအဂၤဒဲးလီၤ. 6 ဒီးနီၤဒလံလၤ စံးဘၣ် စီၤၡံၣ်ၡိၣ်, နဂံၢ်ဆူၣ်နဘါဆူၣ် အိၣ်လၢမနုၤတမံၤလဲၣ်, ဒီးပှၤကစၢဃာ်နၤ ဒ်သိး အကမၤနးမၤဖှီၣ်နၤ လၢမနုၤလဲၣ်န့ၣ် ဒုးနဲၣ်လၢ်ယၤ တက့ၢ်. 7 ဒီးစီၤၡံၣ်ၡိၣ် စံးဘၣ်အီၤ, ပှၤမ့ၢ်စၢ်ဃာ်ယၤ လၢပျံၤဆှီၣ်သံကစဲာ် လၢအတဃ့ဒံးဘၣ် နွံဘိ ဒီး, ယဂံၢ်ယဘါ ကစၢ်လီၤ, ဒီးယကမၤသး ဒ်ပှၤကညီ အဂၤ အသိးန့ၣ်လီၤ. 8 ဒီးပှၤဖလ့ၡသးဖိ အပဒိၣ်ဖးဒိၣ် ဟဲစိာ်န့ၢ်အီၤ လၢပျံၤဆှီၣ်သံကစဲာ် လၢအတဃ့ဒံးဘၣ် နွံဘိ, ဒီးအဝဲဒၣ် စၢဃာ် စီၤၡံၡိၣ် လၢအီၤလီၤ. 9 (ဒီးပှၤခိးခူသူၣ်တၢ် လၢအဂီၢ်န့ၣ် ဆ့ၣ်နီၤဝဲ လၢဒၢးပူၤလီၤ) ဒီးစံးဘၣ်အီၤ, ပှၤဖလ့ၡသးဖိ အိၣ်လၢနဖီခိၣ်, စီၤၡံၣ်ၡိၣ်ဧၢ, ဒီးအဝဲဒၣ် ထုးတဲာ်ကွံာ် ပျံၤဆှီၣ်န့ၣ်, ဒ်လုၢ်ခီမၤအအ့ၣ်နၢ မ့ၣ်အူ အသိးန့ၣ်လီၤ. ဒီးပှၤတသ့ၣ်ညါဘၣ် အဂံၢ်အဘါဘၣ်လီၤ. 10 ဒီးနီၢ်ဒလံလၤ စံးဘၣ် စီၤၡံၣ်ၡိၣ်, ကွၢ်ကွၢ်, နမၤတရီတပါယၤ, ဒီးကတိၤတ့ၢ် တၢ်ကဘျံးကဘျၣ် ဒီးယၤ လီၤ. ခဲကနံၣ်အံၤ ဒုးနဲၣ်လၢ်ယၤ လၢတၢ် လၢပှၤကစၢဃာ်နၤ တမံၤန့ၣ် တက့ၢ်. 11 ဒီးစံးဘၣ်အီၤ, ပှၤမ့ၢ်စၢဃာ်ယၤ လၢပျံၤပိၤအသးသီ လၢပှၤတမၤဘၣ် လၢအီၤ ဒီး, ယဂံၢ်ယဘါ ကစၢ်လီၤ, ဒီး ယကကဲထီၣ် ဒ်ပှၤကညီအဂၤ အသိးန့ၣ်လီၤ. 12 ဒီးနီၢ်ဒလံလၤ ဟံးန့ၢ် ပျံၤပိၤအသးသီ, ဒီးစၢဃာ်ဝဲ လၢအီၤ, ဒီးစံးဝဲဒၣ်, ပှၤဖလ့ၡသးဖိ အိၣ်ဝဲ လၢနဖီခိၣ် စီၤၡံၣ်ၡိၣ်ဧၢ, (ဒီးပှၤခိးခူသူၣ်တၢ်န့ၣ် အိၣ်ဝဲ လၢဒၢးပူၤ လီၤ). ဒီးအဝဲဒၣ် ထုးတဲာ်ကွံာ် ပျံၤ လၢအစုလိၤ ဒ်လုၢ်တဘိ အသိးန့ၣ်လီၤ. 13 ဒီးနီၢ်ဒလံလၤ စံးဘၣ် စီၤၡံၣ်ၡိၣ်, တုၤ ခဲကနံၣ်အံၤ နမၤတရီတပါယၤ, ဒီးကတိၤ တၢ်ကဘျံးကဘျၣ်လီၤ. ဒုးနဲၣ် ယၤ လၢတၢ် လၢပှၤကစၢဃာ်နၤ တမံၤန့ၣ် တက့ၢ်. ဒီးစံးဝဲဒၣ်, နမ့ၢ် ထါ ယခိၣ်သူ အဘိၣ် နွံဘိၣ် လၢထၣ်ပူၤန့ၣ်လီၤ. 14 ဒီးပျၤနုာ်ဃၣ် နီၣ်ပျၤ, ဒီးစံးဘၣ်အီၤ, ပှၤဖလ့ၡသးဖိ အိၣ်ဝဲ လၢနဖီခိၣ်, စီၤၡံၣ်ၡိၣ်ဧၢ, ဒီးဖုသံနီၣ်ထီၣ်, ဒီး ဟးထီၣ်ဝဲ အိၣ်ဒီး နီၣ်ဘိ အနီၣ်ပျၤ ဒီးထၣ်န့ၣ်လီၤ. 15 ဒီးစံးဘၣ်အီၤ, နသး တအိၣ်ဘၣ် ဒီးယၤ ဘၣ်ဒီး, နစံး နအဲၣ်ယၤန့ၣ် ကသ့ဒ်လဲၣ်, နမၤတရီတပါယၤ သၢဘျီလံ. နဂံၢ်ဆူၣ်နဘါဆူၣ်န့ၣ်မ့ၢ် အအိၣ် လၢမနုၤမနုၤလဲၣ်န့ၣ် နတဒုးနဲၣ်ဘၣ် ယၤဘၣ်. 16 ဒီးတုၤ အမၤဆူၣ်အီၤ ကိးနံၤဒဲး လၢအတၢ်ကတိၤတဖၣ်, ဒီးထိၣ်ဂဲၤအီၤ, ဒီးမၤကိၢ်အသး တုၤအကသံတ့ၢ်ဒီး, 17 တၢ်မၤအသး လၢအကတိၤတၢ် ဒီးအီၤ လၢအသး ဒီဖျၢၣ်ညါ, ဒီးစံးဘၣ်အီၤ, ဒီလူၤ တဘၣ်ဘၣ် ယခိၣ်ဘၣ်. အဂ့ၢ်ဒ်အံၤ, ယမ့ၢ် ပှၤနစၤရံဖိ လၢယွၤ အဂီၢ် လၢယမိၢ် အဒၢ လီၢ်လံၤလံၤန့ၣ်လီၤ. ပှၤမ့ၢ်လူၤ ယခိၣ် ဒီး, ယဂံၢ်ယဘါ ကဟးထီၣ်ကွံာ် လၢယၤ, ဒီးယကမၤသး ဒ်ကယဲၢ် ပှၤကညီ အသိးန့ၣ်လီၤ. 18 ဒီးနီၢ်ဒလံလၤ ထံၣ်ဝဲ လၢအစံးဘၣ်အီၤ လၢအသး ဒီဖျၢၣ်ညါ, ဒီးမၢလီၤ တၢ်ကိးန့ၢ် ပှၤဖလ့ၡသးဖိ ပဒိၣ်ဖးဒိၣ်, ဒီးစံးဝဲဒၣ်, ဟဲထီၣ် တဘျီအံၤ တက့ၢ်. အဂ့ၢ်ဒ်အံၤ, အဝဲ ဒုးနဲၣ်လံယၤ လၢအသး ဒီဖျၢၣ်ညါလံ. ဒီးပှၤဖလ့ၡသးဖိ အပဒိၣ်ဖးဒိၣ် ဟဲထီၣ်ဆူ အအိၣ်, ဒီးဟဲစိာ် စ့ လၢအစုပူၤလီၤ. 19 ဒီးပိာ်မုၣ် ဒုးမံအီၤ လၢအကံၣ်လူၢ်ခိၣ်, ဒီး ကိးန့ၢ် ပှၤတဂၤ, ဒီးမၢ အလူၤကွံာ် အခိၣ်သူ အဘိၣ် နွံဘိၣ်, ဒီးပိာ်မုၣ်န့ၣ် မၤနးမၤဖှီၣ်သီအီၤ, ဒီးအဂံၢ်အဘါ ဟးထီၣ်ကွံာ် လၢအီၤလီၤ. 20 ဒီးစံးဝဲဒၣ်, ပှၤဖလ့ၡသးဖိ အိၣ်လၢနဖီခိၣ်, စီၤၡံၣ်ၡိၣ်ဧၢ, ဒီးဖုသံနီၣ်ထီၣ်, ဒီးစံးဝဲဒၣ်, ယကဟးထီၣ် ဒ်တၢ်တဘျီတဘျီ အသိးန့ၣ်, ဒီးမၤဝး ယသးလီၤ. ဒီးတသ့ၣ်ညါဘၣ် လၢယွၤ ဟးထီၣ်ကွံာ်လံ လၢအလိၤဘၣ်. 21 ဒီးပှၤဖလ့ၡသးဖိ ဟံးန့ၢ်အီၤ, ဒီးအူခွဲးထီၣ်ကွံာ် အမဲာ်, ဒီးဟဲစိာ်အီၤဆူ ဂါစၤ အပူၤ, ဒီးစၢဃာ်အီၤ လၢသွဲတိၢ်, ဒီးအဝဲဒၣ် ဂူာ် ဆၢၣ်ဂူာ် လၢဃိာ်ပူၤလီၤ. 22 ဒီး လၢပှၤလူၤကွံာ် အခိၣ်သူ အလီၢ်ခံန့ၣ် အခိၣ်သူထီၣ် ကဒီးအသီလီၤ. 23 ဒီးပှၤဖလ့ၡသးဖိ အပဒိၣ်ဖးဒိၣ်တဖၣ် အိၣ်ဖှိၣ်ရိဖှိၣ် ဒ်သိး အကလုၢ် တၢ်လုၢ်ဖးဒိၣ် လၢအကစၢ် ဒၤကိၣ်, ဒီးသူၣ်ခုသးခုလီၤ. အဂ့ၢ်ဒ်အံၤ, စံးဝဲဒၣ်, ပကစၢ် ဟ့ၣ်လီၤလံ ပဒုၣ်ပဒါ စီၤၡံၣ်ၡိၣ် လၢပစုပူၤလံ. 24 ဒီးပှၤဂီၢ်မုၢ် ထံၣ်ဘၣ်အီၤ, ဒီးစံးထီၣ်ပတြၢၤ အကစၢ် လီၤ. အဂ့ၢ်ဒ်အံၤ, အဝဲသ့ၣ် စံးဝဲဒၣ်, ပကစၢ် ဟ့ၣ်လီၤလံ လၢပစုပူၤ ပဒုၣ်ပဒါ, ဒီးပှၤ လၢအမၤဟးဂီၤ ပထံပကီၢ်, လၢအမၤသံ ပှၤ လၢပကျါ အါဂၤလံ. 25 ဒီးတုၤ အသးမုာ်ထီၣ် ဒီး, တၢ်မၤအသး လၢအစံးဝဲဒၣ်, ကိးန့ၢ် စီၤၡံၣ်ၡိၣ် ဒ်သိး အကလိာ်ကွဲတၢ် လၢပဂီၢ် တက့ၢ်. ဒီးတၢ်ကိးန့ၢ် စီၤၡံၣ်ၡိၣ် လၢဃိာ်ပူၤ, ဒီးလိာ်ကွဲဝဲ လၢအမဲာ်ညါ, ဒီးတၢ်ပာ်အီၤ လၢဟံၣ်ထူၣ် အကဆူးပူၤလီၤ. 26 ဒီးစီၤၡံၣ်ၡိၣ် စံးဘၣ် ဖိၣ်သၣ်ခွါတဂၤ လၢအဟံး အစု, ဒုးဟံးယၤ လၢထူၣ် လၢဟံၣ်ဆၢထၢၣ် လၢအဖီခိၣ်, ဒ်သိး ယကသန့ၤယသး လၢအီၤန့ၣ် တက့ၢ်. 27 ဒီးဟံၣ်န့ၣ် ပှဲၤဝဲ ဒီး ပိာ်မုၣ် ဒီးပိာ်ခွါ, ဒီးပှၤဖလ့ၡသးဖိ အပဒိၣ်ဖးဒိၣ် ခဲလၢာ် အိၣ်ဝဲဖဲန့ၣ်, ဒီး လၢဟံၣ်ခိၣ်န့ၣ် ပိာ်မုၣ် ဒီးပိာ်ခွါ အိၣ် သၢကထိ ဃၣ်ဃၣ် လၢအကွၢ် စီၤၡံၣ်ၡိၣ် လိာ်ကွဲတၢ်လီၤ. 28 ဒီးစီၤၡံၣ်ၡိၣ် ကိးထီၣ် ယွၤ, ဒီးစံးဝဲဒၣ်, ကစၢ်ဧၢ, သ့ၣ်နီၣ်ထီၣ်က့ၤလၢ် ယၤ, ဒီးဒုးဆူၣ်ထီၣ် ယၤ ထဲအအံၤတဘျီ ဒ်သိး ယကမၤဆၢ ပှၤဖလ့ၡသးဖိ လၢယမဲာ်ခံတိၣ် အဃိန့ၣ် တက့ၢ်. 29 ဒီးစီၤၡံၣ်ၡိၣ် ဟံးဃာ် ထူၣ် ခံထူၣ် လၢတၢ်သးကံၢ်ပူၤ လၢဟံၣ်ဆၢထၢၣ် လၢအဖီခိၣ်, ဒီးသန့ၤအသး လၢအီၤ, တထူၣ် လၢအစုထွဲ, ဒီးတထူၣ် လၢအစုစ့ၣ်လီၤ. 30 ဒီးစီၤၡံၣ်ၡိၣ် စံးဝဲဒၣ်, မ်ယသံ ဒီးပှၤဖလ့ၡသးဖိ တက့ၢ်. ဒီးသကူးလီၤအသး လၢအဂံၢ်အဘါ, ဒီးဟံၣ်န့ၣ် လီၤပှီၢ်ဝဲ လၢပဒိၣ်ဖးဒိၣ် အဖီခိၣ်, ဒီး လၢကယဲၢ် ပှၤလၢအအိၣ် လၢအပူၤ အဖီခိၣ်လီၤ. ဒီး လၢအသံန့ၣ် မၤသံ ပှၤ အါန့ၢ် အမၤသံ လၢအမူဒံး အဖၢမုၢ် တက့ၢ်လီၤ. 31 ဒီးအဒီပုၢ်ဝဲၢ်, ဒီးအပၢ် အပှၤဟံၣ်ဖိ ခဲလၢာ်န့ၣ် လဲၤလီၤ, ဒီးဟံးန့ၢ်အီၤ, ဒီးဟဲစိာ်အီၤ, ဒီးခူၣ်လီၤကွံာ်အီၤ လၢစိးရၤ ဒီးအ့ၤၡတိလး အဘၢၣ်စၢၤ, လၢအပၢ် စီၤမၤနိ အသွၣ်ခိၣ် အပူၤလီၤ. ဒီးစံၣ်ညီၣ် အံၣ်စရ့လး အနံၣ် ခံဆံလီၤ.

1 ဒီးပှၤ လၢကစၢၢ် အ့ဖရဲၣ် အိၣ်ဝဲ တဂၤ, ဒီးအမံၤမ့ၢ် စီၤမံၤကါလီၤ. 2 ဒီးစံးဘၣ် အမိၢ်, စ့ တကထိ တကယၤ လၢတၢ်ဟံးန့ၢ် လၢနၤ, လၢနဆိၣ်အၢတၢ် အဃိ, ဒီး ကတိၤတၢ် လၢယနၢ်ပူၤ လၢအဂ့ၢ်န့ၣ်, ကွၢ်ကွၢ်, စ့န့ၣ် အိၣ်ဒီး ယၤလီၤ. ယဟံးန့ၢ်ယဲလီၤ. ဒီးအမိၢ် စံးဝဲဒၣ်, မ်နဘၣ် တၢ်ဆိၣ်ဂ့ၤ လၢယွၤ တက့ၢ်. ယဖိခွါဧၢ. 3 ဒီးဟ့ၣ်က့ၤ စ့ တကထိ တကယၤ လၢအမိၢ် ဝံၤဒီး, အမိၢ် စံးဝဲဒၣ်, ယပာ်စီဆှံ စ့န့ၣ် လၢယွၤ သပှၢ်တၢၢ် လၢယစုပူၤ လၢယဖိခွါ အဂီၢ်, ဒ်သိး အကတ့ တၢ်ဂီၤစိးပျၤအသး ဒီးတၢ်ဂီၤသိအသးလီၤ. ဒီးခဲကနံၣ်အံၤ ယကဟ့ၣ်က့ၤ အီၤ လၢနၤလီၤ. 4 ဘၣ်ဆၣ်ဒီး ဟ့ၣ်က့ၤ စ့ လၢအမိၢ်, ဒီးအမိၢ် ဟံးန့ၢ် စ့ ခံကယၤ, ဒီးဟ့ၣ်လီၤ လၢပှၤသိတၢ်ဖိ, ဒီးအဝဲဒၣ်တ့ တၢ်ဂီၤစိးပျၤအသး ဒီး တၢ်ဂီၤသိအသး လၢအီၤ, ဒီး အိၣ်ဝဲ လၢစီၤမံၤကါ အဟံၣ်ပူၤလီၤ. 5 ဒီးပှၤကညီ စီၤမံၤကါ တဂၤန့ၣ် အိၣ်ဒီး အကစၢ်တဖၣ် အဟံၣ်တဖျၢၣ်, ဒီးတ့အ့ဖိး, ဒီးတၢ်ဂီၤတရၤဖး, ဒီးပာ်စီဆှံ အဖိခွါတဂၤ, ဒီးအဝဲဒၣ် ကဲထီၣ် အပှၤလုၢ်တၢ်အဒိၣ်လီၤ. 6 တၢ် လၢမုၢ်နံၤတဖၣ်န့ၣ် အပူၤ, စီၤပၤ တအိၣ်ဘၣ် လၢအံၣ်စရ့လး အပူၤဘၣ်. ပှၤမၤတၢ် လၢအလိၤ လၢအမဲာ်ဒၣ်ဝဲန့ၣ် ကိးဂၤဒဲးလီၤ. 7 ဒီးပှၤ လၢယူဒၤဖိ အဒူၣ် အကျါ လၢဘ့ၤသလ့ဃ့ၣ် ယူဒၤ အပူၤ, ဖိၣ်သၣ်ခွါ အိၣ်ဝဲ တဂၤ, ဒီးအဝဲဒၣ်မ့ၢ် ပှၤလ့ၤဝံဖိလီၤ. 8 ဒီးပှၤတဂၤန့ၣ် ဟးထီၣ် လၢဝ့ၢ်ပူၤ, လၢဘ့ၤသလ့ဃ့ၣ် ယူဒၤ အပူၤ, ဒ်သိး အကအိၣ်ကဆိး ဖဲအထံၣ်န့ၢ် အလီၢ်လီၤ. ဒီး လၢအလဲၤတၢ်န့ၣ် ဟဲဝဲဆူ ကစၢၢ် အ့ဖရဲၣ် ဆူ စီၤမံၤကါ အဟံၣ်ပူၤလီၤ. 9 ဒီးစီၤမံၤကါ စံးဘၣ်အီၤ, နဟဲ လၢလဲၣ်. ဒီးအဝဲဒၣ် စံးဘၣ်အီၤ, ယမ့ၢ် ပှၤလ့ၤဝံဖိ လၢဘ့ၤသဃ့ဃ့ၣ်ယူဒၤ, ဒီးယလဲၤအိၣ် ဖဲယကထံၣ်န့ၢ်အလီၢ်လီၤ. 10 ဒီးစီၤမံၤကါ စံးဘၣ်အီၤ, အိၣ်ဒီးယၤ, ဒီးကဲထီၣ် ယပၢ် ဒီးယပှၤလုၢ်တၢ်အဒိၣ် တက့ၢ်, ဒီးယကဟ့ၣ်လီၤနၤ တနံၣ်တနံၣ် လၢစ့ ဆံဆဲၣ်ဘ့ၣ်, ဒီးတၢ်အကူအသိး လၢအဘၣ်, ဒီးနတၢ်အီၣ်တၢ်အီလီၤ. ဒီးပှၤလ့ၤဝံဖိ လဲၤဝဲလီၤ. 11 ဒီးပှၤလ့ၤဝံဖိ အိၣ်ဝဲဆိးဝဲ ဒီးပှၤတဂၤန့ၣ် မုာ်အသးလီၤ. ဒီးဖိၣ်သၣ်ခွါန့ၣ် အိၣ်ဒီး အီၤ ဒ် အဖိခွါတဂၤ အသိးန့ၣ်လီၤ. 12 ဒီးစီၤမံၤကါ ပာ်စီဆှံ ပှၤလ့ၤဝံဖိ, ဒီးဖိၣ်သၣ်ခွါန့ၣ် ကဲထီၣ် အပှၤလုၢ်တၢ်အဒိၣ်, ဒီးအိၣ်ဝဲ လၢစီၤမံၤကါ အဟံၣ်ပူၤလီၤ. 13 ဒီးစီၤမံၤကါ စံးဝဲဒၣ်, ခဲကနံၣ်အံၤ ယသ့ၣ်ညါ လၢယွၤ ကမၤဂ့ၤယၤလီၤ. အဂ့ၢ်ဒ်အံၤ, ယအိၣ်ဒီး ပှၤလ့ၤဝံဖိ လၢယပှၤလုၢ်တၢ်အဒိၣ် အဃိလီၤ.

1 တၢ် လၢမုၢ်နံၤတဖၣ်န့ၣ် စီၤပၤ တအိၣ်ဘၣ် လၢအံၣ်စရ့လး အပူၤဘၣ်. ဒီးတၢ် လၢမုၢ်နံၤတဖၣ်န့ၣ် ပှၤဒၣ်ဖိ တဒူၣ် ဃုဝဲ အတၢ်န့ၢ်သါ လၢအကအိၣ်ကဆိး လၢအပူၤလီၤ. အဂ့ၢ်ဒ်အံၤ, တုၤလီၤ လၢမုၢ်တနံၤန့ၣ် တၢ်န့ၢ်သါ တလီၤဘၣ် လၢအဂီၢ် လၢအံၣ်စရ့လး အဒူၣ်တဖၣ် အကျါဒံးဘၣ် လီၤ. 2 ဒီး လၢပှၤဟံၣ်ဖိ အကျါန့ၣ် ပှၤဒၣ်ဖိ မၢလီၤ ပှၤယဲၢ်ဂၤ လၢအကီၢ်ဃၢၤ, ပှၤသုးဖိ လၢစိးရၤ ဒီး လၢအ့ၤၡတိလး ဒ်သိး အကကွၢ်ဟုၣ် ထံဧိၤကီၢ်ဧိၤ, ဒီးကွၢ်ထံအီၤ, ဒီးစံးဘၣ် အီၤ, လဲၤဃုကွၢ် ထံဧိၤကီၢ်ဧိၤ တက့ၢ်. ဒီးလဲၤတုၤ လၢကစၢၢ် အ့ဖရဲၣ် လၢစီၤမံၤကါ အဟံၣ်ပူၤ, ဒီးမံ ဖဲန့ၣ်လီၤ. 3 ဒီးအဝဲသ့ၣ်တဖၣ်န့ၣ် အိၣ်ဝဲ လၢစီၤမံၤကါ အဟံၣ်ဃၢၤ, ဒီးသ့ၣ်ညါဝဲ လၢပှၤဖိၣ်သၣ်ခွါ, ပှၤလ့ၤဝံဖိ အကလုၢ်, ဒီးဃၣ်နုာ် ဖဲန့ၣ်, ဒီးစံးဘၣ်အီၤ, မ့ၢ်မတၤ ဒုးဟဲနၤ ဖဲအံၤ တဂၤလဲၣ်. ဒီးနမၤတၢ် ဖဲအံၤ လၢမနုၤလဲၣ်. ဒီးနတၢ်အိၣ် ဖဲအံၤ လၢမနုၤလဲၣ်. 4 ဒီးအဝဲဒၣ် စံးဘၣ်အီၤ, စီၤမံၤကါ မၤယၤ ဒ်အံၤဒ်နုၤ, ဒီးငါယၤ လၢစ့, ဒီးယကဲထီၣ် အပှၤလုၢ်တၢ်အဒိၣ်လီၤ. 5 ဒီးအဝဲသ့ၣ်န့ၣ် စံးဘၣ်အီၤ, သံကွၢ်လၢ်တၢ် လၢယွၤ, ပကျဲ လၢပလဲၤတၢ် ကဘီၣ်ထီၣ်ကညီထီၣ်ဧါန့ၣ် ဒ်သိး ပကသ့ၣ်ညါ တက့ၢ်. 6 ဒီးပှၤလုၢ်တၢ်အဒိၣ်န့ၣ် စံးဝဲဒၣ်, လဲၤတၢ် မုာ်မုာ် တက့ၢ်. ကျဲ လၢသုပိာ် တဘိန့ၣ် အိၣ်ဝဲ လၢယွၤအမဲာ်ညါ လီၤ. 7 ဒီးပှၤယဲၢ်ဂၤန့ၣ် ဟးထီၣ်ဝဲ, ဒီးလဲၤနုာ် လၢလ့ၡ့ၣ်, ဒီးထံၣ် ပှၤဂီၢ်မုၢ် လၢအပူၤ, တပလီၢ်ဘၣ်အသး ဒီးအိၣ်ဝဲဆိးဝဲ, ဒ်ပှၤစံဒိၣ်ဖိ အသိး, ခုၣ်ခုၣ်မုာ်မုာ် ဒီးတပလီၢ်ဘၣ်အသး, ဒီးပှၤန့ၢ်သါ တၢ်စံၣ်ညီၣ်ကွီၢ် လၢအကမၤမဲာ်ဆှးအီၤ လၢတၢ်တမံၤမံၤန့ၣ် တအိၣ်ဘၣ်, ဒီးအိၣ်ဝဲ ယံၤ ဒီးပှၤစံဒိၣ်ဖိ, ဒီးအတၢ်ဘၣ်ဃးဒီး ပှၤဂၤ တအိၣ်ဘၣ်. 8 ဒီးက့ၤက့ၤဆူ အဒီပုၢ်ဝဲၢ် အအိၣ် လၢစိးရၤ အပူၤ, ဒီး လၢအ့ၤၡတိလး အပူၤ, ဒီးအဒီပုၢ်ဝဲၢ် စံးဘၣ်အီၤ, သုစံး ဒ်လဲၣ်. 9 ဒီးစံးဝဲဒၣ်, ဂဲၤဆၢထၢၣ်, ဒီးပကလဲၤ ထီဒါအီၤလီၤ. အဂ့ၢ်ဒ်အံၤ, ပထံၣ်လံ အထံအကီၢ်လံ, ဒီးကွၢ်ကွၢ်, ဂ့ၤဝဲ ဒိၣ်မးလီၤ. ဒီးသုအိၣ်ဃိကလာ် စ့ၢ်ကီးဧါ. ဒ်သိး သု ကမၤန့ၢ် ထံဧိၤကီၢ်ဧိၤ ဒီး, ပာ်ကၢၣ် သုသး တဂ့ၤ. 10 ဒီးတုၤ သုလဲၤတၢ် ဒီး, သုကလဲၤနုာ်ဆူ ပှၤဂီၢ်မုၢ် အကျါ လၢအတပလီၢ်ဘၣ်အသး, ဒီး လၢကီၢ်ဖးလဲၢ် တဘ့ၣ် အပူၤလီၤ. အဂ့ၢ်ဒ်အံၤ, ယွၤ ဟ့ၣ်လီၤအီၤ လၢသုစုပူၤလံ. တၢ်အလီၢ်ဖဲ ပှၤန့ၢ်ဘၣ် အါထီၣ် တၢ်တမံၤမံၤ လၢဟီၣ်ခိၣ်ချၢအံၤ အလီၢ်တအိၣ်ဘၣ်. 11 ဒီးပှၤကညီ ကတဲာ်ကတီၤ အသး ဒီးပှၤသုးဖိ အစုကဝဲၤ, ပှၤဃုကယၤ, လဲၤထီၣ်ဖဲန့ၣ် လၢပှၤဒၣ်ဖိ အဒူၣ်ကျါ လၢစိးရၤ, ဒီးအ့ၤၡတိလး အပူၤန့ၣ်လီၤ. 12 ဒီးလဲၤထီၣ်ဝဲ, ဒီးသူၣ်ဒဲ လၢကံးရယးယဧၤရံၣ် လၢယူဒၤ အပူၤလီၤ. မၤသးဒ်န့ၣ်ဒီး ကိးဝဲအမံၤ လၢမၤဃန့ၤဒၣ် တုၤ မုၢ်မဆါ တနံၤအံၤလီၤ. ကွၢ်ကွၢ်, အိၣ်ဝဲ လၢကံးရယးယဧၤရံၣ် အချၢဃံလီၤ. 13 ဒီးဟးဖဲန့ၣ် ဆူ ကစၢၢ် အ့ဖရဲၣ်, ဒီးဟဲ ပၢၢ်လၢစီၤမံကါ အဟံၣ်လီၤ. 14 ဒီးပှၤ လၢအလဲၤကွၢ်ဟုၣ် ကီၢ်လ့ၡ့ၣ် ယဲၢ်ဂၤန့ၣ် ကတိၤတၢ် ဒီးစံးဘၣ် အဒီပုၢ်ဝဲၢ်, အ့ဖိး, ဒီးတၢ်ဂီၤတရၤဖး, ဒီး တၢ်ဂီၤစိးပျၤအသး, ဒီးတၢ်ဂီၤသိအသးန့ၣ် အိၣ်ဝဲ လၢဟံၣ်တဖၣ်အံၤ အပူၤန့ၣ် သုသ့ၣ်ညါ စ့ၢ်ကီးဧါ. ဒီးခဲကနံၣ်အံၤ တၢ် လၢသုကမၤ တမံၤန့ၣ် သ့ၣ်ညါ တက့ၢ်. 15 ဒီးဃၣ်အသးဆူန့ၣ်, ဒီးဟဲဝဲဆူ ပှၤလ့ၤဝံဖိ ပှၤဖိၣ်သၣ်ခွါ အဟံၣ်, ဆူ စီၤမံၤကါ အဟံၣ်, ဒီးကတိၤဒိၣ်အီၤလီၤ. 16 ဒီးပှၤကတဲာ်ကတီၤအသး ဒီးသုးဖိ အစုကဝဲၤ, ပှၤ ဃုကယၤ လၢပှၤဒၣ်ဖိ အကျါန့ၣ် ဆၢထၢၣ်ဝဲ ဖဲတၢ်လဲၤနုာ် လၢပဲတရီန့ၣ်လီၤ. 17 ဒီးပှၤ လၢအလဲၤကွၢ်ဟုၣ် ထံဧိၤကီၢ်ဧိၤ ယဲၢ်ဂၤန့ၣ် လဲၤထီၣ် ဟဲနုာ် ဖဲန့ၣ် ဒီးဟံးန့ၢ် တၢ်ဂီၤစိးပျၤအသး ဒီးအ့ဖိး, ဒီး တၢ်ဂီၤ တရၤဖး, ဒီးတၢ်ဂီၤသိအသးလီၤ. ဒီးပှၤလုၢ်တၢ်အဒိၣ်န့ၣ် ဆၢထၢၣ် လၢတၢ်လဲၤနုာ် လၢပဲတရီ အိၣ်ဒီး ပှၤဃုကယၤ ကတဲာ်ကတီၤအသး ဒီးသုးဖိ အစုကဝဲၤ လီၤ. 18 ဒီးပှၤတဖၣ်န့ၣ် လဲၤနုာ် လၢစီၤမံၤကါ အဟံၣ်ပူၤ, ဒီးဟဲစိာ် တၢ်ဂီၤစိးပျၤအသး, အ့းဖိ, ဒီးတၢ်ဂီၤတရၤဖး ဒီးတၢ်ဂီၤသိအသးလီၤ. ဒီးပှၤလုၢ်တၢ်အဒိၣ်န့ၣ် စံးဘၣ်အီၤ, သုမၤဒ်လဲၣ်. 19 ဒီးစံးဘၣ်အီၤ, အိၣ်ဘှီၣ်ကလာ် တက့ၢ်. ပာ် နစု လၢနထးခိၣ် ဒီးလဲၤတၢ် ဒီးပှၤ, ဒီးကဲထီၣ် ပပၢ် ဒီးပပှၤလုၢ်တၢ်အဒိၣ် တက့ၢ်. နကဲထီၣ် ပှၤလုၢ်တၢ်အဒိၣ် လၢပှၤတဂၤ အဂီၢ်ဂ့ၤ တက့ၢ်ဧါ, နကဲထီၣ် ပှၤလုၢ်တၢ်အဒိၣ် လၢပှၤတကလုာ် ဒီးပှၤတဒူၣ် လၢအံၣ်စရ့လး အကျါ အဂီၢ်န့ၣ် ဂ့ၤ တက့ၢ်လဲၣ်. 20 ဒီးပှၤလုၢ်တၢ်အဒိၣ်အသး မုာ်ထီၣ်က့ၤ, ဒီးဟံးန့ၢ် အ့ဖိး, ဒီးတၢ်ဂီၤ တရၤဖး, ဒီးတၢ်ဂီၤစိးပျၤအသး, ဒီးလဲၤနုာ် လၢပှၤဂီၢ်မုၢ် အကျါလီၤ. 21 ဒီးအဝဲသ့ၣ်တဖၣ်န့ၣ် ဃၣ်အသး, ဒီးဟးထီၣ်ဝဲ, ဒီးပာ် ဖိဒံဖိသၣ်, ဒီးဆၣ်ဖိကီၢ်ဖိ အဒၢ, ဒီးတၢ်ဖိတၢ်လံၤ လၢအမဲာ်ညါလီၤ. 22 ဒီးအဝဲသ့ၣ် အိၣ်ယံၤ ဒီးစီၤမံၤကါ အဟံၣ်, ဒီၤပှၤကညီ အိၣ်ဝဲ လၢဟံၣ်တဖၣ် ဘူးဒီး စီၤမံၤကါ အဟံၣ်န့ၣ် အိၣ်ဖှိၣ်ရိဖှိၣ်, ဒီးလဲၤချုးန့ၢ် ပှၤဒၣ်ဖိလီၤ. 23 ဒီးကိးထီၣ်ဝဲဆူ ပှၤဒၣ်ဖိ, ဒီးအဝဲသ့ၣ် ဃၣ်ဃီၤ အမဲာ်, ဒီးစံးဘၣ် စီၤမံၤကါ, မနုၤဘၣ်နၤ လၢနဟဲ ဒီးပှၤဂီၢ်မုၢ် ထဲထဲအံၤလဲၣ်. 24 ဒီးစံးဝဲဒၣ်, သုစိာ်ထီၣ်ကွံာ် ယကစၢ်တဖၣ် လၢယတ့အီၤ, ဒီးပှၤလုၢ်တၢ်အဒိၣ်, ဒီးသုဟးထီၣ်ကွံာ်, ဒီး တၢ်အိၣ်ဒံး ဒီးယၤ လၢမနုၤတမံၤလဲၣ်, ဒီးသုစံးဘၣ်ယၤ, မနုၤဘၣ်နၤလဲၣ်န့ၣ်မ့ၢ် မနုၤ တမံၤအံၤလဲၣ်. 25 ဒီးပှၤဒၣ်ဖိ စံးဘၣ်အီၤ, ဒုးနၢ်ဟူ နကလုၢ် လၢပကျါ တဂ့ၤ, ပှၤအသးဆါတဖၣ် ကဃ့ၢ်သဖှိ ဘၣ်ဖုးဆူ နအိၣ်, ဒီးနသး ဒီးနပှၤဟံၣ်ဖိအသးတဖၣ် ကဟါမၢ်လီၤ. 26 ဒီးပှၤဒၣ်ဖိ လဲၤတၢ်, ဒီးစီၤမံၤကါ ထံၣ်ဝဲ လၢအဝဲသ့ၣ် ဆူၣ်န့ၢ်အီၤ တက့ၢ်, ဒီးဃၣ်အသး, ဒီးက့ၤကဒါက့ၤဆူအဟံၣ်လီၤ. 27 ဒီးဟံးန့ၢ် တၢ် လၢစီၤမံၤကါ တ့လီၤတ့ၢ်အီၤ, ဒီးအပှၤလုၢ်တၢ်အဒိၣ်, ဒီးလဲၤဝဲဆူ လ့ၡ့ၣ်, ဆူပှၤဂီၢ်မုၢ် လၢအအိၣ်မုာ်, ဒီးတပလီၢ်ဘၣ်အသးတဖၣ်, ဒီးကျီကွံာ် အီၤ လၢနးအကနၣ်, ဒီးဆူးထီၣ် ဝ့ၢ်န့ၣ် လၢမ့ၣ်အူလီၤ. 28 ဒီးပှၤမၤပူၤမၤဖျဲးတၢ် တအိၣ်ဘၣ်, အဂ့ၢ်ဒ်အံၤ, အိၣ်ယံၤဝဲ ဒီးစံဒိၣ်, ဒီးအတၢ်ဘၣ်ဃးဒီး ပှၤဂၤ တအိၣ်ဘၣ်. ဒီးအိၣ်ဝဲ လၢကစၢၢ်ကဆူး ဘ့ၤသရဃိာ် အဃၢၤလီၤ. ဒီး တ့လီၤ ဝ့ၢ် တဝ့ၢ်, ဒီးအိၣ်ဝဲဆိးဝဲ လၢအပူၤလီၤ. 29 ဒီးယုၢ်ဝဲ အမံၤ လၢဒၣ်, ဒ်အပၢ် စီၤဒၣ် အမံၤ အသိး လၢစီၤအံၣ်စရ့လး ထီၣ်ဖိ အီၤလီၤ. ဘၣ်ဆၣ်ဒီး လၢအခီၣ်ထံးန့ၣ် ဝ့ၢ် အမံၤ မ့ၢ်လ့ၡ့ၣ်လီၤ. 30 ဒီးပှၤဒၣ်ဖိ ပာ်ထူၣ်ကလာ် တၢ်ဂီၤစိးပျၤအသး, ဒီးစီၤမိၤၡ့ အဖိခွါ, စီၤက့ရၡိၣ် အဖိခွါ စီၤယိနၤသၣ်, အဝဲဒၣ် ဒီးအဖိခွါတဖၣ် မ့ၢ် ပှၤလုၢ်တၢ်အဒိၣ် လၢဒၣ်တကလုာ် အဂီၢ် တုၤလီၤ လၢထံဧိၤကီၢ်ဧိၤ ဘၣ် တၢ်မၤလူၤမၤဝဲၤအီၤလီၤ. 31 ဒီး ကယဲၢ် မုၢ်နံၤမုၢ်နၤ လၢယွၤအဟံၣ် အိၣ်ဝဲဆိးဝဲ လၢၡံလိၣ် အပူၤ အဖၢမုၢ်န့ၣ်, ပာ်လီၤဝဲ လၢစီၤမံၤကါ အတၢ်ဂီၤစိးပျၤအသး လၢအတ့အီၤလီၤ.

1 ဒီးတၢ်မၤအသး ဖဲ စီၤပၤ တအိၣ်ဘၣ် လၢအံၣ်စရ့လး အမုၢ်နံၤတဖၣ်န့ၣ်, လၢပှၤလ့ၤဝံဖိ အိၣ်ဝဲဆိးဝဲ လၢကစၢၢ် အ့ဖရဲၣ် အကပၤ တဂၤ လၢအဟံးန့ၢ် အသံၣ်မါ တဂၤ လၢဘ့ၤသလ့ဃ့ၣ်ယူဒၤ အပူၤလီၤ. 2 ဒီးအသံၣ်မါ အဲၣ်ဘၢအီၤ, ဒီးလဲၤသဒၣ်အီၤ ဆူအပၢ် အဟံၣ် လၢဘ့ၤသလ့ဃ့ၣ်ယူဒၤ အပူၤ, ဒီးအိၣ်ဝဲဖဲန့ၣ် လွံၢ်လါညါလီၤ. 3 ဒီးအဝၤန့ၣ် ဂဲၤဆၢထၢၣ်, ဒီးလဲၤလူၤက့ၤအီၤ ဒ်သိး အကကတိၤမုာ်အသး လၢအကဟဲက့ၤကဒါက့ၤလီၤ. ဒီးအကုၢ်အပှၤ တဂၤ, ဒီးကသ့ၣ်ယီၤ ခံဒု အိၣ်ဒီးအီၤ, ဒီး ပိာ်မုၣ်န့ၣ် ဒုးဟဲနုာ်အီၤ ဆူအပၢ် အဟံၣ်ပူၤ, ဒီးတုၤ ပိာ်မုၣ် အပၢ် ထံၣ်ဘၣ်အီၤ ဒီး, သဂၢၢ်ဝဲ, ဒီးသးခုဝဲလီၤ. 4 ဒီးအမံၤပှၢ်ပိာ်ခွါ, ပိာ်မုၣ်န့ၣ် အပၢ်, ဒုးအိၣ်ဒုးဆိး အီၤ, ဒီးအဝဲဒၣ် အိၣ်ဒီး အီၤ သၢသီ, ဒီးအီၣ်တၢ်အီတၢ် ဒီးမံဝဲ ဖဲန့ၣ်လီၤ. 5 ဒီးတၢ်မၤအသး လၢလွံၢ်နံၤတနံၤန့ၣ် တုၤ ပှၤဂဲၤဆၢထၢၣ် လၢမုၢ်ဆ့ၣ်ထီၣ် ဂီၤဂီၤ ဒီး, အဝဲဒၣ် ဂဲၤဆၢထၢၣ် ဒ်သိး အကလဲၤတၢ်, ဒီးပိာ်မုၣ်န့ၣ် အပၢ် စံးဘၣ် အမာ်, မၤကျၢၤ နသး လၢကိၣ်တလိၣ်, ဒီး လၢအလီၢ်ခံန့ၣ် က့ၤက့ၤ တက့ၢ်. 6 ဒီးဆ့ၣ်နီၤဝဲ, ဒီးအီၣ်တၢ် ဒီးအီတၢ် ခံဂၤလၢာ်, ဒီးပိာ်မုၣ် အပၢ် စံးဘၣ် ပှၤကညီန့ၣ် သူၣ်မံသးမံ, ဒီးအိၣ် သီတနၤကျၢၤ, ဒီးမၤမုာ် နသး တက့ၢ်. 7 ဒီးတုၤ ပှၤကညီန့ၣ် ဂဲၤဆၢထၢၣ် ဒ်သိး အကလဲၤတၢ် ဒီး အမံၤပှၢ်ပိာ်ခွါန့ၣ် ညးဝဲ, ဒီးမံကဒီးဝဲ ဖဲန့ၣ်လီၤ. 8 ဒီးယဲၢ်နံၤတနံၤန့ၣ် ဂဲၤဆၢထၢၣ် လၢမုၢ်ဆ့ၣ်ထီၣ် ဂီၤဂီၤ ဒ်သိး အကလဲၤတၢ်, ဒီးပိာ်မုၣ်န့ၣ် အပၢ်စံးဝဲဒၣ်, မၤမုာ်လၢ် နသး တက့ၢ်. ဒီးအိၣ်ဝဲ တုၤ မုၢ်ဃ့ၢ်လီၤ, ဒီးအီၣ်တၢ် ခံဂၤလၢာ်လီၤ. 9 ဒီးတုၤ ပှၤကညီန့ၣ် ဂဲၤဆၢထၢၣ် ဒ်သိး အကလဲၤတၢ် အဝဲဒၣ်, ဒီးအသံၣ်မါ ဒီးအကုၢ်အပှၤ တဂၤ ဒီး, အမံၤပှၢ် ပိာ်မုၣ် အပၢ်, စံးဘၣ်အီၤ, ကွၢ်ကွၢ်, ခဲကနံၤအံၤ မုၢ်ဟါလံ, အိၣ်လၢ် သီတနၤကျၢၤ တက့ၢ်. ကွၢ်ကွၢ်, မုၢ်ဘၣ်လံ. မံ ဖဲအံၤ, ဒီးမၤမုာ်နသး တက့ၢ်. ဒီးခဲဂီၤကိာ်န့ၣ် လဲၤတၢ် ဂီၤဂီၤ, ဒ်သိး နကလဲၤ တုၤ လၢနဒဲပူၤန့ၣ် တက့ၢ်. 10 ဒီးပှၤကညီန့ၣ် အိၣ်ဒီး မံ သီတနၤကျၢၤန့ၣ် အသး တအိၣ်ဘၣ်, ဒီးဂဲၤဆၢထၢၣ်, ဒီးဟးထီၣ်ကွံာ်, ဒီးလဲၤ တုၤသဃီၤ ဒီးယဘူၣ် (အဝဲန့ၣ်မ့ၢ် ယရူၡလ့ၣ်), ဒီးကသ့ၣ်ယီၤဂီၤကၢ်အသး ခံဒု အိၣ်ဒီးအီၤ, ဒီးအသံၣ်မါ အိၣ် စ့ၢ်ကီးဝဲ ဒီးအီၤလီၤ. 11 တုၤ အဝဲသ့ၣ် တုၤ သဃီၤဒီး ယဘူၣ် ဒီး, မုၢ်ဘၣ်, ဒီးအကုၢ်အပှၤ စံးဘၣ် အကစၢ်, ဟဲလၢ် ဒီး ပကလဲၤနုာ် လၢပှၤယဘူၣ်ဖိ အဝ့ၢ် တဝ့ၢ်အံၤ အပူၤ, ဒီးမံ ဖဲန့ၣ်လီၤ. 12 ဒီး အကစၢ် စံးဘၣ်အီၤ, ပတဃၣ်ကပၤဘၣ် ဖဲန့ၣ် ဆူ ပှၤတခီဘီမုၢ်ဖိ အဝ့ၢ် လၢအတဘၣ်ဃးဘၣ်ဒီး ပှၤအံၣ်စရ့လးဖိဘၣ်. ပကခီဂာ်တၢ် ဆူကံဘဧၤလီၤ. 13 ဒီးစံးဘၣ် အကုၢ်အပှၤ, ဟဲ, ပကသုးဘူး ပသးဆူ အလီၢ် တပူၤပူၤအံၤ, ဆူ ကံဘဧၤ မ့ၢ်ဂ့ၤ, ဆူ ရၤမါ မ့ၢ်ဂ့ၤ, ဒ်သိး ပကမံ ဖဲန့ၣ်လီၤ. 14 ဒီး လဲၤပူၤကွံာ်, ဒီးလဲၤတၢ်, ဒီးမုၢ်လီၤနုာ်န့ၢ်အီၤ လၢကံဘဧၤ အဃၢၤ, လၢအဘၣ်ဃးဒီး ဘံၣ်ယၤမံၣ်လီၤ. 15 ဒီးဃၣ်ဃီၤဝဲဆူန့ၣ် ဒ်သိး အကလဲၤနုာ် မံ လၢကံဘဧၤ အပူၤလီၤ. ဒီးလဲၤနုာ် ဒီးဆ့ၣ်နီၤဝဲ လၢဝ့ၢ် အကျဲပူၤ, ဒီးပှၤတူၢ်လိာ်အီၤ လၢဟံၣ်ပူၤ ဒ်သိး အကမံန့ၣ် တအိၣ်ဘၣ် နီတဂၤဘၣ်. 16 ဒီးကွၢ်ကွၢ်, လၢမုၢ်ဟါန့ၣ် ပှၤသးပှၢ် တဂၤ ဟဲနုာ် လၢအမၤတၢ်, လၢစံာ်ဧိၤပှဲၤဧိၤ အပူၤလီၤ. ဒီးမ့ၢ် ပှၤကစၢၢ် အ့ဖရဲၣ်ဖိ, ဒီးအိၣ်ဝဲဆိးဝဲ လၢကံဘဧၤလီၤ. မ့မ့ၢ် ပှၤကညီ လၢတၢ်အလီၢ်ဖဲန့ၣ်မ့ၢ် ပှၤဘံၣ်ယၤမံၣ်ဖိလီၤ. 17 ဒီးကျ့ထီၣ် အမဲာ်, ဒီးထံၣ်ဘၣ် ပှၤလဲၤတၢ်ဖိ လၢဝ့ၢ် အကျဲပူၤ, ဒီးပှၤသးပှၢ် တဂၤန့ၣ် စံးဝဲဒၣ်, နကလဲၤဆူလဲၣ်, ဒီးနဟဲ လၢလဲၣ်. 18 ဒီးစံးဘၣ်အီၤ, ပခီဂာ်တၢ် လၢဘ့ၤသဃ့ဃ့ၣ် ယူဒၤ ဆူကစၢၢ် အ့ဖရဲၣ် အကပၤလီၤ. ယဟဲဖဲန့ၣ်, ဒီးယလဲၤတ့ၢ်ဆူ ဘ့ၤသဃ့ဃ့ၣ်ယူဒၤ, ဒီးယလဲၤ ခဲကနံၣ်အံၤ ဆူ ယွၤ အဟံၣ်ပူၤ, ဒီးပှၤတူၢ်လိာ်ယၤ လၢအဟံၣ်ပူၤ တအိၣ်ဘၣ်. 19 ဘၣ်ဆၣ်ဒီး လီၢ်ဧိၤဒံးဧိၤ, ဒီးတၢ်အီၣ် လၢပကသ့ၣ်ယီၤ အဂီၢ် အိၣ်ဝဲ, ဒီးကိၣ်, ဒီးစပံးထံ အိၣ်ဝဲ စ့ၢ်ကီး လၢယဂီၢ်, လၢနကုၢ်ပိာ်မုၣ် အဂီၢ်, ဒီး လၢဖိၣ်သၣ်ခွါ အဂီၢ် လၢအအိၣ်ဒီး နခ့နပှၤလီၤ. တၢ်န့ၢ်ဘၣ် တၢ်တမံၤမံၤ အလီၢ် တအိၣ်ဘၣ်. 20 ဒီးပှၤသးပှၢ် စံးဝဲဒၣ်, မ်တၢ်အမုာ် အိၣ်ဒီးနၤ တက့ၢ်. နာ်သက့ ဒီးတၢ် လၢနန့ၢ်ဘၣ် အလီၢ်အိၣ် ခဲလၢာ်န့ၣ် မ် အအိၣ် လၢယလိၤ တက့ၢ်. မ်နသုတမံ လၢကျဲပူၤ လ့ၤတက့ၤ တဂ့ၤ. 21 ဒီးဒုးဟဲနုာ်အီၤ လၢအဟံၣ်ပူၤ, ဒီးဟ့ၣ်လီၤ အကသ့ၣ်ယီၤ အဆၣ်, ဒီးအဝဲသ့ၣ် သ့ကွံာ် အခီၣ်, ဒီးအီၣ်တၢ်, ဒီးအီတၢ်လီၤ. 22 ဖဲအဝဲသ့ၣ်တဖၣ်န့ၣ် မၤမုာ်အသး အဖၢမုၢ်န့ၣ် ဒီး, ကွၢ်ကွၢ်, ဝ့ၢ် အပှၤကညီ, ပှၤကညီ လၢဘလးယဧၤလးဖိ အကျါတဖၣ်န့ၣ် အိၣ်ဝးတရံး ဟံၣ် ဒီး ဒိတကျိာ်တြဲၤ ဆူၣ်ဆူၣ်ကလဲာ်, ဒီးကတိၤတၢ် ဒီးဟံၣ်ကစၢ်, ပှၤသးပှၢ် တဂၤန့ၣ်, ဒီးစံးဝဲဒၣ်, ဟဲစိာ်ထီၣ် ပှၤကညီ လၢအလဲၤနုာ် လၢနဟံၣ်ပူၤ ဒ်သိး ပကသ့ၣ်ညါအီၤ တက့ၢ်. 23 ဒီးပှၤကညီ ဟံၣ်ကစၢ် တဂၤန့ၣ်, ဟးထီၣ်ဆူ အအိၣ်, ဒီးစံးဘၣ်အီၤ, တမ့ၢ်ဘၣ် ဒီပုၢ်ဝဲၢ်သ့ၣ်ဧၢ, မၤလၢ် တၢ်အၢ တမံၤအံၤ တဂ့ၤ, မ့ၢ် ပှၤတဂၤအံၤ ဟဲနုာ် လၢယဟံၣ်ပူၤဒီး, မၤ တၢ်ဟးဂီၤ တမံၤအံၤ တဂ့ၤ. 24 ကွၢ်ကွၢ်, ယဖိမုၣ်, ပှၤမုၣ်လိၣ်ဘိ, ဒီးပှၤတဂၤန့ၣ် အသံၣ်မါန့ၣ် အိၣ်လီၤ ယကဟဲစိာ်အီၤ, ဒီးဆီၣ်လီၤအီၤ, ဒီးမၤအီၤ လၢတၢ်ဂ့ၤ လၢသုမဲာ် တက့ၢ်. မ့မ့ၢ် ပှၤတဂၤအံၤ မၤအီၤ လၢတၢ်ဟးဂီၤ တမံၤန့ၣ် တဂ့ၤ. 25 ဘၣ်ဆၣ်ဒီး ပှၤကညီတဖၣ်န့ၣ် ဒိကနၣ် အကလုၢ်န့ၣ် အသး တအိၣ်ဘၣ်. ဒီးပှၤကညီ တဂၤန့ၣ် ဟံးန့ၢ် အသံၣ်မါ, ဒီးဟဲစိာ်အီၤ ဆူအအိၣ်, ဒီးအဝဲသ့ၣ် သ့ၣ်ညါအီၤ, ဒီးမၤတရီတပါအီၤ သီတနၤကျၢၤလီၤ. ဒီး တုၤ မုၢ်ဆ့ၣ်ထီၣ် ဒီး, ပျၢ်အီၤလီၤ. 26 ဒီးမုၢ်ဆ့ၣ်ဝါထီၣ်န့ၣ် ပိာ်မုၣ် ဟဲဝဲ, ဒီးလီၤဃံၤဝဲ လၢပှၤကညီ အဟံၣ်တြဲၤထံး, ဖဲ အကစၢ် အိၣ်လၢအပူၤ, တုၤ တၢ်ကပီၤထီၣ်လီၤ. 27 ဒီး လၢမုၢ်ဂီၤန့ၣ် အကစၢ် ဂဲၤဆၢထၢၣ်, ဒီးအိးထီၣ် ဟံၣ်အတြဲၤ, ဒီးဟးထီၣ် ဒ်သိး အကလဲၤတၢ်, ဒီးကွၢ်ကွၢ်, အသံၣ်မါ, ပိာ်မုၣ်န့ၣ် အိၣ်လီၤဃံၤဝဲ လၢတြဲၤထံး, ဒီး အစု အိၣ်ဝဲ လၢကျဲစၢၤ အကျိၤထံး တဖီခိၣ်လီၤ. 28 ဒီးစံးဘၣ် အီၤ, ဂဲၤဆၢထၢၣ် လဲၤသကိးတၢ် တက့ၢ်. ဒီးတစံးဆၢဘၣ် တၢ်ဘၣ်. ဒီးပှၤကညီန့ၣ် ဟံးထီၣ်ပာ်အီၤ လၢကသ့ၣ်ယီၤ အဖီခိၣ်, ဒီးပှၤကညီန့ၣ် ဂဲၤဆၢထၢၣ်, ဒီးလဲၤဝဲဆူ အလီၢ်န့ၣ်လီၤ. 29 ဒီးတုၤအဟဲ တုၤလၢဟံၣ်ပူၤဒီး, ဟံးန့ၢ် ဒီ တဘ့ၣ် ဒီးဟံးန့ၢ် အသံၣ်မါ, ဒီးဒီၣ်နီၤဖးအီၤ အိၣ်ဒီး အဃံ လၢတဆံခံကူာ်, ဒီးဟ့ၣ်ယုၢ်အီၤ လၢအံၣ်စရ့လး အကီၢ်ဃၢၤ ခဲလၢာ် အပူၤလီၤ. 30 ဒီး ကယဲၢ် ပှၤလၢအထံၣ်ဘၣ်ဝဲတဖၣ်န့ၣ် တၢ်မၤအသး လၢအစံးဝဲဒၣ်, ပှၤတထံၣ်ဘၣ်တၢ် ဒ်အံၤသိး လၢမုၢ်တနံၤ လၢပှၤအံၣ်စရ့လးဖိ ဟဲထီၣ် လၢကီၢ်အဲၤကူပတူး အပူၤ တုၤ မုၢ်မဆါ တနံၤအံၤဘၣ်. ဆိကမိၣ်တၢ် သုကစၢ်ဒၣ်သုဝဲ, ကူၣ်လိာ်သုသး, ဒီးကတိၤတၢ် တက့ၢ်.

1 ဒီးပှၤအံၣ်စရ့လးဖိ ဟးထီၣ် ခဲလၢာ်, ဒီးတၢ်အိၣ်ဖှိၣ်န့ၣ် အိၣ်ဖှိၣ်ရိဖှိၣ် ဒ်ပှၤ တဂၤဃီ အသိး လၢဒၣ် ပၢၢ်လၢဘ့ၢ်ၡဘၤ, ဒီးကံးလဧး အပှၤကီၢ်ဖိ, ဆူ ယွၤအအိၣ် လၢမံးစပၤလီၤ. 2 ဒီးပှၤဂီၢ်မုၢ် အခိၣ် ခဲလၢာ်, ပှၤအံၣ်စရ့လး အဒူၣ်ကိးဒူၣ်ဒဲးန့ၣ် ပာ်လီၤအသး လၢယွၤ အပှၤဂီၢ်မုၢ် အတၢ်အိၣ်ဖှိၣ် အကျါ, ပှၤခီၣ်သုး လၢအဘီၣ်ထီၣ်နး လွံၢ်ကလီၤ လီၤ. 3 (ဒီးပှၤဘံၣ်ယၤမံၣ်ဖိ နၢ်ဟူဝဲ, လၢပှၤအံၣ်စရ့လးဖိ လဲၤတ့ၢ် ဆူမံးစပၤ), ဒီးပှၤအံၣ်စရ့လးဖိ စံးဝဲဒၣ်, တၢ်မၤအၢအံၤ မ့ၢ်ဒ်လဲၣ်န့ၣ် စံးဘၣ်တဲဘၣ် ပှၤ တက့ၢ်. 4 ဒီးပှၤလ့ၤဝံဖိ, ပိာ်မုၣ် လၢအဘၣ် တၢ်မၤသံအီၤ အဝၤ တဂၤ ကတိၤဆၢတၢ်, ဒီးစံးဝဲဒၣ်, ယလဲၤနုာ် လၢကံဘဧၤဘံၣ်ယၤမံၣ် အပူၤ, ယဲဒၣ် ဒီးယသံၣ်မါ, ဒ်သိး ယကမံ ဖဲန့ၣ်လီၤ. 5 ဒီးကံဘဧၤ အပှၤကညီ ဂဲၤဆၢထၢၣ် လၢယဖီခိၣ်, ဒီးအိၣ်ဝးတရံး ဟံၣ် လၢယဖီခိၣ် လၢမုၢ်နၤ, ဒီးပာ်အသး လၢအကမၤသံယၤ, ဒီးဆီၣ်လီၤ ယသံၣ်မါ, ဒီးအဝဲဒၣ် သံလံဝဲလံ. 6 ဒီးယဟံးန့ၢ် ယသံၣ်မါ, ဒီးယဒီၣ်တဲာ်အီၤ တကူာ် တကူာ်, ဒီးဟ့ၣ်ယုၢ်အီၤ လၢကီၢ် လၢအံၣ်စရ့လး အတၢ်န့ၢ်သါ ဒီဘ့ၣ်ညါလီၤ. အဂ့ၢ်ဒ်အံၤ, မၤဝဲ လၢတၢ်မၤကမၣ်မုၣ်, ဒီးတၢ်ဟးဂီၤ လၢအံၣ်စရ့လး အပူၤလီၤ. 7 ကွၢ်ကွၢ်, သုမ့ၢ် အံၣ်စရ့လးအဖိ ခဲလၢာ်, ဟ့ၣ် သုတၢ်ကတိၤ, ဒီးတၢ်ကူၣ်လိာ် တက့ၢ်. 8 ဒီးပှၤဂီၢ်မုၢ် ခဲလၢာ်န့ၣ် ဂဲၤဆၢထၢၣ် ဒ်ပှၤ တဂၤဃီ အသိး, ဒီးစံးဝဲဒၣ်, ပတက့ၤကဒါက့ၤဆူ ပဒဲပူၤ နီတဂၤဘၣ်, ဒီးပတဃၣ်ကပၤဆူ ပဟံၣ်ပူၤ နီတဂၤဘၣ်. 9 ဒီး ခဲကနံၣ်အံၤ ပကမၤ ကံဘဧၤ လၢတၢ်အံၤ, ပကဖးတၢ် လၢအဖီခိၣ်လီၤ. 10 ဒီး လၢပှၤတကယၤ အကျါန့ၣ် ပကဟံးန့ၢ် ဆံဆဲၣ်, ဒီး လၢပှၤတကထိ အကျါန့ၣ် ပှၤတကယၤ, ဒီး လၢပှၤတကလး အကျါန့ၣ် ပှၤတကထိ လၢအံၣ်စရ့လး အဒူၣ်ကိးဒူၣ်ဒဲး အကျါန့ၣ် ဒ်သိး အကဟဲစိာ် တၢ်အီၣ်တၢ်အီ လၢပှၤဂီၢ်မုၣ် အဂီၢ် လၢအကမၤတၢ်, တုၤအတုၤ လၢကံဘဧၤဘံၣ်ယၤမံၣ်, ဒ်ကယဲၢ် တၢ်မၤဟးဂီၤ လၢအမၤဝဲ လၢအံၣ်စရ့လး အပူၤ အသိးန့ၣ်လီၤ. 11 ဒီးအံၣ်စရ့လး အပှၤကညီ အိၣ်ဖှိၣ်ရိဖှိၣ် ထီဒါ ဝ့ၢ်တဝ့ၢ်န့ၣ် စၢဃာ်လိာ်အသး ဒ်ပှၤ တဂၤဃီ အသိးန့ၣ်လီၤ 12 ဒီးပှၤအံၣ်စရ့လးဖိ အဒူၣ်တဖၣ်န့ၣ် မၢလီၤ ပှၤလဲၤဆူ ဘံၣ်ယၤမံၣ် တဒူၣ် အကျါ ဒီဒူၣ်ညါ, ဒီးစံးဝဲဒၣ်, တၢ်အၢအံၤ လၢအမၤအသး လၢသုကျါန့ၣ်မ့ၢ် မနုၤတမံၤလဲၣ်. 13 ဒီးခဲကနံၣ်အံၤ ဟ့ၣ်လီၤကွံာ် ပှၤကညီ, ပှၤဘလးယဧၤလးဖိ, လၢအအိၣ် လၢကံဘဧၤ, ဒ်သိး ပကမၤသံအီၤ, ဒီးသုးကွံာ် တၢ်အၢ လၢအံၣ်စရ့လးန့ၣ် တက့ၢ်. ဘၣ်ဆၣ်ဒီး ပှၤဘံၣ်ယၤမံၣ်ဖိ တကနၣ်ဘၣ် အဒီပုၢ်ဝဲၢ်, ပှၤအံၣ်စရ့လးဖိ အကလုၢ်ဘၣ်. 14 ဒီးပှၤဘံၣ်ယၤမံၣ်ဖိ အိၣ်ဖှိၣ်ရိဖှိၣ် လၢဝ့ၢ်တဖၣ် အပူၤ ဆူကံဘဧၤ, ဒ်သိးဒီး အကဒုးသုး ဒီးပှၤအံၣ်စရ့လးဖိလီၤ. 15 ဒီးတၢ် လၢမုၢ်တနံၤန့ၣ် ပှၤဘံၣ်ယၤမံၣ်ဖိ လၢဝ့ၢ်တဖၣ် အပူၤန့ၣ် အိၣ် ခံကလး ဃုကထိ လၢအဘီၣ်ထီၣ် နးလီၤ. လၢန့ၣ် အမဲာ်ညါ ပှၤကံဘဧၤဖိ လၢတၢ်ဂံၢ်အီၤ လၢပှၤ လၢအဘၣ် တၢ်ဃုထၢအီၤ နွံကယၤလီၤ. 16 လၢပှၤဂီၢ်မုၢ် ခဲလၢာ် အကျါန့ၣ် ပှၤလၢအဘၣ် တၢ်ဃုထၢအီၤ လၢအမၤ တစ့ၣ်စု အိၣ် နွံကယၤလီၤ. ကွံာ်ဝဲ လၢလၢၢ် လၢခိၣ်သူ တဘိ ဒီးဘၣ်ဝဲ ကိးဂၤဒဲးလီၤ. 17 ဒီးအံၣ်စရ့လး အပှၤကညီ လၢဘံၣ်ယၤမံၣ် အမဲာ်ညါန့ၣ် တၢ်ဂံၢ်အီၤ ပှၤလွံၢ်ကလီၤ လၢအဘီၣ်ထီၣ်နးလီၤ. အဝဲသ့ၣ် ခဲလၢာ်န့ၣ်မ့ၢ် ပှၤသုးဖိလီၤ. 18 ဒီးပှၤအံၣ်စရ့လးဖိ ဂဲၤဆၢထၢၣ်, ဒီးလဲၤထီၣ်ဆူ ဘ့ၤသ့လး, ဒီးသံကွၢ် ယွၤ, ဒီးစံးဝဲဒၣ်, မ့ၢ်မတၤ လၢပကျါ ကလဲၤထီၣ်ဆိ ဒ်သိး အကဒုးတၢ် ဒီးပှၤဘံၣ်ယၤမံၣ်ဖိန့ၣ်လဲၣ်. ဒီးယွၤ စံးဝဲဒၣ်, ယူဒၤ အိၣ်လၢအမဲာ်ညါလီၤ. 19 ဒီး လၢမုၢ်ဂီၤန့ၣ် ပှၤအံၣ်စရ့လးဖိ ဂဲၤဆၢထၢၣ်, ဒီးသူၣ်ဒဲ ထီဒါ ကံဘဧၤန့ၣ်လီၤ. 20 ဒီးအံၣ်စရ့လး အပှၤကညီ ဟးထီၣ် ဒ်သိး အကဒုးတၢ် ဒီးဘံၣ်ယၤမံၣ်, ဒီးအံၣ်စရ့လး အပှၤကညီ ကတဲာ်ကတီၤအသး ဒ်သိး အကဒုးတၢ် ဒီးအီၤ ဖဲကံဘဧၤန့ၣ်လီၤ. 21 ဒီးပှၤဘံၣ်ယၤမံၣ်ဖိ ဟဲထီၣ် လၢကံဘဧၤ, ဒီး လၢမုၢ်တနံၤန့ၣ် ကျီလီၤကွံာ် ပှၤအံၣ်စရ့လးဖိ ခံကလး ခံကထိ ဆူဟီၣ်ခိၣ်လီၤ. 22 ဒီးပှၤဂီၢ်မုၢ်, ပှၤအံၣ်စရ့လးဖိ, ဒုးဆူၣ်ထီၣ်လိာ်အသး, ဒီးကတဲာ်ကတီၤ အတၢ်ဒုး ဖဲအလီၢ် တပူၤဃီ လၢအကတဲာ်ကတီၤတၢ် လၢမုၢ်အခီၣ်ထံး တနံၤန့ၣ်လီၤ. 23 (ဒီးပှၤအံၣ်စရ့လးဖိ လဲၤထီၣ် ဒီးအမဲာ်ထံလီၤ လၢယွၤ အမဲာ်ညါ တုၤ မုၢ်ဟါ, ဒီးသံကွၢ် ယွၤ ဒီးစံးဝဲဒၣ် ယကလဲၤထီၣ် ဒုးကဒီးတၢ် ဒီး ယဒီပုၢ်ဝဲၢ် ဘံၣ်ယၤမံၣ်န့ၣ် စ့ၢ်ကီးဧါ, ဒီးယွၤ စံးဝဲဒၣ်, လဲၤထီၣ်ထီဒါအီၤ တက့ၢ်). 24 ဒီးခံနံၤတနံၤန့ၣ် ပှၤအံၣ်စရ့လးဖိ သုးဘူးအသး ထီဒါ ပှၤဘံၣ်ယၤမံၣ်ဖိလီၤ. 25 ဒီးခံနံၤတနံၤန့ၣ် ပှၤဘံၣ်ယၤမံၣ်ဖိ ဟးထီၣ် ထီဒါအီၤ လၢကံဘဧၤ အပူၤ, ဒီးကျီလီၤကွံာ်ကဒီး ပှၤအံၣ်စရ့လးဖိ တကလး ဃိးကထိ ဆူဟီၣ်ခိၣ် လီၤ. အဝဲသ့ၣ်န့ၣ် ဘီၣ်ထီၣ်နး ခဲလၢာ်လီၤ. 26 ဒီးပှၤအံၣ်စရ့လးဖိ ခဲလၢာ်န့ၣ် လဲၤထီၣ်ဆူ ဘ့ၤသ့လး ဒီးအမဲာ်ထံလီၤ. ဒီးဆ့ၣ်နီၤ ဖဲန့ၣ်, ဒီးဒုၣ်တၢ်အီၣ်တၢ်အီ လၢမုၢ်တနံၤန့ၣ် တုၤလၢမုၢ်ဟါ, ဒီးလုၢ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိး လၢယွၤအမဲာ်ညါလီၤ. 27 ဒီးပှၤအံၣ်စရ့လးဖိ သံကွၢ် ယွၤ, (အဂ့ၢ်ဒ်အံၤ, တၢ် လၢမုၢ်နံၤတဖၣ်န့ၣ် ယွၤ အတၢ်အၢၣ်လီၤအီလီၤ အတလါ အိၣ်ဖဲန့ၣ်, 28 ဒီး လၢမုၢ်နံၤတဖၣ်န့ၣ် စီၤအၤဟရိၣ် အဖိခွါ စီၤအလၤဧစၢ် အဖိခွါ စီၤဖံၤနဃၣ် ဆၢထၢၣ် လၢအမဲာ်ညါ), ဒီးစံးဝဲဒၣ်, ယကလဲၤထီၣ်ကဒီး ဒ်သိး ယကဒုးသုး ဒီးယဒီပုၢ်ဝဲၢ်, ဘံၣ်ယၤမံၣ်န့ၣ်, ယကအိၣ်ဃိလဲၣ်, ဒီးယွၤ စံးဝဲဒၣ်, လဲၤထီၣ် တက့ၢ်. အဂ့ၢ်ဒ်အံၤ, ခဲဂီၤကိာ်န့ၣ် ယကဟ့ၣ်လီၤကွံာ်အီၤ လၢနစုပူၤလီၤ. 29 ဒီးအံၣ်စရ့လး ပာ် ပှၤခိးခူသူၣ်တၢ် ဝးတရံး ကံဘၤဧလီၤ. 30 ဒီးသၢနံၤတနံၤန့ၣ် ပှၤအံၣ်စရ့လးဖိ လဲၤထီၣ် ထီဒါ ပှၤဘံၣ်ယၤမံၣ်ဖိ, ဒီးကတဲာ်ကတီၤအသး ထီဒါ ကံဘဧၤ ဒ်တဘျီတဘျီ အသိးန့ၣ်လီၤ. 31 ဒီးပှၤဘံၣ်ယၤမံၣ်ဖိ ဟဲထီၣ်သဂၢၢ် ပှၤဂီၢ်မုၢ်, ဒီးဘၣ် တၢ်ထုးကွံာ်အီၤ လၢဝ့ၢ်ပူၤ, ဒီးကျီကွံာ်သီ ပှၤဂီၢ်မုၢ်, ဒီးမၤသံ ပှၤ လၢအံၣ်စရ့လး အကျါ သၢဆံ ဃၣ်ဃၣ် ဒ်တဘျီတဘျီ အသိး လၢကျဲမုၢ်တဖၣ်, ဖဲကျဲ တဘိ လဲၤထီၣ်ဆူ ဘ့ၤသ့လး, ဒီးအဝဲ တဘိ ဆူကံဘဧၤ လၢတၢ်ပျီပူၤန့ၣ်လီၤ. 32 ဒီးပှၤဘံၣ်ယၤမံၣ်ဖိ စံးဝဲဒၣ်, ကျီကွံာ်လံအသး လၢအသး လၢပမဲာ်ညါ ဒ် လၢအခီၣ်ထံး အသိးန့ၣ်လံ. မ့မ့ၢ် ပှၤအံၣ်စရ့လးဖိ စံးဝဲဒၣ်, ဃ့ၢ်သကိး, ဒီးထုးထီၣ်ကွံာ်အီၤ လၢဝ့ၢ်ပူၤ ဆူကျဲမုၢ်တဖၣ်န့ၣ် တက့ၢ်. 33 ဒီးအံၣ်စရ့လး အပှၤကညီ ခဲလၢာ် ဂဲၤဆၢထၢၣ် လၢအလီၢ်, ဒီးကတဲာ်ကတီၤ အသး ဖဲဘဧၤလးတၤမၢ်, ဒီးအံၣ်စရ့လး အပှၤခိးခူသူၣ်တၢ်န့ၣ် ဟဲထီၣ် လၢအလီၢ်, လၢကံဘဧၤ အပျီပူၤန့ၣ်လီၤ. 34 ဒီးတၢ်ဟဲထီဒါ ကံဘဧၤ ပှၤဘၣ် တၢ်ဃုထၢအီၤ တကလး လၢပှၤအံၣ်စရ့လး ခဲလၢာ် အကျါလီၤ. ဒီးတၢ်ဒုးန့ၣ် ကီမးလီၤ. ဒီးတသ့ၣ်ညါဘၣ် လၢတၢ်အၢ အိၣ်ဘူးဒီး အီၤဘၣ်. 35 ဒီးယွၤ ကျီကွံာ် ဘံၣ်ယၤမံၣ် လၢအံၣ်စရ့လး အမဲာ်ညါ, ဒီးပှၤအံၣ်စရ့လးဖိ မၤဟးဂီၤကွံာ် ပှၤခံကလး ယဲၢ်ကထိ တကယၤ, လၢပှၤဘံၣ်ယၤမံၣ်ဖိ အကျါ လၢမုၢ်တနံၤန့ၣ်လီၤ. အဝဲသ့ၣ်န့ၣ် ဘီၣ်ထီၣ်နး ခဲလၢာ်လီၤ. 36 ဒီးပှၤဘံၣ်ယၤမံၣ်ဖိ ထံၣ်ဘၣ်ဝဲ လၢအဘၣ် တၢ်ကျီကွံာ်အီၤလီၤ. အဂ့ၢ်ဒ်အံၤ, ပှၤအံၣ်စရ့လးဖိ ဟ့ၣ် ပှၤဘံၣ်ယၤမံၣ်ဖိ အလီၢ်လီၤ. အဂ့ၢ်ဒ်အံၤ, သန့ၤအသး လၢပှၤခိးခူသူၣ်တၢ် လၢအပာ် လၢကံဘဧၤ အဃၢၤလီၤ. 37 ဒီးပှၤခိးခူသူၣ်တၢ် မၤ ချ့ချ့, ဒီးဃ့ၢ်သဖှိဆူ ကံဘဧၤ, ဒီးပှၤခိးခူသူၣ်တၢ်တဖၣ် သလၣ်ထီၣ်အသး, ဒီးကျီဝ့ၢ် ဒီဝ့ၢ်ညါ လၢနးကနၣ်လီၤ. 38 ဒီးတၢ်ပနီၣ် လၢအအိၣ်သ့ၣ်ပာ်ဝဲ လၢအံၣ်စရ့လး အပှၤကညီ, ဒီးပှၤခိးခူသူၣ်တၢ် အဘၢၣ်စၢၤန့ၣ်မ့ၢ် လၢအကဒုးထီၣ် မ့ၣ်အူလၣ်, ဒီးမ့ၣ်အူခုၣ် လၢဝ့ၢ်ပူၤလီၤ. 39 ဒီးတုၤ ပှၤအံၣ်စရ့လးဖိ ဃ့ၢ် လၢတၢ်ဒုးသုး အပူၤန့ၣ် ဒီးဘံၣ်ယၤမံၣ် ကျီကွံာ်သီ, ဒီးမၤသံ ပှၤသၢဆံ ဃၣ်ဃၣ် လၢပှၤအံၣ်စရ့လးဖိ အကျါန့ၣ်လီၤ. အဂ့ၢ်ဒ်အံၤ, စံးဝဲဒၣ်, မ့ၢ်မး ဘၣ်တၢ်ကျီကွံာ်အီၤ လၢပမဲာ်ညါ ဒ် လၢတၢ်ဒုးသုး အခီၣ်ထံး တဘျီ အသိးန့ၣ်လီၤ. 40 မ့မ့ၢ် တုၤ မ့ၣ်အူလၣ်ထီၣ်သီ, ဒီးမ့ၣ်အူခုၣ် တထူၣ် အိၣ်လၢဝ့ၢ်ပူၤ ဒီး, ပှၤဘံၣ်ယၤမံၣ်ဖိ ကွၢ်တၢ် ဆူအလီၢ်ခံ, ဒီးကွၢ်ကွၢ်, ဝ့ၢ်အမ့ၣ်အူလၣ်ထီၣ် ဆူ မူခိၣ်လီၤ. 41 ဒီးတုၤ အံၣ်စရ့လး အပှၤကညီ ဃၣ်ကဒါက့ၤအသး ဒီး, ဘံၣ်ယၤမ့ၣ် အပှၤကညီ ပာ်အသး ကမၢကမၣ်လီၤ. အဂ့ၢ်ဒ်အံၤ, ထံၣ်ဘၣ်ဝဲ လၢတၢ်အၢတၢ်သီ ဟဲဘၣ်အီၤ လီၤ. 42 ဒီးဃၣ်အသး လၢအံၣ်စရ့လး အမဲာ်ညါ ဆူပှၢ်မုၢ်ကနၢ အကျဲလီၤ. ဘၣ်ဆၣ်ဒီး တၢ်ဒုးသုး ချုးန့ၢ်အီၤ, ဒီးပှၤ လၢအဟဲထီၣ် လၢဝ့ၢ်တဖၣ် အပူၤန့ၣ် မၤဟးဂီၤကွံာ် အီၤ လၢတၢ်ဘၢၣ်စၢၤန့ၣ်လီၤ. 43 တၢ်ကဝီၤ ပှၤဘံၣ်ယၤမံၣ်ဖိ ဝးတရံး, ဒီးလူၤအီၤ, ဒီး ယီၢ်တံၢ်အီၤ ညီကဒၣ်သဃီၤ ဒီးကံဘဧၤ ဆူမုၢ်ထီၣ်တခီ လီၤ. 44 ဒီးပှၤ လၢဘံၣ်ယၤမံၣ် အကျါန့ၣ် လီၤဃံၤဝဲ တကလး ဃိးကထိလီၤ. အဝဲသ့ၣ် မ့ၢ် ပှၤသုးဖိ ခဲလၢာ်လီၤ. 45 ဒီးဃၣ်အသး, ဒီးဃ့ၢ်ဆူ ပှၢ်မုၢ်ကနၢ, ဆူ လၢၢ်ရံးမိၣ် အအိၣ်လီၤ. ဒီးထၢထီၣ်န့ၢ် လၢအီၤ ပှၤယဲၢ်ကထိ, လၢကျဲမုၢ်တဖၣ် အပူၤ, ဒီးလူၤသပှၢ်အီၤ ဆူကံဒိၣ်, ဒီးမၤသံ ပှၤခံကထိ လၢအကျါန့ၣ်လီၤ. 46 ဒီး ကယဲၢ် ပှၤလၢဘံၣ်ယၤမံၣ် အကျါ လၢအဘီၣ်ထီၣ်နးတဖၣ် လၢအလီၤဃံၤ လၢမုၢ်တနံၤန့ၣ်, မ့ၢ် ပှၤခံကလး ယဲၢ်ကထိလီၤ. ဒီးအဝဲသ့ၣ် မ့ၢ် ပှၤသုးဖိ ခဲလၢာ်လီၤ. 47 ဒီးပှၤကညီ ဃုကယၤ ဃၣ်အသး, ဒီးဃ့ၢ်ဆူ ပှၢ်မုၢ်ကနၢ ဆူ လၢၢ် ရံးမိၣ် အအိၣ်, ဒီးအိၣ်ဝဲ လၢလၢၢ် ရံးမိၣ် လွံၢ်လါလီၤ. 48 ဒီးအံၣ်စရ့လး အပှၤကညီ ဃၣ်ကဒီးအသး ဆူ ပှၤဘံၣ်ယၤမံၣ်ဖိ အအိၣ်, ဒီးကျီကွံာ်အီၤ လၢနးအကနၣ်, ဒီးဝ့ၢ် အပှၤကညီ, ဒီးဆၣ်ဖိကီၢ်ဖိ အဒၢ, ကယဲၢ် တၢ် လၢအထံၣ်န့ၢ်အီၤ ခဲလၢာ်န့ၣ် ဆူးထီၣ်ကွံာ်ဝဲ လၢမ့ၣ်အူ စ့ၢ်ကီး လီၤ.

1 ဒီးပှၤအံၣ်စရ့လးဖိ ဆိၣ်လီၤတ့ၢ်အသး လၢမံးစပၤ, ဒီးစံးဝဲဒၣ်, ပှၤလၢပကျါန့ၣ် တဘၣ်ဟ့ၣ် အဖိမုၣ် လၢဘံၣ်ယၤမံၣ်န့ၣ် နီတဂၤဘၣ်. 2 ဒီးပှၤဂီၢ်မုၢ် ဟဲထီၣ်ဆူ ဘ့ၤသ့လး, ဒီးအိၣ်ဝဲ ဖဲန့ၣ် တုၤ မုၢ်ဟါ လၢယွၤအမဲာ်ညါ, ဒီးထုထီၣ် အကလုၢ် ဒီးအမဲာ်ထံလီၤ နးမးလီၤ. 3 ဒီးစံးဝဲဒၣ်, ယွၤ အံၣ်စရ့လး အကစၢ်ဧၢ, လၢအံၣ်စရ့လး အဒူၣ်တဖၣ်ကျါ, အံၣ်စရ့လး လီၤစှၤ ပှၤတဒူၣ် လၢမုၢ်မဆါ တနံၤအံၤ, တၢ်မၤအသးအံၤ မ့ၢ်အဘၣ်မနုၤလဲၣ်. 4 ဒီးမုၢ်ဆ့ၣ်ထီၣ် တနံၤန့ၣ် တၢ်မၤအသး လၢပှၤဂီၢ်မုၢ် ဂဲၤဆၢထၢၣ် ဂီၤဂီၤ, ဒီးမၤထီၣ် တၢ်လုၢ် အလီၢ်ဖဲန့ၣ်, ဒီး လုၢ်ထီၣ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိးလီၤ. 5 ဒီးပှၤအံၣ်စရ့လးဖိ စံးဝဲဒၣ်, ပှၤလၢအံၣ်စရ့လး အဒူၣ် ခဲလၢာ် အကျါ လၢအတဟဲထီၣ်ဘၣ် ဒီးတၢ်အိၣ်ဖှိၣ် ဆူ ယွၤအအိၣ်န့ၣ်မ့ၢ် မတၤတဂၤလဲၣ်. အဂ့ၢ်ဒ်အံၤ, ဆိၣ် တၢ်ဆိၣ်ဖးဒိၣ် လၢပှၤ လၢအတဟဲဘၣ် ဆူ ယွၤအအိၣ် ဆူမံးစပၤ အဂ့ၢ်အကျိၤ, ဒီးစံးဝဲဒၣ်, သံ ဒီးကဘၣ် တၢ်မၤသံအီၤလီၤ. 6 ဒီးပှၤအံၣ်စရ့လးဖိ သ့ၣ်နီၣ် ပီၢ်ယၢ်လီၤက့ၤအသး လၢအဒီပုၢ်ဝဲၢ် ဘံၣ်ယၤမံၣ် အဃိ, ဒီးစံးဝဲဒၣ်, ပှၤတဒူၣ်ဒီၣ်တဲာ်အသး ဒီးအံၣ်စရ့လး လၢမုၢ်မဆါ တနံၤအံၤလီၤ. 7 မ့ၢ်ပဆိၣ်လီၤပသး လၢယွၤအမဲာ်ညါ လၢပတဟ့ၣ်ဘၣ် အီၤ လၢပဖိမုၣ် လၢအမါ ဘၣ်ဒီး, ပကမၤ လၢပှၤ လၢအအိၣ်လီၤတဲာ်တဖၣ် အဂီၢ် ဒ်သိး အကန့ၢ် မါန့ၣ် ဒ်လဲၣ်. 8 ဒီးစံးဝဲဒၣ်, လၢအံၣ်စရ့လး အဒူၣ်တဖၣ် အကျါန့ၣ် ပှၤလၢအတဟဲထီၣ်ဘၣ် ဆူ ယွၤအအိၣ်န့ၣ်မ့ၢ် မနုၤ တဒူၣ်လဲၣ်. ဒီးကွၢ်ကွၢ်, ပှၤတဟဲဘၣ် ဆူပှၤသူၣ်ဒဲ အလီၢ် လၢယၤဘ့ၣ်ကံးလဧး ဆူတၢ်အိၣ်ဖှိၣ်ဘၣ်. 9 အဂ့ၢ်ဒ်အံၤ, ပှၤဂီၢ်မုၢ် ဘၣ်တၢ်ဂံၢ်အီၤ, ဒီးကွၢ်ကွၢ်, ပှၤယၤဘ့ၣ်ကံးလဧးဖိ တအိၣ်ဘၣ် ဖဲန့ၣ်ဘၣ်. 10 ဒီးတၢ်အိၣ်ဖှိၣ် မၢလီၤ ပှၤကညီ လၢအဆူၣ်ကတၢၢ် တကလး ခံကထိ လဲၤဆူန့ၣ်, ဒီးမၤလိာ်အီၤ, ဒီးစံးဝဲဒၣ်, လဲၤကျီကွံာ် ပှၤယၤဘ့ၣ်ကံးလဧးဖိ လၢနးအကနၣ်, ဒီးပိာ်မုၣ်ပိာ်မၢၤ, ဒီးဖိဒံဖိသၣ်န့ၣ် တက့ၢ်. 11 ဒီးသုဘၣ်မၤ တၢ်အံၤ, သုဘၣ်မၤဟးဂီၤကွံာ် ကယဲၢ် ပိာ်ခွါ ဒီး ကယဲၢ် ပိာ်မုၣ် လၢအသ့ၣ်ညါ မံဃုာ် ဒီးပိာ်ခွါ ကိးဂၤဒဲးလီၤ. 12 ဒီးထံၣ်န့ၢ်ဝဲ လၢပှၤယၤဘ့ၣ်ကံးလဧးဖိ အကျါ လၢဖိသၣ်ပိာ်မုၣ်, ပှၤမုၣ်လိၣ်ဘိ လွံၢ်ကယၤ လၢအတသ့ၣ်ညါ မံဃုာ် ဒီးပိာ်ခွါဘၣ်, ဒီးဟဲစိာ်အီၤဆူ ပှၤသူၣ်ဒဲ အလီၢ် ဖဲၡံလိၤ လၢအအိၣ်ဝဲ လၢကီၢ်ကနၤဧၣ် အပူၤလီၤ. 13 ဒီးတၢ်အိၣ်ဖှိၣ် ခဲလၢာ် မၢ ပှၤလဲၤကတိၤတၢ် ဒီးပှၤဘံၣ်ယၤမံၣ်ဖိ လၢအအိၣ် လၢလၢၢ် ရံးမိၣ်, ဒီး ကိးန့ၢ် အီၤ မုာ်မုာ်လီၤ. 14 ဒီးအကတီၢ်ဖဲန့ၣ် ဘံၣ်ယၤမံၣ် ဟဲက့ၤကဒါက့ၤ, ဒီး တၢ်ဟ့ၣ်လီၤ အမါ လၢယၤဘ့ၣ်ကံးလဧး ပိာ်မုၣ် လၢအဝဲသ့ၣ် ဒုးမူဒံးအီၤလီၤ. ဘၣ်ဆၣ်ဒီး တအါဘၣ် လၢအဂီၢ်ဘၣ်. 15 ဒီးပှၤဂီၢ်မုၢ် သ့ၣ်နီၣ် ပီၢ်ယၢ်လီၤက့ၤ အသး လၢဘံၣ်ယၤမံၣ် အဃိလီၤ. အဂ့ၢ်ဒ်အံၤ, ယွၤ မၤ တၢ်လီၤပှီၢ် လၢအံၣ်စရ့လး အဒူၣ် အကျါတဖၣ်လီၤ. 16 ဒီးတၢ်အိၣ်ဖှိၣ် အသးပှၢ် စံးဝဲဒၣ်, ပှၤလၢအအိၣ်လီၤတဲာ်တဖၣ်န့ၣ် ပကမၤ ဒ်သိး အကန့ၢ်ဘၣ် အမါ ဒ်လဲၣ်. အဂ့ၢ်ဒ်အံၤ, ပိာ်မုၣ် ဟးဂီၤလံ လၢဘံၣ်ယၤမံၣ် အကျါလံ. 17 ဒီးစံးဝဲဒၣ်, တၢ်န့ၢ်သါ ဘၣ်အိၣ်လၢပှၤ လၢအပူၤဖျဲး လၢဘံၣ်ယၤမံၣ် အကျါန့ၣ် ဒ်သိး ပှၤတဒူၣ် အသု တဟါမၢ် လၢပှၤအံၣ်စရ့လးဖိ အကျါန့ၣ် တဂ့ၤလီၤ. 18 ဘၣ်ဆၣ်ဒီး ပဝဲဒၣ်အံၤ ပတဘၣ်ဟ့ၣ် အမါ လၢပဖိမုၣ် အကျါဘၣ်. အဂ့ၢ်ဒ်အံၤ, ပှၤအံၣ်စရ့လးဖိ ဆိၣ်တ့ၢ်တၢ်, ဒီးစံးဝဲဒၣ်, ပှၤလၢအဟ့ၣ် အမါ လၢဘံၣ်ယၤမံၣ်န့ၣ် မ်အဘၣ် တၢ်ဆိၣ်အၢ တက့ၢ်. 19 ဒီးစံးဝဲဒၣ်, ကွၢ်ကွၢ်, တၢ်မၤဘူၣ်ယွၤ လၢအိၣ်ဝဲ လၢၡံလိၤ အပူၤ ကိးနံၣ်ဒဲး ဖဲအလီၢ် လၢဘ့ၤသ့လး လၢမုၢ်နုာ်တခီ, လၢကျဲမုၢ် လၢအလဲၤထီၣ် လၢဘ့ၤသ့လး ဆူၡက့ၣ် လၢကလံၤစိးတခီ, ဒီး လၢလဘိနၤ လၢကလံၤထံးတခီလီၤ. 20 ဒီးမၤလိာ် ပှၤဘံၣ်ယၤမံၣ်ဖိ, ဒီးစံးဝဲဒၣ်, လဲၤခိးခူသူၣ်တၢ် လၢစပံးအလီၢ်တဖၣ် အပူၤန့ၣ် တက့ၢ်. 21 ဒီးကွၢ်, ဒီး ကွၢ်ကွၢ်, ပှၤၡံလိၤဖိ အဖိမုၣ် မ့ၢ်ဟဲထီၣ် ဂဲၤကလံၣ် လၢတၢ်ဂဲၤကလံၣ် အပူၤ ဒီး, ဟဲထီၣ် သုဝဲ လၢစပံး အလီၢ်ပူၤ, ဒီးဖီၣ်န့ၢ် တဂၤအမါ, တဂၤအမါ, လၢပှၤၡံလိၤဖိ အဖိမုၣ် အကျါ, ဒီးက့ၤက့ၤဆူ ဘံၣ်ယၤမံၣ် အကီၢ်ပူၤ တက့ၢ်. 22 ဒီးတုၤ အပၢ်တဖၣ် မ့ၢ်ဂ့ၤ, အဒီပုၢ်ဝဲၢ် မ့ၢ်ဂ့ၤ, ဟဲကဒူးကဒ့ၣ်တၢ် လၢပအိၣ်ဒီး, တၢ်ကမၤအသး လၢပကစံးဘၣ် အီၤ, သးအိၣ် အဝဲသ့ၣ်န့ၣ် လၢပဃိ တက့ၢ်. အဂ့ၢ်ဒ်အံၤ, လၢတၢ်ဒုးသုး အပူၤန့ၣ် ပတပာ်လီၤတဲာ်ဘၣ် အမါ, တဂၤ လၢအဂီၢ်ဒၣ်ဝဲ, တဂၤ လၢအဂီၢ်ဒၣ်ဝဲဘၣ်. ဒီးသုတဟ့ၣ် စ့ၢ်ကီး အီၤဘၣ်. မ့တမ့ၢ် ဒ်န့ၣ်ဒီး ခဲကနံၣ်အံၤ သုတၢ်ဒဲးဘး ကအိၣ်လီၤ. 23 ဒီးပှၤဘံၣ်ယၤမံၣ်ဖိ မၤဝဲ ဒ်န့ၣ်, ဒီးဟံးန့ၢ် အမါ ဒ်အတၢ်ဂံၢ် အသိး, လၢပှၤဂဲၤကလံၣ် အကျါ လၢအဖီၣ်န့ၢ်အီၤ လီၤ. ဒီးလဲၤတၢ်, ဒီးက့ၤက့ၤဆူ အတၢ်န့ၢ်သါ အအိၣ်, ဒီးမၤက့ၤ အဝ့ၢ်တဖၣ်, ဒီးအိၣ်ဝဲဆိးဝဲ လၢအပူၤလီၤ. 24 ဒီးအကတီၢ်ဖဲန့ၣ် ပှၤအံၣ်စရ့လးဖိ ဟးထီၣ် ဖဲန့ၣ် တဂၤ ဆူအဒူၣ်ဒၣ်ဝဲ, ဒီးဆူအဟံၣ်ဒၣ်ဝဲ ကိးဂၤဒဲးလီၤ. ဒီးဟးထီၣ် ဖဲန့ၣ် တဂၤ ဆူအတၢ်န့ၢ်သါဒၣ်ဝဲ, တဂၤ ဆူအတၢ်န့ၢ်သါဒၣ်ဝဲ စုာ်စုာ်လီၤ. 25 တၢ် လၢမုၢ်နံၤတဖၣ်န့ၣ် စီၤပၤ တအိၣ်ဘၣ် လၢအံၣ်စရ့လး အပူၤဘၣ်. ပှၤမၤတၢ် လၢအလိၤ လၢအမဲာ်ဒၣ်ဝဲန့ၣ် ကိးဂၤဒဲးလီၤ.